
UVOD 


Katolička Crkva u hrvatskom narodu uvijek je imala 
svojih misionara koji su išli u druge zemlje širiti Ra- 
dosnu vijest i naviještati dolazak Kraljevstva nebesko- 
ga. Jedan od njih, možda i najsvjetliji misionarski lik 
u hrvatskom narodu u XX. stoljeću, bio je pater Ante 
Gabrić, isusovac misionar u Bengaliji u dalekoj Indiji. 

Mnogima od nas ostali su u duboku sjećanju susreti 
s patrom Gabrićem kada je pohađao domovinu Hrvat- 
sku. Jednostavan u svojem govoru, skroman u pri- 
stupanju drugomu, siromašan do krajnjih granica u 
odijevanju, nikoga koji se s njim susreo nije ostavljao 
ravnodušnim. Kad je propovijedao, osjećali smo da 
govori iz osobnog iskustva, da je pritom iskren i da 
nadasve živi ono što govori. Zato je bio uvjerljiv, pri- 
vlačiv i neodoljiv. Ljudi su ga voljeli zbog njegove 
jednostavnosti, iskrenosti i skromnosti, a poštovali i 
cijenili zbog iskrene pobožnosti i radikalnog hoda za 
Isusom. 

Patra Gabrića upoznavali smo i poznavali preko 
njegovih pisama i molitava koje nam je slao tijekom 
cijeloga svojega boravka u misijama. I time je na nas 
ostavljao jak i neizbrisiv dojam. Kao što je znao odsrca 
govoriti, tako je isto znao i pisati. Njegova je pisaljka 
pisala srcem. Zato najveći dio knjige sadržava njegove 
misli i razmišljanja. Pustili smo da nam ponovno pro- 
govori i da nas oduševi. 

Cilj nam je da u ovoj knjižici, koja izlazi u vrijeme 
poslije isusovačkih jubileja među kojima je i 500. go- 

dišnjica rođenja jednog od najvećih misionara u po- 
vijesti Katoličke Crkve sv. Franje Ksaverskoga (1506.— 
2006.), a koji je nadahnjivao i patra Gabrića, obnovi- 
mo nešto iz života toga Božjeg čovjeka koji nam je bio 
primjer i poticaj. Ovdje želimo posebno istaknuti one 
dimenzije patra Gabrića koje najviše govore o tome 
koliko je bio blizak Bogu kojemu je sve darovao, a u 
isto vrijeme bio toliko zauzet za čovjeka za kojega je 
utrošio cijeli svoj život. Gorio je i izgorio i za Boga i 
za ljude, kako je sam često puta znao reći za sebe i 
tako sve nas poticati. Zato donosimo neka njegova 
razmišljanja i molitve koje upućuju na njegovu pove- 
zanost s Bogom. Tu su opisani i neki od susreta s 
ljudima koji govore o njegovoj ljubavi prema čovjeku. 
Rijetko ćemo gdje naći kod posvećenih osoba toliku 
ljubav prema svom pozivu i prema svećeništvu kao 
kod patra Gabrića. Bio je doista zaljubljen u Krista. 
Samo takav zaljubljenik mogao je onako govoriti o 
svećeništvu, o križu i žrtvi, o sebedarju i ljubavi kao 
što je govorio Ante Gabrić. 

Imao je u životu dvije ljubavi: onu prema Bogu i 
onu prema čovjeku. Kada su prave i iskrene, onda 
postaju jedna nerazdvojna ljubav koja od čovjeka ide 
k Bogu i od Boga k čovjeku. Nije li to i Krist tražio kad 
je govorio o zapovijedi ljubavi? Pater Gabrić se u Kri- 
stu ogledao i zato nije mogao biti drukčiji od svoga 
jedinog Učitelja. 

Čovjek koji voli Boga i čovjeka ima osjećaj za lijepo. 
Zato smo htjeli istaknuti i takve momente iz Gabri- 
ćeva života koji pokazuju da je imao profinjenu dušu 
i bogatu nutrinu koja je zamjećivala ono što je lijepo 
oko nje i tomu se divila. Nije nam cilj napisati iscrpnu 

biografiju patra Gabrića. To je već učinjeno u četirima 
knjigama s naslovom: »Životni put jednog misionara« 
od p. J. Gusića. Jednostavno, želimo ovdje upozoriti 
na njegov bogati nutarnji duhovni život i njegovu ne- 
sebičnost što je veliki poticaj za ispit našemu indivi- 
dualističkom, hedonističkom i konsumističkom svije- 
tu. Neka ovo bude doprinos oživljavanju uspomene 
na jednu ljubav koju je pokazao čovjek, jedan između 
nas, ničime predodređen za ono što je ostvario, osim 
što se potpuno predao Bogu i čovjeku, što je gorio i 
izgorio za Boga i za duše. 


Kratica J. G., 1., II., IIL., IV. u ovoj knjizi označuje četiri sveska 
korespondencije o. Gabrića, koju je skupio i izdao o. Juraj Gusić 
D. I. pod naslovom Životni put jednog misionara. 


I. PRED BOGOM ZA DRUGE 


Isusovac 


Jednom je zgodom pater Josip Vizjak pohodio trav- 
ničko sjemenište prije svojeg odlaska u misije. Sjeme- 
ništarci su ga pažljivo gledali i slušali. Tu je bio i mali 
Gabrić. Probio se u prve redove da misionara što bolje 
Vidi i čuje. Pater Vizjak zatim je nenadano upitao: »A 
tko će od vas u Bengaliju?« Proročki je tad upro pr- 
stom u malog Antu i njemu se izravno obratio: »Hoćeš 
li ti?« Na izravno pitanje slijedio je još izravniji odgo- 
vor. Ante je hrabro i odsrca odgovorio: »Hoću! Ako 
neće nitko drugi, ja ću.« Tako je započeo životni put 
jednog misionara. 

U sjemeništu je obavio svoje prve duhovne vježbe, 
a imao je tek jedanaest godina. Tada je zapisao u svoj 
dnevnik: »I eto, već u tim prvim duhovnim vježbama 
zapisao sam si jednu odluku koju još i danas držim, i 
koja je dvije trećine ispunjena: 'Prije spavanja reci ovu 
malu molitvu: Dragi Isuse i draga Gospo, učinite me 
redovnikom-svećenikom u Družbi Isusovoj, misiona- 
rom i mučenikom! Kasnije je jednom zgodom dodao 
ovaj kratki komentar: I držao sam tu odluku, a i odlu- 
ka je držala mene. Pa onaj koji ju je do sada ispunio, 
neka je ispuni i do — konca!« (J. G., I. dio, str. 19) 

Gabrić se rodio 28. veljače 1915 u Metkoviću. Tu 
je završio četiri razreda osnovne škole. Zarana je po- 
čeo ministrirati i tako se u njemu pojavila želja da 
bude svećenik. Tu svoju želju rekao je Isusu na dan 

svoje prve svete pričesti na blagdan sv. Alojzija 1927. 
Htio je biti franjevac. No, umjesto da ode u sjemenište 
u Sinj, on je otputovao u Travnik. Dogodilo se da su 
dva mlada isusovca, odgojitelja u travničkome sjeme- 
ništu, Šantić i Glavaš, na putu iz Travnika u Split za- 
kasnila na parobrod i tu su morali prenoćiti. Tako su 
se susreli s Antinim bratom i on ih je poveo kući da 
kod Gabrićevih prenoće. Tom se zgodom govorilo u 
kući i o Antinu školovanju i o Travniku. Tako je odlu- 
čeno da pođe u isusovačko sjemenište u Travnik. 

Život u sjemeništu bio je za malog Gabrića jedno 
od najljepših razdoblja njegova života. Lijepo sjeme- 
nišno ozračje, prijateljstvo, krasno duhovno raspolo- 
ženje, Marijina kongregacija, literarna sekcija, misij- 
ska sekcija, priredbe, akademije, proslave imendana, 
tombola, sve je to bilo tako divno da je za Antu izgle- 
dalo kao san. Bio je odličan učenik i stoga oslobođen 
od završnoga usmenog ispita na maturi. 

Nakon mature, na blagdan sv. Ignacija godine 
1933., ulazi u novicijat Družbe Isusove na Jordanovcu 
u Zagrebu. Dvogodišnji novicijat bio je nastavak lije- 
pog i sretnog života iz sjemeništa u Travniku. Novici- 
jat je završio polaganjem prvih redovničkih zavjeta 
31. srpnja 1935. Odlazi zatim na trogodišnji studij 
filozofije u Italiju. Za vrijeme studija filozofije pisao 
je molbu patru Generalu da mu dopusti odlazak u 
misije u Indiju. Na tu se nakanu posebno molio Bo- 
žjemu sluzi Petru Barbariću koji je isto tako bio sje- 
meništarac u Travniku, teško se razbolio i dobio dopu- 
štenje da pri kraju života položi redovničke zavjete u 
Družbi Isusovoj. Tu je na studiju Gabrić primio vijest 
od provincijala i proslavio je na športski način. Poslije, 

kad je slavio četrdeset i pet godina rada u misijama u 
Maria Polliju 1983., napisao je o tome: »Živa je to 
istina — načinio sam 'salto mortale', skočio sam i pre- 
okrenuo se u zraku od radosti kad sam u svibnju 1938. 
u našem isusovačkom Kolegiju u Gallarateu u Italiji 
primio pismo oca provicijala Franje Jambrekovića, u 
kojemu mi javlja da mi je otac General uslišao molbu 
da idem u misije. Sjećam se toga kao da je bilo jučer.« 
(U. G., IV. dio, str. 415) 


Misionar 


Kad se našao na brodu »Victoria« koji ga je nosio pre- 
ma Indiji, bio je sretan što su mu molitve bile uslišane. 
U svoj je dnevnik zapisao: »Ostavio sam poslije večere 
bučnu blagovaonicu i otišao na gornji most broda. 
Dok su iz salona odzvanjali zvuci glazbe i veseli smijeh 
putnika, ja sam sav sretan i blažen promatrao zvjez- 
danu noć, punu mira i neke tajanstvenosti. Kako je 
ugodno čovjeku kad stoji sam samcat pred silnim dje- 
lima Božje svemoći! 

Približavali smo se velikom svjetioniku kod Spez- 
zie. S visoke hridi prosipao je na četiri otvora, koji se 
stalno okreću, silne pramove svjetla stvarajući tako 
veliki i sjajni križ nad tamnom i uzburkanom mor- 
skom pučinom. 

Dojmio me se taj prizor. Nije li taj svjetionik slika 
našeg misijskog rada? Kao što je Krist svjetionik, tako 
smo i mi s Kristom sjedinjeni svjetionici... 

Jednolično i ustrajno okretao se taj putokaz mor- 
nara; svijetli križ je lebdio u tami. Valovi su oko lađe 

stapljali svoju noćnu pjesmu dok sam ja naslonjen na 
ogradu broda molio Gospodina da bih mogao i ja biti 
takav svjetionik njegove ljubavi i milosrđa, nepomi- 
čan i snažan kao što je hrid, na kojoj je počivao svje- 
tionik.« (U. G., 1. str. 25) 

Na istom je brodu zabilježio sljedeće misli nakon 
jutarnje molitve: »Rano ujutro obavljao sam na gor- 
njem mostu svoju jutarnju molitvu. Lađa se ljuljala, 
golemi su je valovi zahvaćali i njom se igrali kao kak- 
vom barčicom. Nigdje nikoga. Sve se stislo u kabina- 
ma, a meni tako godi gledati ovu razbješnjelu prirodu. 

Tad sam po prvi put vidio kako je lijepa prispodoba 
mladog života s uzburkanim morem. Jest, baš smo 
takvi i mi. Napasti i strasti nasrću i navaljuju na naše 
srce, mladenački žar bukti, razmeće se, ne podnosi 
granica, više puta smo tužni, zamišljeni; drugi puta 
osjećamo iznutra nadljudsku jakost. Nestalni poput 
valova idemo gore-dolje, ali smo ipak i snažni, podu- 
zetni. Lomimo se kao i oni, pred nekim zaprekama 
sustajemo, druge opet rušimo i pobjedonosni idemo 
naprijed. Šum i buka valova toliko toga su mi govorili. 
Silazimo u kapelicu. I tamo prazno. Jedva nekoliko 
osoba. Sve drugo po kabinama bolesno. Ministriram 
jednu svetu misu za drugom. Na oltaru treba paziti, 
jer se kalež i svijeće mogu svaki čas prevrnuti. I ja sam 
nekoliko puta odletio u obližnje klupe.« (J. G., 1. str. 
28) 

Stigli su u Indiju 31. listopada 1938. Mladi je Ga- 
brić zapisao: »Napokon je, eto, ispunjena želja mladih 
dana, cilj tolikih molitava i uzdaha, plod silne nutar- 
nje borbe... Koliko puta sam umoran od učenja ili 
potišten, ni sam ne znam zbog čega, ispod glasa pje- 

vao: Indijo, zemljo mojih čežnja, kako me silno pri- 
vlačiš k sebi... privlači bijeda sinova tvojih...« 

Svoj prvi Božić proveo je u Hazaribaghu: »Sveta 
noć, blažena noć... Mir i tišina vlada nad hazaribaš- 
kom okolicom i nad blizom Uraonskom džunglom. 
Daleko od domovine osjećam da je blizu onaj blagdan 
za kojim sam toliko žudio kad sam bio još malen, a 
koji me i sada ispunja nekom posebnom tajanstvenom 
srećom... zaista još ovu noć, on će doć..." 

Molim se pred priprostim jaslicama u kapelici. Na- 
kon toga sam pošao spavati da se probudim za pono- 
ćku... Lako možete pogoditi očemu sam Isusu govorio 
kad je došao u moje srce. Nakon majke, oca, rodbine 
spomenuo sam sve drage dobročinitelje. Jednoga za 
drugim. Isus sigurno nije bilo dosadno. Također sam 
ga molio da ovaj prvi Božić daleko od domovine bude 
zalog sreće za mnoge duše, kojima me on namijenio; 
da moj budući apostolski rad donese mnogim dušama 
sreću svete božićne noći...«. (J. G., I. str. 69) 

U početku je trebao najprije naučiti bengalski i usa- 
vršiti engleski jezik. S njim je bilo još 20 mladih isu- 
sovaca iz 16 različitih narodnosti. Svi su oni učili raz- 
ne indijske jezike. Pomalo je dolazio u kontakt s lju- 
dima te s indijskom kulturom i stilom života. Proma- 
trao je kako ljudi žive, kako se ponašaju i reagiraju. 
Mnoge su ga stvari iznenadile. Jedna je od njih i »bol- 
nica« za krave. U svojem je dnevniku zapisao: »Ova 
je bolnica jedna od najvećih i dosta je lijepo uređena. 
Ima raznih odjela, već prema bolesti i zaslugama po- 
jedinih krava.« 

I klima je bila drukčija. Prehrana isto tako. S vodom 
nije bilo lako, jer nema bunara. Pili su vodu iz rib- 

njaka. Prije toga su je prokuhavali i filtrirali. Time je 
ona gubila na ukusu, ali je bila sigurnija za zdravlje. 

U to vrijeme počinje razvijati svoje dopisivanje koje 
će svakim danom postajati sve obilnije. Tijekom svo- 
jega misionarskog života razvio je gotovo nevjerojat- 
nu korespondenciju. I na taj je način bio pravi sin sv. 
Ignacija koji je isto tako za života napisao mnogo pi- 
sama. Gabrić je samo do svibnja 1939. napisao oko 
640 privatnih pisama i oko 50 članaka poslao na ra- 
zličite strane. Pisao je i za talijanski časopis »Le Mis- 
sioni«. Gradeći crkvu sv. male Terezije, dopisivao se 
s njezinom sestrom Paulinom. 

Kad je naučio bengalski i usavršio engleski, mladi 
bogoslov Ante poslan je na misijsku postaju u Bošonti. 
Tu je bio zajedno s patrom Vizjakom koji ga je nekoć 
u Travniku proročki pozvao u misije. Preuzima brigu 
za školu, kuhinju, četiri kongregacije, radove u vrtu. 
Te su godine u Bošontiju počeli graditi crkvu sv. Male 
Terezije. Mnogo je posla palo na mlada Antina rame- 
na. Počeo je i rat. Osjećao se i u Indiji, iako je to bilo 
daleko od bojnih polja. Unatoč svemu, crkva se gra- 
dila. I sagradila. Posvetio ju je 10. listopada 1940. 
nadbiskup iz Kalkute Ferdinand Perier. 

Nakon zauzeta i plodna rada, odlazi iz Bošontija 
početkom 1941. u Kurseong na trogodišnji studij teo- 
logije. Započeo je posljednje i tiho razdoblje hoda k 
svećeništvu. U kolegiju St. Mary's na obroncima Hi- 
malaje bogoslov Ante sve će svoje vrijeme posvetiti 
studiju. To je razdoblje intenzivna učenja, molitve i 
razmišljanja o svećeništvu. Nema drugih dužnosti, 
briga ni odgovornosti. Najvažnije je dobro proučiti i 
usvojiti nauk Crkve koji će i sam poslije u izravnu 

apostolatu i kontaktu s ljudima tumačiti i prenositi 
drugima. Vrijeme će brzo proći i treba ga dobro isko- 
ristiti. Marljiv kakav je svagdje bio, odano se prihvatio 
studija. Vrlo je snažno proživljavao vrijeme koje je 
bilo neposredno prije ređenja za svećenika. U svojem 
je dnevniku zapisao: »Još koji dan i ja ću biti svećenik. 
Ja... Zar ću uistinu ja postati svećenik Boga svemo- 
gućega, drugi Krist?« 


Svećenik 


Napokon je došao taj tako željno očekivani dan ređe- 
nja 21. studenoga 1943. Bio je sretan punim svojim 
bićem. Došao je do svećeništva za kojim je čeznuo 
svom svojom dušom. Svoju je mladu misu rekao u 
sirotištu sv. Margarete. Tad je bio posebno ganut. Po- 
kušao je to opisati: »O kako sam tad želio da cijela 
Bengalija mogne upoznati i uzljubiti Isusa. Veliki su 
dani prošli, no uspomena na njih trajat će uvijek, us- 
pomena na dane kad me je Isus učinio svojim svećeni- 
kom.« 

Konačno je kao svećenik mogao krenuti na Božju 
njivu. San djetinjstva je ispunjen. Ostvarena je čežnja 
njegove mladosti. Tako je započeo svoj svećenički ži- 
vot potpuna davanja za druge. Od misije do misije, 
od sela do sela, od srca do srca, u potrazi za dušama 
po delti Gangesa u 24. Parganasu. Najprije je godinu 
dana pomagao u postaji Morapaiju, a zatim odlazi u 
Ranchi 1946. i obavlja treću probaciju, završni dio 
isusovačke formacije. Nakon toga vraća se u dragi 

Bošonti gdje je već kao bogoslov proveo godinu dana 
i tu ostaje sedamnaest godina, a zatim u Morapaiju 
od godine 1962. do 1972. 

Četiri puta posjetio je domovinu Hrvatsku. Najprije 
1969., nakon 31 godine provedene Bengaliji, »tamo 
gdje palme cvatu« i zatim 1976. u prigodi proslave 
trinaest stoljeća kršćanstva u Hrvata. Treći put bilo je 
samo dvije godine poslije kad je Majka Terezija otva- 
rala kuću za svoje sestre u Zagrebu. Da se što lakše 
snađe u Zagrebu i u Hrvatskoj, zagrebački nadbiskup 
Franjo Kuharić zamolio je patra Gabrića da je prati na 
tom putu. Četvrti je posjet bio 1984. kad ga je opet 
pozvao, ali ovaj put kao zagrebački kardinal, F. Kuha- 
rić u prigodi Nacionalnog Euharistijskog kongresa u 
Mariji Bistrici. Svaki je njegov pohod domovini bio 
duhovna obnova za cijeli hrvatski narod. Ljudi su s 
njim doživljavali nezaboravne susrete. Neumorno je 
obilazio krajeve svoje domovine, posjećivao bolesne i 
nemoćne koji su se molili za misije, tješio i hrabrio, 
propovijedao i molio, davao duhovne vježbe i inter- 
vjue. Ljudi su u njemu prepoznavali Božjeg čovjeka. 
Jednostavno je ljude oduševljavao. 

Zadnja misijska postaja bila je Maria Polli, Marijino 
selo. Prošlo je već trideset i sedam godina od onoga 
dana kad je prvi put stupio na indijsko tlo. Nakon 
tolikih godina mukotrpnog rada neki bi polako raz- 
mišljali o mirovini. P. Gabrić razmišlja samo o ljudima 
i moli u duhu svojeg uzora i velikana misija Katoličke 
crkve, sv. Franje Ksaverskog: »Isuse, samo duše mi 
daj, sve ostalo uzmi!« 

Revni Isusov apostol 


Život je shvatio kao davanje, radosno i besplatno. Pot- 
puno se dao za druge. Trošio se i izgarao. I bio je 
sretan. Upravo zbog toga je mogao reći: »Posla je 
mnogo, duše čekaju, godine života odmiču, sile sla- 
be... Od sela do sela s Isusom i za Isusa, za neurmrle 
duše. Čovjek kao da se ne može umoriti. U samom 
umoru kao da je sreća i radost. Od sela do sela susretaj 
s tolikom braćom ljudima s njihovim radostima i žalo- 
stima, s djecom i onim njihovim pogledima punim 
raja, sa seljacima na poljima, radnicima oznojenih če- 
la, sa starcima i staricama koji pogrbljeni sa štapom 
u ruci mjere zadnje korake života. 

Od sela do sela, od srca do srca. Osmijeh djeci, 
pozdrav radnicima. blagoslov starcima. Lijepo je tako 
ići putem života. Umora tu nema. Svakog dana nova 
sreća, nova utjeha: dijeliti osmijeh, dijeliti pozdrave, 
dijeliti blagoslov od sela do sela, od srca do srca braći 
ljudima na putu života.« (J. G., 1. dio, str. 349). 

Životni mu je put došao do kraja. Posljednja tri 
dana trpio je od želučanih tegoba. U noći trećega dana 
jako mu je pozlilo pa je pozvao kapelana u pomoć. 
Najprije ga je zamolio za bolesničko pomazanje. Na 
kraju je rekao držeći svoj misionarski križ: »Silvestre, 
došao je moj trenutak. Isus me zove.« Ujutro ga je 
kapelan povezao u Kalkutu. Izdahnuo je u je u auto- 
mobilu na putu. Tog dana, 20. listopada 1988., navr- 
šila se 50. godišnjica od njegova dolaska u Indiju, bio 
je u 73. godini života, 55. godini redovništva i u 50. 
godini misijskog rada. 

Sprovodnu svetu misu je predvodio kalkutski nad- 
biskup Henry D'Souza. Slovenski misionar p. J. Cuka- 
le dugo je poznavao p. Gabrića. Ovako je opisao Ga- 
brićev sprovod. »Ljudi su sa sela i žene s djecom u 
naručju hrlili plačući, drugi su pjevali pobožne pjesme 
ili su pak molili krunicu. Među njima bilo je hindusa 
i muslimana. Pjesma je bila molitva, ali i hvalospjev i 
zahvalnica Bogu za svetog pastira. 

Odsad će ljudi vidjeti njegov bicikl po putovima, ali 
bez patra Gabrića, lađareva pjesma ponovno će odje- 
kivati nad rijekama Matla i Gosaba, ali će biti žalosni- 
ja, jer njihov je prijatelj otišao... 

U zraku je tada vladao neki tajanstveni mir... Žalost 
se pretvorila u zanos. Zemlja se dostojno poklonila 
svojem učitelju koji se istrošio do kraja nasljedujući 
svojega Učitelja Isusa« (J. G., IV. dio, str. 23). 

Pater Gabrić doista je svojem svećeničkom i misio- 
narskom pozivu gorio i izgarao. Tako je svoj sveće- 
nički život volio uspoređivati sa svjetiljkom koja gori 
pred svetohraništem. Svjetlo njegove svjetiljke gorje- 
lo je od ulja njegova srca i trošilo se cijeli njegov život. 
Znao je da treba gorjeti i izgorjeti do kraja, pa što 
košta da košta, a koštalo ga je svega. Vjerovao je da 
se samo tako isplati živjeti. Vjerovao je da samo tako 
u potpunosti može biti sretan. Svaku polovičnost, sva- 
ki kompromis otklanjao je od sebe znajući da je to 
najveća pogibelj za život u koji ga je Bog pozvao. Zato 
nije bio račundžija. Opet kako to samo on zna jedno- 
stavno i od srca iskreno reći u jednom razgovoru kaže: 
»Treba gorjeti i izgorjeti... a mi dimimo! Zašto ću ja 
dimiti molim vas lijepo!?« 

Pokopan je u Maria Polliju iza crkvice. U grob su 
mu stavili po njegovoj želji malo hrvatske zemlje koju 
je ponio sa sobom i bočicu Jadranskog mora. Pravi 
misionar ima dvije domovine: rodnu i usvojenu. Patru 
Gabriću to su bile Hrvatska i Indija. 

II. OSJEĆAJ ZA LIJEPO 


Pater Gabrić je imao smisao za ljepotu. Posjedovao je 
dar za pisanje i sposobnost da izrazi ono što je u sebi 
osjećao i proživljavao. Iako su mu životni uvjeti bili 
teški i nisu poticali na umjetničko izražavanje, pater 
Ante nije gušio niti potiskivao svoj umjetnički način 
izražavanja. To je davalo posebnu ljepotu njegovim 
pismima, molitvama i izvješćima. Rečenice su mu nisu 
duge, a misao mu je vrlo jasna. Zato ga je ugodno 
čitati. Imao je smisao za humor što je njegovu stilu 
davalo posebnu draž. Najviše se znao našaliti na vla- 
stiti račun. I to govori o njegovoj veličini. Ako je »čov- 
jek stil«, onda to posebno možemo reći za patra Ga- 
brića. Po svojem je stilu prepoznatljiv. 


Sunderbanske džungle i Ganges 


Pater Gabrić nije bio nekakav vjerski fanatik koji ne 
vidi ništa drugo oko sebe doli svoju vjersku ideju. Bio 
je osjetljiv za ono što je lijepo i tomu se iskreno rado- 
vao. To nam otkriva nove dimenzije njegove duhov- 
nosti koja nije bila suha, škrta i ograničena. Sve što je 
bilo lijepo i s čime je p. Gabrić dolazio u dodir, ostav- 
ljalo je traga na njemu. U ljepoti krajolika kojim je 
prolazio i koji je bio suncem obasjan prije ili nakon 
kiše, u vjetrovima koji su puhali, u šumu Sunderban- 
ske džungle ili u mrmoru Gangesa ili u jednostavnoj 
tišini noći doživljavao je Božju prisutnost i ljepotu za 
kakvu smo mi pomalo izgubili osjećaj. To ga je poti- 

calo na zahvalnu molitvu Bogu za svu njegovu dobro- 
tu. Pri jednom pohodu zapisao je: »Noćna putovanja! 
Lijepa su ona, ali i teška. Da i ne govorim o opasno- 
stima. No zbog toga i jesu tako lijepa, puna posebnog 
čara. Po nepreglednim rižištima, kroz Sunderbanske 
džungle, po rukavima Gangesa, sada mirnim i tajan- 
stvenim sred noćne mjesečine, sad opet uzburkanim 
u tami monsunskih oluja. Putovanja u potrazi za du- 
šama. Mile su te uspomene: uspomene na veliku Isu- 
sovu ljubav, na Njegovu očevidnu pomoć, uspomene 
na vaše molitve i žrtve... Koliko sam puta osjetio: kao 
da me netko za ruku vodi, podiže, spasava, čuva u 
osamljenosti i pogibeljima... 1 iznenada odnekuda do- 
pre do nas tugaljiva pjesma ribara. Pjeva krasnu pje- 
smu svojoj lađici. Pjesmu, koju čuju tek tamna ben- 
galska noć i mirna pakhiralska rižišta... 

Ja sam zaboravio na sav umor. Tako mi je silno 
godila ganutljiva pjesma siromašnog ribara u toj tihoj 
noći. 

Polako smo se micali kroz Gangesov goromboški 
kanal. Noćas je pun mjesec. Ići ćemo s plimom. Mo- 
notono udaranje vesala, onaj tihi i meni tako mili šum 
Gangesa, noćne ptice, koje uplašene lete s visokih sta- 
bala uz obalu, i onda pjesma lađara, neumrla, uvijek 
nova, uvijek tako krasna pjesma mojih dragih benga- 
liskih lađara: 

'O brate, brate, počuj re, 

Tko tebe zove, počuj re. 

Ganges te šumom zove svojim, 

Gangesova Stvorca ne zaboravi, re! 

Tvog Stvorca ne zaboravi, re! 

Veslaj, veslaj svog života lađu, 

Svoga Stvorca ne zaboravi, re... 

Čuti tu pjesmu sred tišine sunderbanskih rijeka, 
kada se jeka, tajna jeka te molitve vraćala iz pokrajnih 
džungla, to je takova sreća da je ne mogu opisati. 

Ja sam na lađici mirno sjedio i molio. Bila je to 
molitva zahvalnica za svu Božju dobrotu. Molitva da 
bi mnoge lađice života koje ne poznaju svoga Stvorca, 
čule ovu pjesmu bengalskih lađara. 

Veslo je rezalo mirnu površinu Gangesa. Veslači su 
uhvatili lađarovu pjesmu: "Svog Stvorca ne zaboravi, 
re!« Ja sam podigao ruke nad njih i blagoslovio sam 
ih iz sveg srca. Blagoslovio sam i vas, dragi prijatelji, 
da bismo mi svi mogli lađicu života sretno privesti u 
luku našega Stvorca...«. (J. G., 1. str. 253-255) 


Putovanja 


Za jednoga drugog putovanja Gangesom osjeća ljepo- 
tu Božje prirode i dah tajanstvene noći: »Predvečerje 
je. Ganges je miran kao ulje. Uistinu krasno. Skupa 
izmolismo "Pozdrav Gospi'. A poslije toga i krunicu... 
Prolazimo uz veliku džunglu zvanu 'Pakhirala — Car- 
stvo ptica". I živa je to istina. Tu se nalazi na milijune 
ptica svake vrste. Stabla su jednostavno pokrivena nji- 
ma i njihovim gnijezdima... Čudo Božje ljepote. 

Već se spustila noć, tiha i tajanstvena sunderbanska 
noć. Tek mir i noćni šapat džungle. Jeste li vi to ikada 
doživjeli? To se ne da opisati, taj tajanstveni šapat 
prašume i mrmor Gangesa, ta nerazumljiva i vječna 
jeka ispod orijaških 'zehon' stabala i iz sitnog 'bogora' 
grmlja, to dozivanje noćnih ptica i bezazleno štekte- 
nja jelena i podmuklo režanje tigrova... A onda opet 

tišina i mir, opojni noćni zadah džungle, pomiješan s 
tugaljivom pjesmom sunderbanskih ribara. Bože moj, 
kako si divan u svojoj prirodi!« (J. G., I. dio, str. 275- 
276) 

Putovanja su mu znala biti teška, dugotrajna i uma- 
rajuća. To je posebno bilo povezano uz velike blagda- 
ne. Ni tada nije prolazio tim krajevima tupo i bezo- 
sjećajno. Nije mu izmicala ljepota krajolika kroz koji 
je prolazio. Priroda ga je uzdizala Bogu i ispunjala 
njegovu dušu srećom i zahvalnošću. Ona mu je govo- 
rila o Bogu i on je u njoj iščitavao njegove tragove. 
Tako je bilo i za Božića godine 1959.: »Sam samcat 
sam se uputio obalom Gangesa do susjednog sela Pa- 
khirala. S druge strane rijeke spavale su prašume. A 
ja sam potiho pjevuckao naše mile božićne pjesme i 
to jednu za drugom... A iz prašume kao da se k meni 
vraćala jeka davnih dana, nezaboravne sreće, sreće 
djetinjstva kad sam te slatke pjesme pjevao pred jasli- 
cama u sjemeništu u Travniku. 

Zvijezde su mirno treperile na vedrom nebu, Gan- 
gesovi su valovi tiho mrmorili svoju dobrodošlicu Ne- 
beskom Kralj... Bila je to krasna Badnja noć. Umoran, 
ali puna sreće za misionara. Bolje si nisam mogao 
zaželjeti.« (J. G., 1. dio, str. 288) 


Slično je proživljavao i jedan drugi Božić, 1961. 
godine: »Idem sam uz veliku rijeku. S druge strane 
počivaju neprohodne Sunderbanske prašume. Noćne 
ptice lete u jatima. Inače vlada opojni mir i tišina. 
Meni to silno godi. Punim plućima udisao sam tu rTa- 
dost Badnje noći. I zvijezde kao da danas drugačije 
trepere. Kao da i one misle na onu Noć pred dvije 

lisuće godina, kad su po prvi put ugledale Boga i Čov- 
jeka u betlehemskim jaslicama. 

S rijeke se polako diže noćna magla kao mirisni 
oblaci tamjana. Svojom bijelom koprenom zavi zvi- 
jezde, i prašumu i Antu... 1 ja izgubim put...« (J. G., 1. 
dio, str. 310). 

I kad je znao spavati u nevjerojatno siromašnim 
kapelicama i u nemogućim uvjetima na misijskim po- 
srajama, nije ga ostavljala misao na ljepotu i pjesnički 
se izražavao o takvim noćima. Kad je jednom zgodom 
napravio kapelicu od kartonskih kutija u kojima mu 
je stiglo mlijeko iz Amerike, a oltar od dviju dasaka i 
tu odslužio prvu svetu misu u tom kraju, u Molakha- 
liju, u njoj je i prespavao. O tome je zabilježio: »Zaže- 
ljeh im svima blagoslovljenu i laku noć. Pavao i ja 
odmorit ćemo se pred oltarom. Pabon je donio par 
naramaka slame, prostrli smo je pred oltar, gdje je 
barem donekle bilo suho. Po betlehemsku! Pavao je 
naskoro zaspao. Ja sam bio previše sretan da bih mo- 
gao spavati. Sna kao da mi nije ni trebalo. Sjediti pred 
oltarom bio je krasan odmor. Oluja se spremala. Vje- 
tar je zviždao kroz papirnate zidove ove drage male 
katedralke. Pa i taj vjetar bio je te noći kao simfonija 
velikih orgulja naših crkva, krasni "Tebe Boga hvali- 
mo' za sve milosti i dobrotu Božju.« (J. G., 1. dio, str. 
192) 


Ili ovaj doživljaj: »Pješačim već pet sati... sjeo sam 
pod 'bablu' stablo uz korito stare Deulske rijeke. Južni 
sparni vjetar kao da je iz peći dolazio. Kroz ogoljele 
grane 'babline' pjeva on stoljetnu pjesmu, pjesmu sta- 
re slave, pjesmu i mrmor valova ove nekoć glasovite 

rijeke, pjesmu poginulih lađara, slavu 'zemindara — 
vlastodržaca', čije kuće zub vremena polako izjeda 
dolje među palmama. Sve je otišlo, sve je zamrlo. Ne 
mrmore više Gangesovi valovi, tek se suha prašina 
podiže nošena vjetrom dolje prema velikim rižištima. 
No ovaj isti vjetar zuji kao na nevidljive strune velike 
gitare kroz grane suhih stabala, opominjući na pro- 
laznost ovoga svijeta. Inače je svuda naokolo vlado 
mir. Ja sam od umora i iscrpljenosti zaspao pod onim 
stablom, glavom naslonjen na misnu torbu.« (J. G.,1.. 
dio, str. 318-319) 


Ljudi 


Na ljudima je znao čitati njihovu povijest, ono što su 
proživjeli i doživjeli, što se urezalo u bore i pore nji- 
hovih lica. Posjedovao je rijedak dar: znao je drugoga 
čuti i slušati. Ne samo da je osluškivao prirodu i pre- 
davao se nekim pasivnim maštanjima nego je čovjeka 
slušao i kad s njim nije izravno razgovarao. Valjda su 
ga ljudi zbog toga toliko cijenili i voljeli. Nije mu se 
žurilo dok ih je slušao. Ni njih nije požurivao, niti 
gledao na sat i mjerio svoje dragocjeno vrijeme. Jed- 
nostavno ih je slušao kako govore, bez prekidanja, jer 
je znao da su bili puni životnog iskustva. Iz toga je 
sam učio i to je oplemenjivalo njegovu dušu. Jednom 
je susreo trojicu ribara i o tome zapisao: »Nije lagan 
ribarski život. Dan i noć na ovim slabim lađicama. Tu 
i spavaju, i kuhaju, i rade, i odmaraju se na tim pliva- 
jućim kućicama... "Teško je, no treba raditi, treba se 
truditi. U radu je sreća i utjeha!' mirno reče najstariji, 

Nogen. 1 kao da nekamo daleko, daleko gleda, dolje 
niz rijeku put velikih Sunderbansih džungla. One su 
drugima tajanstvene, no njemu su one i kuća i rod. 
Svako stablo kao da mu pjeva novu pjesmu, svako 
grmlje kao da ga poziva, onaj zadah džungle kao da 
ga opaja. On je tamo proveo djetinjstvo i mladost, 
tamo mu je kosa počela sijediti. Stan njegovu srcu je 
dolje daleko iza onih velikih rijeka. 

Nisam govorio. Kao da sam se bojao poremetiti ovaj 
sveti mir. Ganges je tek potiho mrmorio, a ja kao da 
sam uz tu vječnu pjesmu čuo kucaje srdaca Nogena, 
Ononta i Norena. 

Hvalite Gospodina svi narodi, hvalite ga svi puci... 
Uzdignuše, Gospodine, rijeke svoj mrmor, podigoše 
pjesmu svojih valova... Uz mrmor Gangesovih valova 
kao da sam čuo šapat vaših molitava!«. (J. G.,1.. dio, 
str. 432433) 


Priroda 


Večernji zalasci sunca uvijek su nadahnuće ljudima. 
Jedni ih fotografiraju, drugi slikaju, neki o njima pišu 
ili pjevaju. I pater Gabrić uživao je u njihovoj ljepoti 
i miru. Nije ostajao samo na nekom umjetničkom doj- 
mu. Takve je trenutke doživljavao kao poseban poziv 
na molitvu: »Blagdan je Sniježne Gospe, predvečerje 
Preobraženja Gospodnjega. Umoran i satrven od dne- 
vnog rada sjedim na verandi misijske postaje i gledam 
prema zapadu koji se kupao u moru svjetla. Kroz silne 
mase oblaka prodirale su zadnje zrake sunca, dok su 
se gornji slojevi neba žarili u zagasito krvavoj boji. 

Divio sam se toj krasnoj slici i mislio na sretni Zapad 
koji se zarumenjen Jaganjčevom krvlju kupa u svjetlu 
prave vjere. 

Sunce je tamo daleko iza zadnjih palma zašlo, od- 
sjev je sunčanih zraka malo po malo iščezavao dok 
sumrak napokon nije prekrio Sunderbanske džungle 
i rižišta bošontskih polja. 

Još uvijek sam gledao u daljinu. Tek se po koji obla- 
čak rumenio. Zanio me taj divni raskoš prirode. Danas 
osobito, jer se u pročelju svega toga, kao vitki glasnik 
Božje dobrote i ljubavi dizao netom završeni zvonik 
naše drage Male Svetice. To je, zapravo, i bio glavni 
razlog što me baš današnji zapad napunjao zadovo- 
ljstvom i srećom... Zadnje su zrake zapadajućeg sunca 
počivale na njemu i obasjavale ga tajanstvenim svje- 
tlom... Iz mojih misli prenu me zvono. Prvi »Angelus« 
s Terezijinog zvonika. »Ave, ave Maria!« razlijegali su 
se blagi zvuci cijelim Bošontijem, nad rascvalim pal- 
mama i plodonosnim bananama, uz svetu rijeku Gan- 
ges, sve do velikog mora... i još dalje, daleko, daleko 
do mile domovine.« (J. G., II. dio, str. 421) 


Ljudska duša 


Dok čitamo ono što je zapisao, osjećamo bogatstvo 
ljepote njegove duše. Gabrić je bio asket i pokornik. 
No, nije bio mrzovoljan i smrknut. Zato njegova aske- 
za nije bila odbojna i zazorna. Unatoč strogom životu 
koji je provodio, osjećaj za lijepo i njegova dobrota 
potpuno su prožimali njegovu askezu, pokoru i mo- 
litvu. On je bio radostan i sretan čovjek i svećenik. 


26 


Zbog toga je znao zamijetiti ljepotu pojedinih godiš- 
njih doba i u njima posebno neke pojave i promjene 
koje ih razlikuju jedne od drugih: »Predvečerje svib- 
nja u Bošontiju. Vrući tropski vjetar s južnih strana 
donosi pozdrave Bengalskog zaljeva i miris lotosa iz 
Ranigorskih džungla. Cvjetaju bijeli, crveni i ružičasti 
lotosi. Lotosi su kao znak svetosti i čistoće. Cvjetaju 
oni i šire svoj miomiris u mjesecu Nebeske Majke. Oni 
i hindu poganima označuju svetost i čistoću. Donijeli 
ih i oni pred kip svibanjske Gospe, bijele lotose, i s 
njima svoja srca i svoju ljubav! Pratile ih naše molitve 
i žrtve na tom putu svetosti i sreće... 

Još je mnogo lotosa po nepreglednim džunglama i 
poljanama Bengalije koje treba dovesti k Srcu Isusovu 
preko Srca Njegove i naše Majke, — lotose bijele, cr- 
vene i ružičaste. 

Lotose bijeli, svibanjska Gospo, ljubavlju ih svojom 
obavij! »(J. G., II. dio, str. 423) 


Teške i sumorne trenutke pred oluju koji su opet 
na svoj način lijepi, nezaboravni, ali i zastrašujući p. 
Gabrić znao je provoditi pred svetohraništem moleći 
i proživljavajući sve ono što se događa oko njega: »Po 
mračnom nebu gomilali su se tmurni oblaci. Sprema- 
lo se na oluju. Dolje po rižištima bošontskim i uz rije- 
ku Ganges šakali su tulili kao kakovi ukleti dusi... U 
crkvici Male Svetice u Bošontiju neki se tajanstveni 
mir slegao. Kleknuh pred svetohraništem. Malo, neu- 
morno svjetlo — Isusovo »vječno svjetlo« mirno i tiho 
titra i daje još tajanstveniji dojam crkvici.« (J. G., II. 
dio, str. 426) 

P. Gabrić je posebno volio svoju majku. Znao je da 
ga je ona pratila svojim molitvama na putu prema 
svećeništvu i dalje u njegovu svećeničkom životu sve 
do svoje smrti. Cijeloga svojeg života bio joj je zahva- 
lan, jer ga je naučila moliti i voljeti. Na putovanjima 
i u susretima s ljudima, po rižištima i kanalima rijeke 
Gangesa nailazio je na ljude i prizore koji su ga pod- 
sjećali na njegovu majku. Doživljavao je da cijela pri- 
roda moli i svojom ljepotom zahvaljuje za majčinsku 
ljubav. Za vrijeme jednog putovanja doživio je ovo i 
zapisao: »Nepoznati gangeški lađar pjevao je majci. 
Nepoznat, no kako mi je bliz! Bratska nas je ljubav 
vezala u tihoj, sumornoj tropskoj noći dolje uz sun- 
derbanske džungle. Bila je to veza majčinske ljubavi. 

Pjevao je majci. Džungle slušaju, sveta se jeka čuje 
od stabla do stabla. Valovi Gangesa nose tu pjesmu 
ljubavi dolje put Bengalskog mora. Gangeški valovi se 
smirili, a zvijezde svjetlije trepere. Majci je pjevao: 

'Majko, sjećajući se ljubavi Tvoje, 
ljubim Te..." 

Neumla je to, vječna pjesma ljudskog srca, neum- 
rle, vječne ljubavi, majčinske ljubavi. 

Opojan mir, opojna pjesma. Ovaj svijet kao da ne 
postoji. Lađica se odmiče, glas lađara biva sve slabiji, 
nojeka ne umire. Dapače, ona je sve jača. Jeka daleka, 
daleka — jeka djetinjstva, jeka majčinih poljubaca, 
jeka jača od svih jeka ovoga svijeta. 

I sjedeći uz obalu Gangesa, ja sam zaplakao. Zapla- 
kao sam od sreće i radosti, sam samcat, daleko dolje 
uz senderbanske džungle. 

Kako su slatke suze, spomen-suze na majčinsku 
ljubav. 'Ljubim tebe, Tebe ljubim majko! 

Lađara je već nestalo, no Gangesovi su valovi pre- 
nosili i mrmorili pjesmu o majčinskoj ljubavi; pra- 
šume su pjevale noćne psalme dok sam ja, uzdignuvši 
zaplakane oči nad divno zvjezdano nebo, misleći na 
pokojnu majku, tiho molio molitvu: 

'Ljubim tebe, Tebe ljubim, majko!'« (J. G., III. dio, 
str. 67) 


Zvijezde 


Ljepota noći i zvjezdanog neba ispunjavali su ga stra- 
hopoštovanjem prema Stvoritelju. Promatrao je zvi- 
jezde, doživljavao ljepotu tišine beskrajnih pros- 
transtava Bengalije. Nije se zaustavljao samo na pukoj 
ljepoti i pred njom ostajao nijem i zabezeknut. Nije 
ostajao u zanosima ne znajući što bi s njima, nego je 
uzdizao svoj pogled i srce k Bogu. U svemu je gledao 
poruku Svevišnjega. Doživljavao je vječnost života, 
čak i vječnost svjetla meteora koji je sarno na trenutak 
bljesnuo. Promatrao je meteore koji su se prolijevali 
po nebeskom svodu i poticali ga na razmišljane: »No- 
ćne su ptice u jatima letjele dolje prema južnim džun- 
glama... Gledam jasno zvjezdano nebo. Danas kao da 
meteori igraju svoju svemirsku igru. Sad iz ovog kuta, 
sad iz onoga iznenada prolete svijetli, silini, brzi kao 
bljeskovi i strijele... Advenat je pa se i svemir priprav- 
lja za Božić. 

Kako srcu godi, koliko li čovjeka odiže pogled na 
zvijezde, pogled gore prema nebu. Sursum corda! — 
Gore srca! 

I opet se jedan krasni meteor otkinu s pozdravom, 
s poljupcem neba. Tajna meteora: otkinut leti, svijetli, 
i onda nestaje... Ne, ono svjetlo ne može nestati. Po- 
ziv, poruka meteora ostat će u mome srcu da bih i ja 
mogao biti Božji meteor, meteor Božje ljubavi. Letjeti, 
svijetliti i onda nestati... Nestati u Božjoj ljubavi, u 
Božjem Srcu. Nestati?! Ne! Nego zauvijek živjeti ija i 
svi oni za koje sam po njegovoj dobroti mogao žrtvo- 
vati život. 

A mi zemaljski kako smo samo prirasli uz ovaj svi- 
jet! Poziv meteora, poziv zvjezdanog neba kao da se 
nas ne tiče... 

Zašto se mi bojimo biti meteori? Bojimo li se brzine, 
bojimo li se svjetla, bojimo li se da će nas nestati!? 

Poziv meteora... Poziv zvjezdanog neba. Odazovi- 
mo se...« (J. G., III. dio, str. 77) 


Oluja i valovi 


Koliko je oluja doživio na Gangesu i koliko ga je puta 
nevrijeme pratilo na putovanjima. Kiša i suša, hlad- 
noća i nesnosna vrućina, vjetar i sparina smjenjivali 
su se kao vjerni pratioci na njegovim pohodima ljudi- 
ma i selima. A pater Gabrić je išao noću i danju, po 
žezi i hladnoći, pohađao bolesne i nemoćne, putovao 
i misionario neumorno i hrabro. Bio je hodočasnik. 
»Bilo je oko dva sata poslije ponoći kad smo stigli do 
Gangesa i do naše lađice. Na nama je sve mokro. Pli- 
ma je već dobro poodmakla, uhvatimo se vesala jer 
smo prije zore htjeli stići u Tuškhali. Sa zapadne stra- 
ne dizali su se crni oblaci. Sprema se tropska oluja. 

Blijesci i munje kao da paraju obzorje. A onda ona 
jeka gromova: jeka i protujeka iz džungle u džunglu, 
s rijeke na rijeku. Odjednom je temperatura pala, nad 
Ganges se spustila hladna zračna struja. Dršćemo od 
studeni. Nad nama je već oluja. Već čujemo zviždanje 
vjetra gore na obali. Prema rijeci leti lišće, granje i 
slama. Svim silama veslamo prema sredini rijeke; ta- 
mo će biti sigurnije, jer bi nas blizu obale valovi mogli 
baciti prema nasipu... 

Prvi udarac oluje bio je tako strašan da smo mislili: 
ode lađica na drugu obalu! Valovi udaraju, kiša plju- 
šti, vjetar zviždi, no lađica — dali smo joj ime »Muk- 
tidata-Spasitelj« — drma se i škripi, ali se ne da oluji 
ni Gangesu. 

Svi smo poklekli i pomolili se i prije oluje, moleći 
od Isusa i drage Gospe pomoć, a poklekli smo opet 
kad je oluja prošla preko nas i izgubila se dolje nad 
sunderbanskim džunglama.« (J. G., III. dio, str. 178) 


Ovim nam zapisima pater Gabrić razotkriva svoju 
dušu. Ona je osjećajna. Duboko proživljava ljepotu 
svijeta oko sebe. Volio je prirodu iako se kadšto morao 
s njom boriti na život i smrt. Ona ga je i svojom ljepo- 
tom i zastrašujućom snagom poticala na molitvu i 
uzdizala k Bogu. 

III. NEOBIČNI SUSRETI 


Evo jedne molitve koju je pater Gabrić napisao za Mali 
Koncil 1982. godine. Možda u njoj nađemo odgovor 
za sve one neobične i lijepe susrete koje je imao tije- 
kom svoga života? Možda odgonetnemo odakle je cr- 
pio snagu za svaki susret i zašto je u sebi imao nešto 
tako privlačno što je ljude vodilo k njemu? I Gabrić se 
jednom susreo s Učiteljem i Gospodinom koji ga je 
pozvao i zauvijek je ostao s njim. Naslov je molitve: 
»Učitelju, gdje stanuješ?« 

»Susreli su se oni s njime tamo uz rijeku Jordan. 
Onaj veliki Prorok i Učitelj njihov, Ivan Krstitelj, po- 
kazao je njega i predstavio ga: 'Evo Jaganjac Božji!" 

Susreli su se. Sreća je bila neopisiva. Sve je izgle- 
dalo kao san. Samo susret nije dovoljan. On je osvojio 
njihova srca. Ta srca mu oni hoće dati. Tu je mladi 
Ivan, njegov miljenik, koji će ono na posljednjoj večeri 
nasloniti svoje srce na njegovo Srce. 

Ojunačiše se oni. Slijede ga. A i on njih slijedi i pita: 
'Što želite? Zna on što žele, no to želi od njih čuti. 

I upitaše ga: "Učitelju, gdje stanuješ?' 

Ljubavi nije dovoljno da se samo susretne. Valja — 
stanovati. Valja biti jedno mislima i kucajima srca. 
Čuti, osjetiti, dati. 

I složiše se srca: Srce Božje i srca ljudska, srca nje- 
govih prvih učenika. 

I lijepo im je bilo. Ma kako i ne bi? biti uz njega, 
dijeliti s njime misli, želje, s njime nositi križ. 

Ostadoše kod njega sve do večeri onog dana. Ali ne 
ostadoše samo jedan dan. I još mnoge dane ostadoše, 
ostadoše sve do smrti. Ali ne samo oni nego i toliki 
drugi, i dovedoše tolika srca k njegovu Srcu. 

A kako je sa mnom, s tobom? Znamo li mi gdje On 
stanuje? Da li ćemo taj stan i drugima pokazati? To- 
liko ih je još koji ne znaju njega i njegov stan. 

Učitelju, gdje stanuješ? 

Dođi Kraljevstvo tvoje!« 


Maleni 


Pater Gabrić volio je ljude. I ljudi su voljeli njega. U 
pristupu drugom čovjeku uvijek je bio iskren i nepo- 
sredan. Nije nosio masku iza koje bi se skrivao. Nije 
imao namješteni i umjetni smiješak kojim bi se smi- 
ješio već prema potrebi i prigodama u kojima bi se 
našao. Bio je jednostavan i drag. Zato su ga ljudi rado 
susretali i čekali na njegov dolazak. I kad im ništa nije 
mogao darovati, ljudi su ga doživljavali kao dar i bili 
zadovoljni njegovom prisutnošću. Tako mu je često 
nedostajalo materijalnih darova i nije imao što dati, 
ali je zato uvijek nosio dar utjehe i u tome nikad nije 
bio siromašan. On je uvijek bio dar drugima. Isto tako 
se osjećao obogaćen nakon susreta s osobama koje su 
materijalno bile siromašne, ali su imale bogat nutarnji 
duhovni život. Veličina je patra Gabrića bila i u tome 
što je i darove, i uzdarja, i blagoslove kojima je blago- 
slivljao, i one kojima je bio blagoslovljen, znao dijeliti 
s drugima, posebno s dobročiniteljima koji su bili da- 
leko od njega. S njima se uvijek osjećao duhovno po- 

vezanim. Kad je dao nešto slatkiša maloj Šoroli, a ona 
to odlučila ponijeti svom bratu koji će zbog toga biti 
jako sretan, zapisao je: »Kako mi je sitan i bijedan 
izgledao čitav svijet pred veličinom ovog malog srca! 
Svi današnji velikani, generali... svi razni UN-i i razne 
međunarodne sjednice, veliki planovi i govori o miru 
i sreći ljudskog roda. Mala, ispaćena Šorola, zamata- 
jući slatkiše u svoju poderanu haljinicu, dala je pravi 
odgovor, pokazala put k ostvarenju sreće u svijetu: 
zaboravivši na sebe, sjetite se naše male braće, koji 
"kod kuće plaču'; u svom siromaštvu dati im slatkiše 
naše iskrene i djelotvorne ljubavi. 

Podigoh ruku da ih blagoslovim. No prije nego što 
sam mogao izreći riječi blagoslova, Šorola mi dade 
svoj blagoslov, popraćen onim djetinjim pogledom u 
kojem se krije nebo: 'Milosrdni vam udijelio svako 
dobro!" 

Ja mislim da sam tada bio najsretniji čovjek na svi- 
jetu. Blagoslov 'Milosrdnog', poslan po maloj Šoroli, 
ispunio je čitavo moje biće. Mislio sam na vas, dragi 
moji prijatelji, pa sam molio Isusa da vas učini dioni- 
cima naše svećeničke sreće i radosti, dionicima Šoro- 
lina blagoslova.« (J. G., ]. dio, str. 279-280) 


Nedodirljivi 


Susret sa starim Anondom iz kaste nedodirljivih go- 
vori o sudbini onih koji su bili na rubu društva i sma- 
trani manje vrijednim samo zato što su se rodili u 
takvoj kasti. Patra Gabrića nisu smetale neke konven- 
cionalne granice koje su dijelile ljude. Nije se bojao 

da će zbog toga izgubiti od nekakve svoje časti i ugle- 
da. Naprotiv. Uostalom bio je učenik Učitelja, Isusa, 
koji je davno u Galileji pristupao svakom čovjeku i 
učio svoje učenike da budu kao on. Malobrojni su oni 
koji su to naučili. Pater Gabrić je jedan od njih. Susret 
sa starcem dogodio se nakon svete mise, prve u Mo- 
lakhaliju: »Stari Anondo ima nešto na srcu. On mene 
gleda i gleda, mjeri me s lijeva i desna. Nešto bi rekao, 
ali kao da mu neće na jezik. Uhvatim ga ja za drhtave 
ruke, te ga posjednem uza se. 


Prezreni 


'Dadu — dragi djede, tako sam sretan, da mogu danas 
biti s vama!" reknem mu ja, pa ga privinem k sebi. 
Odavna Anondo nije osjetio ljubavi. Prezir — to je 
njegova sudbina. On, naime, spada među nisku 'ka- 
stu', takozvane nedodirljive. On možda već ni u snu 
ne misli o ljubavi. Pa mu se jedna krupna suza spustila 
niz hrapavo lice. Suza radosnica. I pade ta suza na 
moju ruku. Da li vam je ikad staračka suza pala na 
ruku? Tek jedna suza, no kako topla, kako blagoslov- 
ljena. Pala mi je na ruku, a u srcu sam svome čuo joj 
jeku, jeku rajske sreće i radosti... Kad sam mu rekao 
da 20 godina nisam vidio svoje, Anondo me je sami- 
losno pogledao. Ostaviti rod i dom, ići u tuđu zemlju 
i tamo biti gladan, mokar i blatan... Uistinu čudan 
život, pun tajna. Pa onda naši zavjeti siromaštva, čis- 
toće i poslušnosti. Tajna nad tajnama. Jest, Isus im je 
još tajna, ali kad tu tajnu upoznaju, i tajna našeg sve- 

ćeničkog života, ljepota potpune žrtve bit će im ja- 
sna.« (J. G., I. dio, str. 291. 292) 


Slijepi 


Ili susret s malim Šoilenom: »Sa Šoilenom sam se 
susreo u Kultigatu. Jutro je bilo sparno. Predmomsun- 
ski oblaci kao da su se doticali zemlje... Mali Šoilen, 
slijepac, sjedi među njima i pjeva. Pjeva svojoj majci, 
pjeva svojoj sestri Onđoli. Majke se on ne sjeća. Se- 
strica Onđoli bila mu je kao druga majka. Toliko toga 
mu je pričala o majci. 'Strašna bolest ospica vladala 
je u selu. Obolila je majka a oboljeli i svi ostali u kući. 
Majka je umrla, a ja ostao slijep. Majčina lica nisam 
više vidio. I Onđoli me ljubila. Sa svoga tanjura davala 
mi rižu. Milosrdni, blagoslovi ih. Ti, blagoslovi ih, Mi- 
losrdni!' završio je Šoilen pjesmu uprvši bolno, no 
tako nježno, ona dva suha oka prema nebu... Ja sam 
naručio nešto hrane za Šoilena. Mnogo mi je toga 
pričao. Od vremena do vremena uhvatio bi me za 
ruku: 'Da li ti slušaš, što ti govorim? Dakako, da sam 
ga slušao i s radošću promatrao kako je s osmijehom 
jeo slatkiše. 


Prosjaci 


Pričao je da je jučer bio u Basirhatu. Bilo je puno 
prosjaka, pjevali su bolje od njega, a onje bio i gladan 
i umoran, pa je tek nekoliko 'ana' zaradio. Čitav dan 
bez hrane. Navečer je otišao u mali dućan i zamolio 
nešto riže i prženog dala. Riba bila 2 ana, riža 1 i pol 

ana, dal 1 ana, svega skupa 4 i pol ana. 'Jesam li pravo 
računao?', željno me upita. 'Ja nisam išao u školu, no 
ipak znam računati! 

Bože dragi, računi malog slijepog Šoilena, računi 
života, računi dnevne borbe za opstanak... 

"Ujutro ja ne jedem, postim da zaštedim koji an. Pa 
to onda nosim svojoj sestri Onđoli. Ona ne može ra- 
diti, no i ona hoće živjeti..." 

Sastanak s malim slijepcem Šoilenom, njegov osmi- 
jeh, moj darak — učinili su me sretnim toga dana. 

Rastao sam se sa Šoilenom. On će svojoj sestrici 
Onđoli dolje daleko, daleko iza onih visokih palma. 
Pjevajući majci i sestrici Onđoli nestade ga meni s 
vidika. A ja sam se uputio svojim putem. Hoću li ikada 
više susresti toga sirotana, ne znam, ali ovaj susret 
ostavio je u mojoj duši dubok utisak. Razmišljao sam 
nije li sav moj rad, sve žrtve i molitve za tolike bijedne 
Šoilene, koji čeznu za majkom, za ljubavlju, a koje 
svijet odbacuje... Nisu li moji sirotani ti Šoileni... koji 
su kod mene našli ljubav, koju sam im dao dajući im 
Isusa i Njegovu Majku... Kako je lijep i uzvišen misio- 
narski život...« (J. G., I. dio, str. 350-351) 


Osamljeni 


Kadšto se p. Gabrić morao brinuti za sirotane koji su 
ostali sami na svijetu. Tako je bilo i s malim Kadonom 
koji je imao samo baku, a i ona je bila na umoru. O 
tome je p. Gabrić zapisao: »Mali Kadon je dobio vijest 
da mu je bakica teško bolesna. Nema on više nikoga 
na svijetu. On je od djetinjstva u našoj školi... Starica 

je ležala na rogožini u kolibici uz našu kapelicu. Kad 
nas je ugledala, oduprla se na suhe ruke. Po bengal- 
skom običaju dotakla se svećeničkih nogu i onda je 
zagrlila svoga malog Kadona. Plakali su oboje. Osta- 
vio sam ih neko vrijem neka si isplaču svoju ljubav i 
radost... Pomolili smo se zajedno. Večernji 'Angelus' 
u sumraku života, na koncu dugoga puta. Kadon kleči. 
Svojom drhtavom staračkom rukom uze Kamini moju 
ruku i položi je na glavu Kadonovu. 'Moga Kadona 
Tebi dajem!" bila je staričina oporuka, zapečaćena to- 
plim suzama, koje se preko svećeničkih ruku proliše 
na Kadonovu glavu. O Bože sveti, odakle te svete su- 
ze? Proli ih nepresahljivo oko majčinske ljubavi! Bi- 
serne suze zadnjeg majčinskog blagoslova. Blagoslov- 
ljen je bio Kadon, blagoslovljen sam bio i ja...« (J. G., 
I. dio, str. 326-327) 


Ribari i lađari 


Na svojim putovanjima trebao je pomoć ribara i onih 
koji su svojim čamcima prevozili preko kanala. Kad 
ne bi molio u čamcu, pater Gabrić je razgovarao s 
ribarima ili slušao pjesme onih koji su ga prevozili. Ti 
jednostavni ljudi bili su poput otvorenih i čistih stra- 
nica knjiga po kojima je život ispisivao svoje istinite 
priče, drame i romane. Pater Gabrić je znao čitati nji- 
hovu povijest, ono što su pretrpjeli i prepatili, ono što 
im je teški život urezao i uklesao u bore njihovih lica. 
Slušao ih je kako govore, bez prekidanja, jer je znao 
da su bili puni životnog iskustva. S lađarom Šudhirom 
proveo je jednom zgodom pet dana. Ovo je zapisao: 

»Bili smo umorni, no krijepila nas je njegova pjesma. 
Ona nam je svima bila tako draga. Pjevao je pjesmu 
gangeškom lađaru, pjesmu starih dana iz bengalske 
povijesti, o nekoj mladoj ženi kojoj je muž nestao u 
džungli, a kojeg je ona veoma ljubila. Pa mu ona pje- 
va, tješeći se da ga džungle nisu zaboravile, da ga se 
valovi rijeke Gangesa još sjećaju. Evo te pjesme: 

'O Bože, Bože, kako je to bilo zapisano u knjizi 
moga života da će moj muž mlad umrijeti. I rekao mi 
je: — Ti ćeš biti šati. Ostavit ću te mlad! — O moj 
vjereniče, nemoj me ostaviti, nemoj me ostaviti samu 
u životu! 

Nebo plače, vjetar je tužan, tužni su valovi Gange- 
sa. No nitko nije razumio boli srca moga. Plače Gan- 
ges, i životinje džungle, i cvijeće prašuma. Sam kralj 
Boroth kad je sve to vidio, proplakao je i on, i sa 
suzama svojim ispunio je čitavo more. 

O Bože, o Bože, ti me ne zapusti! O Bhogoban, o 
Bože, ti mi budi utjeha!" 

Kako je divna pjesma gangeškog lađara! I sve su im 
pjesme takve: pune vjere i utjehe. Ta pjesma gan- 
geškog lađara u mnogim prilikama tješi srce čovječje.« 
(U. G., III. dio, str. 22-23) 

Ili susret s ribarom Kalipodovom u njegovoj ladici: 
»Ne sjećam se jesam li vam pisao o Kalipodu i o nje- 
govoj lađici. Ako se ja ne sjećam, po svoj se prilici 
nećete ni vi sjećati. A kako ima lijepe pouke u Kalipo- 
dovim riječima; hajdemo s njim u njegovoj maloj la- 
đici na rijeku Ganges! 

Ne, ne! Nije to Kalipodova lađica, Njegova je to 
lađica.! Zato je ona tako vrijedna, zbog toga se ona 

ne može potopiti. Lađicu je dao onaj isti Stvoritelj koji 
je stvorio i rijeku Ganges i Kalipoda i čitav svijet. 

Duboka je to teologija, a ujedno i tako priprosta i 
jasna, kad je čuješ iz usta lađara na rijeci Gangesu, 
kad gledaš na njega i na njegovo kormilo i kad sa 
strahom gledaš na valove koji lađicu bacaju amo-ta- 
mo. 

Svi šutimo. Držimo se jedan drugoga. Tu je Ganges 
širok nekoliko kilometara. U sredini su pješčani spru- 
dovi, pa su tu i valovi viši i opasnije je tu ploviti, jer 
ako se lađica dotakne dna, prevrnut će se kao orahova 
ljuska. Strah je na licima svih, ali ne i na Kalipodovu. 
On uspravan, vedar, s kormilom u ruci i s vjerom i 
junaštvom u srcu. 

"Ovo je njegova lađica. Ne bojte se...', hrabri nas 
Kalipodo. 'On je stvorio ovu lađicu da prevozi ljude 
preko rijeke. Nije ju stvorio zato da potone. I lađica je 
njegova, i kalipodo je njegov, i vi svi do jednoga ste 
njegovi, stvoreni od njega, stvoreni za njega, da rijeku 
života preplovimo. Svaki od nas je lađar svoje lađice, 
zapravo njegove lađice. Na kormilu smo on i ja. Pa 
kako bi se lađica mogla potopiti. E, braćo, o lađaru 
sve ovisi. Vječni Lađar i ti zajedno držite kormilo. 

Velik nas je val podigao i onda se naglo spustismo, 
pa sam doista mislio: ovaj put će nas poklopiti. Svi 
zaprepašteni povikaše, no Kalipodo prihvati pjesmu, 
pjesmu gangeškog lađara: 'O re, mađhi, bhoe ki? — 
O lađaru, čemu strah?'1 upravljajući vješto kormilom, 
s vala na val nosi lađicu. 

Onda će mi Kalipodo: "Oče, blagoslovite nas! I Ka- 
lipoda, i lađicu njegovu, i kormilo njegovo, i sve nas, 
i valove Gangesa..." 

Tad se sjetih onog prizora iz Evanđelja kad su pre- 
strašeni učenici na burnom Genezaretskom jezeru 
molili Isusa da ih spasi. I stadoh ja u sredini lađice i 
sa svima se pomolih, sve blagoslovih. 

Kalipodo nastavi divnom melodijom i još divnijim 
riječima pjesmu gangeškog lađara: 

'Čemu, čemu strah, putnici, braćo? U njegovoj la- 
đici svi smo mi. I ova i ona obala Gangesa je njegova, 
i Ganges je njegov i valovi Gangesa, i ja i kormilo 
moje, i vi i kormila vaša! Čemu, čemu strah? U njego- 
voj lađici svi smo mi! 

Kao potaknuti nekom nutarnjom silom, ohrabreni 
sigurnim glasom lađara Kalipoda, prihvatiše veslači i 
mi svi putnici: Čemu, čemu strah? U njegovoj lađici 
svi smo mi! 

Pa eto, prihvatite i vi tu pjesmu gangeškog lađara 
Kalipoda, pjesmu žive vjere i pouzdanja, i prispjeli svi 
mi sretno k drugoj obali onoga vječnog Gangesa, jer 
i ova i ona obala Njegove su...« 


Ljudske sudbine 


Pater Gabrić nije bio turist i nije poduzimao turističke 
izlete. Nije išao na putovanja zbog dosade u svom 
svakodnevnom životu i da bi doživio nekakve avan- 
ture. Svaki njegov put i svako putovanje vodili su pre- 
ma ljudima. Njima je posvetio cijeli svoj život. Zbog 
njih je i otišao u Indiju i zbog njih je do kraja svoj život 
istrošio u Bengaliji. U susretima s ljudima koji su imali 
svoje neobične sudbine i putove, koje je »vodila tuga 
života«, pater Gabrić gledao je osobe koje su vrijedne 

da se zaustavi kod njih, popriča s njima i čuje što mu 
žele reći, da im pomogne koliko može i kako može. 
Takav je bio susret s Mukutom — Draguljem: »Sjedio 
je na maloj lađici. U ruci mu je veslo. Lice mu je bli- 
jedo, a obrazi djetinji. Na lađicu ga je dovela tuga 
života. 

Zove se Mukt-Dragulj. Pa i izgledao je kao dragulj. 
Iako blijed, iz očiju mu je odsijevala ljepota i sreća 
djetinjstva. Odsijevala je i privlačila. 

Rano je započeo borbu sa životom, no on se borbe 
ne boji, on hoće živjeti. Otac mu je umro. Na samrti 
je njegovoj brizi povjerio malog bracu Topana i seku 
Topoši, njihov život, njihovu sreću. I on je umirućem 
ocu uz plač obećao da će mu tu zadnju želju ispuniti. 

Posudio je ovu malu lađu od susjeda pa prevozi 
putnike iz Čunokhalija u Dos Nomber. Zarada je ma- 
la: što dobra i milosrdna srca dadu. No njih troje je 
zadovoljno s malim. Ali ove je godine posvuda bijeda, 
paje i njima teško. Bilo je mnogo dana kad nisu ničega 
imali. Onda je on za njih prosio od kolibe do kolibe. 
Skupio bi nekoliko šačica riže pa bi njegova tetka to 
za njih skuhala. 

I reče mi onom divnom djetinjom jednostavnošću: 
'Milosrdni (Bog) nas je čuvao. I ubuduće će nas on 
čuvati!" 

Za svoju malu seku i bracu već je kupio pločicu i 
dvije knjige. Još bi im neke stvari trebale, no sada neće 
moći. Nema ni za hranu dovoljno. Već će doći bolji 
dani. On nije mogao u školu, no braco i seka moraju 
bar do četvrtog razreda... 

Dok govori, oči mu se žare od sreće. 'Oni će biti 
sretni. Čitat će i meni lijepe priče, učit će me molitve. 
Svatko će ih voljeti!" 

Svatko će voljeti seku i bracu, eto, to Mukuta drži 
na lađici, s tom ljubavlju u srcu vesla on malu lađicu. 
Uistinu je to pravi dragulj. Pa kako ga ne bi svatko 
volio i njega i njegova bracu i seku? Kako ne bi pomo- 
gli svojom djelotvornom ljubavlju veslati malu lađicu 
života njegova i lađice njegova brace Topolona i seki- 
ce Topoši...« (J. G., III. dio, str. 151-152) 


Kršćani, nekršćani 


Na životnim putovima, »od srca do srca«, kako je to 
p. Gabrić znao reći, uistinu je ljude srcem susretao. I 
hinduse, i muslimane, i vjernike i nevjernike gledao 
je kao Božja stvorenja od kojih može učiti i naučiti i 
kojima iz svoje vjere može pružiti utjehu i optimizam. 
Čini se da patnja i nevolje ljude lakše spoji negoli 
radost i veselje. Takav je bio susret s muslimanom 
Huseinom: »Sreli smo se na bhangokhalijskom putu. 
Ili bolje: Providnost je poslala da se u razgovoru s njim 
utvrdim u vjeri i u pouzdanju u Božju dobrotu i mi- 
losrđe. 

Na putu me uhvatila noć. Nosio sam pomoć našim 
bijednicima. Dio sam ostavio u Kumrokhaliju, dio sam 
htio što prije prenijeti u Basanti. No kako ću? Tko će 
po noći po tom jadnom putu do Gangesova Basan- 
tskog kanala? 

Bio je tamo Husein s malom trokolicom. On će to 
uzeti. To je za siromahe i bolesnike a on je siromah, 

danas i bolestan. Ja sam htio otraga hodati i gurati 
trokolicu da mu bude lakše. Ali on ni da čuje o tome! 
Sve će biti još lakše ako on mogne na svojoj trokolici 
voziti i svećenika. Kupio ju je nedavno i to s teškom 
mukom, pa će danas biti blagoslovljena, noseći ovu 
pomoć siromasima i svećenika koji će to siromasina 
razdijeliti. Bio je on mnogo puta u Basantiju i mnogo 
je puta u bolesti primio pomoć. 

Od jučer je kaže, opet teško bolestan. Ležao je u 
kolibi i molio: 'Allah, Bože, Ti sve možeš. Ti me oz- 
dravi! Kako ću inače sutra dati nešto riže svojoj ženi 
i svojim malim kćerkama Aiši, Hanifi i malom sinčiću 
Hašimu? I danas u podne bilo mi je bolje. I izašao sam 
na posao. I eto, On, Milosrdni, poslao vas je da nešto 
zaradim. 

Kako je Husein sve to od srca govorio! Nema tu 
sumnje, nema tu dubokih rasprava. Tu je priprosta, 
ali živa vjera. "On je moj Otac, ja ga zovem; on u 
ljubavi i milosrđu svome čuje moj vapaj." 

Zarada nije velika, no on je sretan. Mnogima je 
mnogo teže. On je mogao zaraditi bar šalicu riže i koji 
kilogram brašna ili kukuruza. Mnogi su bogatiji od 
njega, ali nisu sretni. Njegov susjed ima mnogo toga, 
ali nema mira u srcu, nema mira u obitelji. 

'Nije sreća u imanju, sreća je u davanju, oče!', reče 
priprosto Husein. Koliko je mudrosti u tim riječima! 

Bilo je već tamno. Paleći malu uljnu svjetiljku na 
trokolici, reče Husein: "Ova lampa ne može svijetliti 
bez ulja, ni mi bez Božjeg blagoslova. 

Razgovarali smo i o Isusu. Oni ga u Koranu zovu 
'Isa'. On zna i o 'Mariam', njegovoj Majci, no o Isusovu 
božanstvu ne zna ništa. Kad sam mu rekao dai mi 

vjerujemo u jednog Boga i da je taj Bog Isus, došao na 
ovaj svijet, ljubio nas i otkupio — Husein me je samo 
gledao. 'Pa mi smo onda u vjeri blizu..." — reče mi on. 
— Jest, i blizu smo i daleko smo... Da bismo u Isusu 
naskoro mogli biti jedno, za to se moramo moliti za- 
jedno i mi kršćani i vi muslimani. 

Uz pozdrav »Selam aleikurn« rastao sam se od svog 
dobrog Huseina.« (J. G., III. dio, str. 198-199) 


Razne ljudske priče 


P. Gabrić je imao poseban osjećaj za slušanje ljudi koji 
su mu pripovijedali svoje živote. Ljudi su mu se lako 
otvarali i povjeravali. U njegovim pismima i zapisima 
ima toliko ispripovijedanih životnih priča koje je čuo 
i pribilježio. To su bile stvarne povijesti ljudi s kojima 
je živio i za koje je živio. Na svojim putovanjima i 
posjetima selima slušao je ljude koji su mu otvarali 
svoja srca i govorili mu o sebi i svojima, jer su naišli 
na osobu koja ih je slušala i voljela. On je slušao svojim 
srcem i cijelim bićem. Zauzvrat ljudi su mu se otvarali 
jednostavno i iskreno. Bili su to razgovori od srca k 
srcu. Takav je bio susret sa slijepim lađarom Kanaiem: 
»Čučimo u maloj domorodačkoj lađici na rijeci Gan- 
gesu. Vrućina je, a lađara nema. Izašao je na obalu pa 
kao da su ga vile odnijele. 

'O lađaru, lađaru', zove jedan, zove drugi, no la- 
đaru ni traga ni glasa. Odjednom se na obali pojavi 
visok čovjek. Drži se za rame male djevojčice. Pri- 
bliživši se lađici, uhvati je sa strane, junački je gurnu 
i skokne u nju uz povik: "Vozi, vozi! 

Onda opazih da umjesto očiju ima tek dvije očne 
šupljine. Prije nego što sam ga mogao pozdraviti i 
upitati za ime, već je on prihvatio kormilo uz lađarsku 
pjesmu: 'Gangeški lađaru, vozi, vozi, hej...!' 

Poznavao sam ga: pa to je Kanai, dugogodišnji la- 
đar na Sitilijskom rukavu rijeke Gangesa. A ona mala 
djevojčica njegova je kćerka Oloka — Svjetlana. 

'Kani brate, kako si?' I on je prepoznao moj glas. 

"Guru! — Učitelju!", bilo je sve što je smogao. Mora 
da su mu pred isušene oči došli spomeni davnih dana. 
Spomeni prijateljstva, ljubavi svih nas prema njemu i 
njegovoj siromašnoj obitelji. 

"Učitelju, evo Oloka je tu, koju ste vi i sestre spasili 
u teškoj bolesti. Ona je Božji dar, ona je vaša. Ona 
nema majke. Selom su harale ospice. Mnogi su umrli. 
Umrla je i Olokina majka. Ja sam ostao, no otišle su 
mi oči. Podignuvši lijevu ruku s kormila, pokazao mi 
dva isušena oka. "Ne vidim više svijeta, no osjećam 
lađu svojeg života. Ganges poznajem po šumu, vjetro- 
vi mi pokazuju valove, kokil-ptica javlja mi iz geheo- 
nova grmlja koliko sam daleko od obale. Uz Ganges 
sam se rodio, tu sam ostavio djetinjstvo i mladost, pa 
će i zadnji dah mojeg života s vjetrom poći s Gangesa 
k njemu. 

Svi smo slušali tu životnu priču gangeškog lađara. 
Čuli to uz pratnju udaraca kormila i vesala, uz žubor 
i mrmor gangeških valova, to su nezaboravni doživ- 
ljaji. 

Jedan mladić upita: 'Pa hoćeš li nas ti ravno preve- 
sti? Ti si slijep!" 

'Lađar — slijep? Ne, ne lađar ne može biti slijep. Ja 
nemam očiju, no tu je srce, tu su ruke! Ja sam nju 

toliko puta prevezao preko Gangesa — kroz bure i 
oluje i kroz vjetrove i struje. A sada ta lađa prevozi 
mene i vas. Lađa i njezin Tvorac, Tvorac svih nas — 
Milosrdni! 

I onda onaj pogled vrijedan milijuna. Suhe oči kao 
da su mu oživjele. Kani, upravivši pogled prema nebu, 
ponovi potiho: 'Milosrdni!' I sklopivši ruke i kormilo, 
nakloni glavu... 

Pa neka mi netko rekne da nema raja na zemlji! 
Doživio sam ga na rijeci Gangesu.« (J. G., IV. dio, str. 
145-146) 


Majka Terezija 


P. Gabrić susretao se i s Majkom Terezijom. Postoji 
jedna zanimljivost s obzirom na njihov odlazak u mi- 
sije. Isti ih je isusovac poslao. Bio je to pater Franjo 
Jambreković. On je bio župnik u župi »Srca Isusova« 
u Skoplju i okupljao je mladež. Među njima je bila i 
Gonđa Bojaxhiu, buduća Majka Terezija. On joj je bio 
duhovnik i pod njegovim je duhovnim vodstvom po- 
imalo uočavala Božju volju o sebi i razlučivala kamo 
je Gospodin zove. Bila je u Marijinoj kongregaciji dje- 
vojaka koju je vodio pater Jambreković. Otišla je u 
misije u Indiju 1928. godine. Isti isusovac kasnije po- 
staje provincijal isusovačke provincije u staroj Jugo- 
slaviji i za vrijeme njegova provincijalata pater Gabrić 
1938. odlazi u misije u Indiju. 

Kad je Majka Terezija dobila dozvolu da može osta- 
viti »sigurnost samostanskih zidina« i otisnuti se u 
more bijede po kalkutskim ulicama, pater Gabrić bio 

joj je među najbližim suradnicima i onima koji su joj 
pomagali i hrabrili je na tom putu. Majka Terezija 
uvijek mu je bila zahvalna i pomagala njemu kad mu 
je bilo potrebno i slala svoje sestre u dispanzere, škole 
i misijske postaje koje je on podizao, otvarao i brinuo 
se za njih. Njih dvoje bili su srodne duše. O tome je 
kratko rekao: »Kad je ona započela taj svoj novi apo- 
stolat, u tome joj je mnogo pomagao naš pater Julien 
Henry, Belgijanac, koji je bio u Kalkuti. On joj je po- 
magao sastaviti i pravila. U to vrijeme ja sam bio na 
misijskoj postaji. Ali kad god sam došao u Kalkutu, 
uvijek sam je pohodio. Dolazio sam k njoj i onda kad 
je sa svojim pomoćnicama bila u potkrovlju Gomeso- 
ve kuće. U to vrijeme nitko nije htio onamo, jer su je 
smatrali luđakinjom. Kako je bilo teško gore stanova- 
ti! U to vrijeme pomagao sam joj koliko god sam mo- 
gao. Tamo sam čitao i svetu misu. 

I sada, kad god idem u Kalkutu, uvijek se navratim 
k njoj. Najprije razgovaramo malo hrvatski, a onda 
nastavimo engleski. Kad god to mogu, dajem njezinim 
sestrama duhovne vježbe. Baš me za to zamolila i sada 
prije moga odlaska u domovinu, ali, eto, morao sam 
na put.« (U. G., III. dio, str. 320-321) 


Za vrijeme svojeg pohoda Americi imao je neobič- 
nih i znakovitih susreta. Zapisao je: »Eto i u takozva- 
noj modernoj Americi redovnički život, obdržavanje 
redovničkih pravila i te kako vrijedi. Ako nam ičega 
treba, to nam sigurno treba duh siromaštva i žrtve. 
Koliko mi je ljudi to reklo za vrijeme moga putovanja: 
'Ubija nas bogatstvo, polako sve gubimo, jer želimo 
sve imati. I nikad nam nije dosta. I odijela, i cipela i 

Dragi Isuse i Gospo, učinite me redovnikom-svećenikom u 
Družbi Isusovoj, misionarom i mučenikom (str. 8). 





Žetva je uistinu velika. Velika u misijskim krajevima Afrike i Azije, 
velika u misijama 'novopoganske' Europe i Amerike (str. 100). 





'Dođi Kraljevstvo tvoje!'... plod vaših molitava (str. 77-78). 





Isus žeđa za dušama, za milijunima pogana Bengalije, za 
bijednim sirotanima na ušću Gangesa (str. 80). 





Majka Terezija: O. Gabrić je svjetlo, radost i mir, živa 
Isusova ljubav u Bengaliji (str. 19-50). 





Mi svećenici moramo više moliti (str. 114). 


svega drugoga. Ormari su puni, no srca su nam praz- 
na". 

U jednom samostanu pokazuje mi sestra novu ku- 
ću. Mekani tepisi po cijeloj kući. Noge skoro do zglo- 
bova upadaju. No kuća je gotovo prazna. Sestre odla- 
ze, a novih nema. Ja sam joj iskreno rekao: 'Sestro, 
da ste ostavili tvrde daske, djevojke koje čeznu za 
križem sigurno bi vam došle. Možda sam ja malo za- 
stario, no sretniji sam vam ja kad spavam na hasura- 
ma u vlažnim kapelicama delte rijeke Gangesa, i gla- 
dan, i u groznici, nego što bih bio u ovom luksuzu!' 
Ona mi je odgovorila: "Oče, sve se mijenja.' A ja mirno 
odgovorih: 'Ne, sestro, On i njegov križ su isti, vječno 
novi, vječno moderni. 

Tajna križa, tajna Kalvarije! Sretni mi što smo taj 
put izabrali... Upravimo i mi svoje srce k njemu, Srcu 
svih srdaca, i to velikodušno, vjerno i veselo! Začudit 
ćemo se kad nas na nebeskim vratima bude dočekala 
vojska duša za koje smo se mi žrtvovali.« (J. G., II. 
dio, str. 201) 


I Majka Terezija doživljavala je patra Gabrića kao 
Božjeg čovjeka koji se u svom pozivu naviještanja Kra- 
ljevstva Božjega potpuno predao ljudima. Kao srodne 
duše mogli su oboje uočiti koliko su jedno i drugo bili 
pred Bogom zauzeti za ljude. Stoga je ona i najpoz- 
vanija da govori o njemu. Kad su bili zajedno u poho- 
du Hrvatskoj 1978., u Metkoviću je ovo rekla: »Kako 
bih vam mogla reći što bi naši ljudi u Indiji rekli vama? 
Kako bi vam oni zahvalili, osobito obitelji našega oca 
Ante, jer su u njemu i od njega ljudi u Bengaliji dobili 
Isusa. Preko njega i od njega doznali su da ih dragi 

Bog ljubi. Preko ljubavi oca Ante oni su doznali da su 
naša braća i sestre. Što je otac Ante učinio u Bengaliji, 
morali biste doći tamo i vidjeti. To nije moguće izreći. 
Možemo kazati jedno, da smo od srca zahvalni njego- 
voj obitelji što je svojega sina, svojega brata dala Isu- 
su. Što su ga žrtvovali za Boga da on bude svjetlo, 
radost i mir, živa Isusova ljubav u Bengaliji, gdje ljudi 
nikada prije nisu znali da je moguće ljubiti kao što je 
on ljubio njih. On je donio Isusa u srce naše Bengalije. 
On je donio Isusa i Mariju u obitelji, i oni žive rado- 
snim životom...« (J. G., IV. dio, str. 26) 

Ovo su sigurno najvjerodostojnije i najljepše riječi 
izrečene o patru Gabriću. Izrekla ih je najveća žena 
naših dana Majka Terezija. Reći za nekoga da je »živa 
Isusova ljubav« najviše je i najbolje što se može o 
njemu reći. Kad to izrekne Majka Terezija koja je naj- 
bolje mogla znati što je Isusova ljubav i što ona znači 
za čovjeka, onda tu svaki govor o patru Gabriću može 
prestati. Time je rečeno sve na najbolji način i ono 
najbolje. Nakon ovoga možemo se samo moliti njemu, 
živoj Isusovoj ljubavi, koji sad gleda svu Ljubav svoga 
života licem u lice u vječnosti. 

IV. MISLI O SVEĆENIŠTVU 


U isusovačkoj formaciji studij teologije neposredna je 
priprava na svećeništvo. Kad ga je mladi Gabrić za- 
počeo u St. Mary's kolegiju u Kurseongu zapisao je: 
»Ovdje ću učiti kroz tri do četiri godine. Prvu svetu 
misu imat ću, ako Bog da, u studenom 1943. Predragi 
dobročinitelji, sjetite me se od vremena do vremena 
kojom molitvicom, da bih se što bolje mogao pripraviti 
za taj veliki dan! Molite se za mene, a i ja ću se vama 
odužiti sada svojim dnevnim molitvama i posebno na 
sretni dan mlade mise, kad budem uz imena svoje majke 
i oca spomenuo dragom Spasitelju imena vaša i onih 
koji su vašem srcu dragi.« (J. G., I. dio, str. 140) 


Ljubav prema zvanju 


Bogoslov Gabrić otvoreno je išao i jasno prema svojem 
ređenju. Čeznuo je za danom kad će postati Kristov 
svećenik. Radost da ga Bog zove i osjećaj nedostojno- 
sti i nevrijednosti za taj poziv snažno su ga prožimali. 
Njegova je sigurnost bila u snažnoj vjeri da je Krist s 
njim. To mu je bilo dovoljno. Na prvi dan godine 
1943., u kojoj je očekivao svoje ređenje, zapisao je: 
»Danas za mene počinje sveta i velika godina, godina 
moga svećeničkog ređenja. Jutros sam se kod raz- 
matranja zamislio malo u to, no ljudski je razum tako 
malen, kad se radi o ovim božanskim stvarima. 

Drugi Krist... i to još u misijama, gdje tisuće čekaju 
baš na mene. Gospodine, koga si ovo izabrao? Zar ne 
poznaš moju bijedu i slabost?... "Dosta ti je moja mi- 
lost!'... Oh da, ti ćeš biti uza me, čega da se bojim?! 
Veselo i velikodušno naprijed i kroz ovu godinu, no 
sveto i sabrano, jer ovo je sveta godina. 

Gospodine, pomozi mi, budi uza me! Nebeska Maj- 
ko moja, u tvoje majčinske ruke se predajem, ti me 
dovedi pripravna i sveta k uzvišenom oltaru svoga 
Sina! 

A i Mala Terezija sigurno me neće zaboraviti. Ona 
se toliko molila za svećenike, pa će se i mene sjetiti, 
ona, naša draga Zaštitnica Iisija i Bošontija.« (J. G., 
I. dio, str. 144) 


Neposredno prije ređenja sav radostan je zapisao: 
»Još koji dan i ja ću biti svećenik. Ja... zar ću uistinu 
ja postati svećenik Boga svemogućega, drugi Krist? I 
to u dalekoj misijskoj zemlji, u zemlji, koja je kroz 
tolike mlade godine bila 'Zemlja čežnja i sanja'. Zar su 
dani priprave već gotovi?... O, Gospodine, kad li će te 
Indija upoznati i uzljubiti, kad li će ova zemlja čara 
biti rasvijetljena tvojom istinom, rasvijetljena kao ovi 
bijeli vrhunci Himalaje, koji se dižu nebu u visine, 
pjevajući himnu tvojoj slavi i svemogućnosti? O, Go- 
spodine, kada, kada? Pošalji, molim te, poslanike svo- 
je ljubavi i milosrđa, o pošalji mnoge revne i svete 
duše, koje će se potpuno žrtvovati za širenje tvoga 
kraljevstva u Indiji. O, kako mi se u taj čas srce ispu- 
nilo željom da bih mogao obuhvatiti, o Indijo, sve 
tvoje narode i puke, i da bih ih mogao donijeti kao 

dar, kao svoj mladomisnički dar Srcu Božanskog Mi- 
sionara... 

Indija i mene čeka, čeka i traži od mene sve moje 
sile, moj život, moj svećenički život. Kako ću joj ga 
sam rado dati! Ta to je ono, za čim sam čeznuo od 
najranijih dana svoje mladosti. Pa zar ima išta uzvi- 
šenije na ovom svijetu, negoli se posve žrtvovati i is- 
trošiti u radu za spasenje neumrlih duša, u radu za 
proširenje kraljevstva Božanskog Srca?!« (J. G., 1. dio, 
str. 151). 


Radostan svećenik 


Kako se sve ispunilo, kad je postao svećenik, radost je 
bila potpuna: »Kako je teško izraziti, i još teže napi- 
sati, sve misli srca u ovako velikim časovima. Molio 
sam se čitavo popodne uoči ređenja, da bih sutra na 
taj veliki dan mogao biti što bliže Isusovu Srcu... Kako 
sam želio da bih mogao probdjeti čitavu noć pred 
svetohraništem, kao vitezovi u davna vremena, da se 
pripravim za sutrašnji božanski čin, gdje će mi se po- 
dijeliti najveća čast, pred kojom sve kraljevske i carske 
krune izgledaju ništa. Čast, no i odgovornost, osobito 
ovdje u misijama. No ja se osjećam tako pouzdan i 
veseo: tisuće je ruku sklopljeno i moli se za mene... 
Veliki su dani prošli, no uspomena na njih trajat će 
uvijek, uspomena na dane kad me je Isus učinio svo- 
jim svećenikom.« (J. G., 1. dio, str. 155) 


Poslije kao svećenik, kad je uoči velikih blagdana 
posjećivao udaljena sela, osjećao je sreću zbog svojeg 

poziva. Iako je bilo naporno i teško, bio je doista sre- 
tan. U prigodi jednih božićnih blagdana zapisao je: 
»Već su tri sata poslije ponoći, a ja iz kanala u kanal, 
iz bare u baru... Eto mog Božića: od sela do sela, kroz 
blato i vodu, umoran i iscrpen. Mislio sam na onaj 
pravi Božić kad su draga Gospa i sveti Josip iza dugog 
putovanja našli zatvorena vrata i zatvorena srca u 
Betlehemu. No oni su ipak dali Božić Betlehemu, dali 
ga meni, dali ga tolikim milijunima. Bio sam sretan 
da me se Isus udostojao izabrati glasnikom svoga Bo- 
Žića, sreće i radosti tolikim srcima...«. (J. G., I. dio, 
str. 311) 


Poziv — izvor snage 


Putovanja su iziskivala gotovo nadljudske napore. Če- 
sto nije bilo dovoljno snage. No, Gabrić je išao i išao. 
Misao na svećeništvo davala mu je snage kad, ljudski 
govoreći, više nije bilo moguće izdržati. U takvim si- 
tuacijama nikad nije zdvajao niti očajavao. Nije bilo 
tu ni nekog buntovnog prkosa. Uvijek je bio jednosta- 
van, dostojanstven i plemenit. »Maglilo mi se pred 
očima. Duge dane sam na putu. Oslabio sam i od groz- 
nice, i od napora, i od gladi. I bicikl mi se pokvario... 
Naprtnjaču, dakle, na leđa, pa guraj bicikl po ovoj 
vrućini. Vjerujte, držale su rme samo vaše molitve. Ne- 
koliko puta sam posrnuo. Oči gore. Jedan mi je mladić 
pomogao. Sretno sam prispio u selo. Srušio sam se na 
rogožinu. Iz čitava tijela kao da skaču iskre. Polijevam 
si glavu vodom... Nakon kratke molitve otišao sam u 
kapelicu. Kleknuo sam pred oltar, no od silnog umora 

odmah sam zaspao. Po noći me probudilo zujanje ko- 
maraca. Ponoć je prošla. Naslonio sam se na mali 
zemljani oltar. Krasno mjesto za odmor svećeniku u 
umoru i groznici. Zapalio sam jednu voštanu svijeću 
na oltaru... Mala voštanica treperi, i kao da se listovi 
života odvijaju pred mojim očima. Oči su mi pale na 
slike Križnog puta. Koje li utjehe! On je pred nama. S 
njime prema Kalvariji svagdanjeg života i apostolata. 
Šimun pomaže Isusu: koja li sreća u tom križu, koja 
li privlačivost! Kroz 2000 godina novi Šimuni dolaze 
i idu put Kalvarije. Novi Šimuni, nove Veronike. Tu je 
i Njegova Majka: Njegova i naša Majka, majka našeg 
svećeničkog, kalvarijskog zvanja. 

U našem misionarskom životu koliko je takovih Ši- 
muna i Veronika, koliko divnih majka koje nas prate, 
pomažu, jačaju na ovom putu! Dragi prijatelji i do- 
bročinitelji, mislio sam na sve vas u toj mirnoj noći, u 
duelskoj kapelici, uz titranje voštanice na oltaru. Drh- 
tale su ruke od groznice, no bile su sklopljene za vas. 

I dogorjela je mala voštanica na oltaru. Kao da sam 
joj zaviđao: gorjela i izgorjela na oltaru. O dobri Isuse, 
gorjeli i mi i izgorjeli na Tvome oltaru!« (J. G., I. dio, 
str. 320-321). 


Iskreno i odsrca veselio se svakomu novom svećeni- 
ku. Bio je sretan u svojemu svećeničkom pozivu i zato 
je htio da i drugi budu tako sretni. Mnogo je pisama 
napisao hrabreći svećeničke pripravnike da izdrže na 
dugom i zahtjevnom putu. Devetorici isusovačkih 
mladomisnika napisao je u svojem pismu i ovo: »Po- 
zdravlja vas i grli vaš brat iz daleke Bengalije. I želi 
vam sve dobro od Vječnog Svećenika — najveće do- 

bro da biste bili svećenici po Njegovu Srcu, u Njegovu 
Srcu, Probodenom Srcu, Kalvarijskom Srcu — žrtvu- 
jući se potpuno za njega i za duše. 

Vjerujte mi, nema veće sreće od toga! Koliko li sam 
puta to u životu iskusio. Eto, i jučer nakon ove, po 
ljudsku govoreći, teške nedjelje — od 3 sata ujutro 
pa, evo, do poslije ponoći: tri sela, tri mise, ispovijedi, 
krštenja, pohodi bolesnika, blagoslov dviju kapelica 
— kroz blato sred nesnosne sparine, a u nekim selima 
nema već ni pitke vode... Ruke uistinu dršću od umo- 
ra, no srce, srce je prepuno sreće i radosti. To je radost 
što Mu možemo nešto uzvratiti za Njegov kalvarijski 
dar. 

Divan je naš svećenički život! Kako je ono rekao 
lijepo naš dragi Petar Barbarić: 'Za svećeničko zvanje 
dao bih i stotinu života!'« (J. G., III. dio, str. 42) 

Jednom mladiću koji se kolebao i bojao odazvati 
Gospodinu napisao je: »Do suza me ganulo Tvoje is- 
kreno pismo. Tvoja vruća želja da se Isusu sasvim 
posvetiš. Izabrao si najljepši put. Ponavljam: najljepši 
put. Vjeruj mi, kroz ove 34 godine što sam u Družbi 
Isusovoj, ni jedanput se nisam pokajao što sam u nju 
stupio. Svaki dan, svaki čas, svaki rad i napor kao da 
su davali novi čar, novi žar svetome mi zvanju. Pa kad 
dnevno poslije mise obnavljam svoje redovničke zav- 
jete, ja se dragom Isusu i Nebeskoj Majci molim da bi 
ovo kandilo moglo gorjeti i izgorjeti, potpuno izgor- 
jeti u ovom svetom redovničkom zvanju... Pred tobom 
je Njegov lik, lik s Kalvarije, pred tobom su neumrle 
duše...« (J. G., II. dio, str. 182) 


Koliko je p. Gabrić volio svoje zvanje i svećenički 
rad, toliko ga je isto tako žalostila nevjera onih koji 

su se iznevjerili svećeničkom pozivu. Imao je srce za 
svakoga. No, posebno je u teškim i bolnim situacijama 
suosjećao s onima koji su ih proživljavali. Takve su 
bile majke otpalih svećenika. Na pismo jedne takve 
majke odgovorio je: »Pisala je plačući. Plakala je maj- 
ka, svećenikova majka, nad svojim sinom svećenikom. 
Na pismu su bili tragovi majčinskih suza. Poljubio sam 
taj list tu svetinju majčinske ljubavi i boli. 

O svete majčine suze! Svete su one: suze svake maj- 
ke, no kako su istom svete suze svećeničke majke! 
Suze one koja je mlijekom dojila, odgojila, kroz život 
— kroz burni život — vodila i do oltara dovela sina, 
svoju uzdanicu i sreću, uzdanicu i sreću svete Crkve. 

I onda o Bože moj, sin je sišao s Kalvarije, ostavio 
Isusov oltar, ostavio oltar majčine ljubavi. I majka je 
plakala, zvala je... 

O zašto, zašto, sine, to učini? Vrati se, sine, vrati se 
oltaru srca svoje majke. Ona će te opet privesti k ol- 
taru njegova Srca. Oh, da bi sretno zaklopila oči bla- 
goslovljena tvojim sinovskim svećeničkim blagoslo- 
vom, obriši joj zadnju suzu svojom štolom i blagoslovi 
se tom majčinskom suzom, o sine svećeniče, živote i 
nado svoje majke! I ti, čije su majčine suze na ovo 
pismo pale kao rajski biseri, i ti, brate svećeniče, sine 
možda već pokojne majke. Ona te zove iz groba: vrati 
se, vrati se na njezin grob, ona će ti pokazati put k 
oltaru! 

Oh, koliko li svećeničkih majki još uvijek plače! A 
s njima i sveta Majka Crkva... Dok sam slušao njihov 
bolni plač, dođoše mi na pamet stihovi našeg dragoga 
svećenika pjesnika patra Milana Pavelića. U Isusovo 
ime govori on prijatelju svećeniku koji je ostavio oltar: 

'Pa udri, Juda! Evo Srce moje! 
Kad hoćeš, pucaj u krvave grudi! 
No ja te molim srcem majke tvoje: 
Bar svršit nemoj slično prvom Judi!" 


'O sine svećeniče, zove te srce tvoje majke...'« (J. 
G., III. dio, str 171) 


Svećenički jubileji 


Kad je slavio trideset i treću godišnjicu mlade mise, 
ovo je zapisao: »Svaka godišnjica ređenja i mlade mi- 
se draga je i sveta, no 33. posebno je mila. Ni srebrna 
ni zlatna već — Isusova. Trideset i tri godine Njegove 
su godine. Stoga sam tu obljetnicu lijepo proslavio u 
radu već od ranog jutra. Ustao sam u tri sata. Zapravo 
i nije bilo spavanja... 

Trideset i tri godine su prošle, no ja još uvijek živim 
od sreće i blagoslova onoga sretnog dana. 

I danas sam se pri svetoj misi u ovoj maloj kapelici 
u selu Tuskhalija molio i za sebe i za svu ostalu braću 
svećenike po čitavu svijetu da bismo svi mi živjeli žrt- 
vom dana ređenja, živjeli vječnom srećom dana mlade 
mise... 

Već je kasna noć. Čovjek bi morao biti umoran na- 
kon tolika pješačenja. No kako ćeš se umoriti, osobito 
na 33. godišnjicu svoje mlade mise?! Uvijek mlad, 
uvijek sretan, uvijek živ — živ i sretan životom Kalva- 
rijske Žrtve. 

Isuse dragi, daj da vječno budem sretan pri Tvoje- 
mu oltaru.« (J. G., IV. dio, str. 32—36) 

Godišnjice njegova ređenja uvijek su bile prigoda 
za obnovu prvog obećanja koje je Gospodinu dao i 
prilika za novu obnovu, za nova obećanja, za veću 
vjernost. Nikad nije zaboravio svoje obećanje koje je 
dao Gospodinu. Svoju prvu ljubav koju je Gospodinu 
obećao i darovao nikad nije iznevjerio. U prigodi 34. 
godišnjice svoga ređenja u studenome 1977. u Maria 
Polliju napisao je: »To je uvijek sretan dan za mene: 
spomen Isusove neizmjerne dobrote da je mene naj- 
nevrednijega izabrao za ovu svetu službu. Ujutro smo 
imali svetu misu zahvalnicu, a također i malu "feštu'. 
Vašim darom kupili smo tri koke i slatkiše za našu 
siročad... Danas je došlo i dosta bolesnika, pa su i oni 
imali udio u našoj sreći. Sreća je davati sreću. 

Ja sam se malo bojao da neće biti za sve, no ono 
čudo umnažanja kruha i ribe tako se često opetuje u 
našem životu: otvori ruke, otvori srce i uvijek ćeš ima- 
ti dosta da čitav svijet prehraniš. Ljubav ne zna za 
mjeru. Mjeriti bez mjere: nikad se ne prevariš. A kad 
počneš gledati na vagu, pokvario si račune...« (J. G., 
IV. dio, str. 126) 


Prigodom četrdesete obljetnice svećeništva poku- 
šao je u jednom pismu sažeti ono bitno što je osjećao 
i proživljavao u svojem svećeničkom životu: »'Introi- 
bo ad altare Dei! — Pristupit ću k Božjem žrtveniku, 
k Bogu koji razveseljava moju mladost!" 

Toliko bih toga imao danas reći. No kako je teško 
izraziti, a još teže napisati sve misli srca u ovako ve- 
likim časovima! 

I danas, nakon četrdeset godina svećeništva, ispu- 
njavaju me iste misli i isti osjećaji. Toga dana napisao 

sam u svoj dnevnik: 'U bijeloj albi, svijeća u desnoj 
ruci, misno odijelo u lijevoj. Tako nas je stupalo 16 
ređenika prema glavnom oltaru. Petorica su odavle iz 
Indije, a ostali iz raznih krajeva svijeta. Obredi teku... 
'Da se ove svoje odabranike udostojiš blagosloviti i 
posvetiti..." Polaganje biskupovih ruku na naše glave, 
pomazanje ruku, doticanje kaleža... Ante, ti si sve- 
ćenik! Snovi su se tvojeg djetinjstva i mladih dana 
ispunili. Zauvijek si svećenik! Gospodine, hvala Ti! 
Blagoslovi sve one koji su me doveli do Tvojega olta- 
ra!.."Ionekojisu stajali iza mene kroz ovih 40 godina 
mojega svećeničkog života! To je moja molitva na ovu 
sretnu godišnjicu svećeničkog mi ređenja u ovoj jubi- 
larnoj godini Otkupljenja. 

Četrdeset godina s Njim na Kalvariji! Koje li časti, 
koje li sreće! Od one mladomisničke godine sve do 
danas: jedna godina sretnija od druge. Svećeništvo je 
uistinu nešto vječno. Žrtvovati se za braću ljude, di- 
jeliti milosti, dijeliti život, onaj vječni život, stotina- 
ma, tisućama. I mladima, i starima, i zdravima i bo- 
lesnima i umirućima. Bez umora — 'kud god koracam 
hoću da bacam snopove zlatne svjetlosti!" I dajući, ne 
siromašim, nego postajem sve bogatiji i sve sretniji, a 
jednako tako i povjeren mi duše. 

'Quid retribuam Domino? — Što ću uzvratiti Go- 
spodinu za sve što mi je dao? Uzet ću čašu spasenja i 
zazvat ću ime Gospodnje!... 

Molim vas, draga braćo i sestre, prijatelji i dobro- 
činitelji, da svi mi zajedno prikažemo kalež naših živo- 
ta kao zahvalu za nebrojene Njegove milosti, te da 
Njegovo sveto Ime, u kojemu je jedino spasenje, mo- 
gnemo u ovoj svetoj jubilarnoj godini Otkupljenja, 

navijestiti svakome srcu, čitavu svijetu, napose našoj 
i vašoj dragoj Bengaliji i dragoj nam domovini Hrvat- 
skoj. 

Dođi Kraljevstvo Tvoje!« (J. G., IV. dio, str. 439— 
440) 


Misionarova nedjelja 


Kako izgleda jedna obična nedjelja p. Gabrića. Sam je 
to kratko opisao godine 1965. jednom zgodom dok je 
bio na čamcu: »Vjerujte mi da se često jedva držim na 
nogama. Danas je nedjelja, pa je nedjeljni red: velika 
misa u Morapaju. Ustao sam oko 4 sata, ispovijedanje 
je počelo oko 5 sati, misa u 6 i pol, puno pričesti. Sve 
je završeno oko 8 sati. Onda misnu torbu na rame. U 
nedjelju uz misu u Morapaju imam dvije mise u uda- 
ljenim selima. Baš se vraćam iz Išoripura. I tamo je 
bilo ispovijedanja, misa i pričesti, iza mise sveta pri- 
čest starom Širimoniu, daleko izvan sela. Podnevno 
sunce je pripalilo, prigrist ćemo nešto malo riže, pa 
onda opet na put, pa u Morapai, gdje moji mališani 
čekaju na pouku.« (J. G., II. dio, str. 179) 

Ove riječi koje je izrekao o svećeništvu može izreći 
samo onaj koji je zaljubljen u Boga. Pater Gabrić do- 
slovno je bio zaljubljen u Boga i zato je zračio duhov- 
nom ljepotom koju ovaj svijet nema i ne može dati. 
Ali isti taj svijet može tu ljepotu prepoznati kad je 
istinska, a onda je cijeniti i zavoljeti. Prolazio je svije- 
tom sretan, vedar, nasmijan, spreman na šalu, ali uvi- 
jek kao Kristov zaljubljenik. Bio je pun Božjeg Duha i 
tim je Duhom zračio svuda oko sebe. 

V. MOLITVE 


Ne možemo upoznati patra Gabrića ako ne uđemo u 
svijet njegove molirve. Kad pratimo njegov životni 
put, uočavamo kako su molitva i duboka povezanost 
s Bogom bili trajno prisutni u njegovu životu. Mo- 
žemo reći da je jedan svećenik onoliko svećenik koliko 
je povezan s Bogom i koliko moli. Ante Gabrić je mno- 
go molio. Molitve su mu izlazile iz srca i išle su Bo- 
žjemu Srcu. Bio je mistik. O toj mističnoj dimenziji 
njegova života je sve drugo ovisilo. U njegovoj molitvi 
treperi Kristova molitva. U njemu je živio Krist. Nje- 
gova mistika nije besplodna i neosobna. Ne gubi se u 
labirintu svoje nutrine i ne počiva u pasivnosti u kojoj 
se ništa ne događa. U svojoj molitvi susretao se sa 
živim Bogom i nije ostajao zatvoren u nekakvom nu- 
tarnjem spiritizmu i u tome besplodno uživao. Na mo- 
litvi je počivao sav njegov život. Ona ga je poticala da 
bude aktivan i davala mu snagu da ne malakše. U njoj 
je propitivao svoje stavove i djelovanja. Ona mu je 
pomagala da se ne prepusti pustom aktivizmu u ko- 
jemu djela i riječi bez mistične dimenzije postaju mjed 
što ječi i praporac što zveči. Kao što ga je molitva 
poticala na rad, tako ga je i rad poticao na molitvu. 
Zato je mogao izdržati tolike napore i zato su mu riječi 
bile uvjerljive. Govorio je iz obilja svoga srca, a ono 
je bilo puno ljubavi prema Bogu i bližnjemu. 
Čudesno je kako je uspijevao spajati stoljetni redov- 
nički ideal akcije i kontemplacije, molitve i rada. Nije 

li to i ponajbolji opis svetosti: contemplativus in actio- 
ne, molitven u djelovanju. 

Izrekao je i napisao lijepih molitava u tako razli- 
čitim zgodama života i u svim vremenima liturgijske 
godine. U ovoj prvoj koju donosimo izrekao je bit svo- 
jeg svećeničkog i misionarskog života. Svu njegovu 
radost i muku, sva nadanja i strepnje. Sve je u njoj 
izrekao jednostavno i iskreno. Zato je tako snažna, 
životna i zahvaća nas do dna srca. Ove njegove mo- 
litve možemo čitati kao duhovno štivo, možemo s nji- 
ma meditirati ili jednostavno moliti zajedno s patrom 
Gabrićem. 


Večernja molitva misionara 


»Isuse, sjedim evo sam samcat pred zemljanim olta- 
rom ove male seoske kapelice. Svjetlo uljane svjetiljke 
titra i poigrava se na slamnatom stropu. Noć je spar- 
na. Komarci zuje i grizu. Već sam mnogo dana na 
pohodu mojih udaljenih sela. Umoran sam i gladan 
danas. I groznica me trese. 

Isuse, uhvatila me želja za čašom hladne vode, za 
jednom narančom, da si utišam žeđ. Ljudska slabost, 
Spasitelju. Oprosti mi! Mala svjetiljka kao da je jače 
zasjala. Pogled mi pade na tvoj križ, na tvoje probo- 
deno srce, na tvoje probodene ruke. Tvoje ruke uvijek 
raširene, da nas sve zagrliš. I neka se sreća proli mojim 
bićem. I groznica, glad, žeđ i komarci — kao da sve 
to nestaje. 

Kako li sam sretan, Isuse! Kako je divno klečati pred 
tvojim oltarom sam samcat u ovoj tihoj noći. Titrati i 
gorjeti, i na koncu za tebe izgorjeti, kao ona mala 
uljana lampa na oltaru. 

Na ljudsku govoreći, ostavio sam sve: i rod i dom, 
— kad me je ono majka zadnji put zagrlila i poljubila, 
kad sam posljednji put s parobroda gledao drage dal- 
matinske krševe, kad sam se po zadnji put ljuljao na 
valovima nezaboravnog Jadrana. Ostavivši sve, koli- 
ko si mi ti u svojoj ljubavi dao! Hvala ti, Isuse, na ovom 
svetom redovničkom zvanju. Hvala ti na radosti i ut- 
jesi, hvala ti na križevima i nerazumijevanju ljudi. 
Hvali ti, na nezahvalnosti onih koji su mi za svu sve- 
ćeničku ljubav uzvratili prezirom, podsmijehom, Ju- 
dinom izdajom. Hvala ti na porugljivom podsmijehu 
mladića, hvala ti na preziru glavara sela, na kleveta- 
ma izdajničkih usta. 

O Isuse, ti sve znaš. Ti znaš za one proplakane noći 
pred tvojim svetohraništem, kad se ljudska narav uz- 
bunila, kad se sablast očaja spuštala da ugasi ovu ma- 
lu svjetiljku oltara moga života. No onda sam se sjetio, 
Isuse, da si i ti plakao, — plakao onad onima, koje si 
toliko ljubio, a koji su tvoju ljubav prezreli; da si ti 
imao getsemansku noć kad ti se žrtva života činila 
uzaludna. O Sveti Veliki Svećeniče, pod bremenom 
svećeničke žrtve skršen padaš u sjeni maslina getse- 
manskog hrama. 

Plakao sam. Suze su mi padale na drhtave ruke, 
moje suze. No, Isuse, i suze drugih su pale na moje 
ruke, na ove nevrijedne ruke od tebe posvećene. Pale 
su kao nebeski biseri: suze pokajanja i zahvalnosti. 

Suze male Magdalene iz Šombhunogora, kad je ono 
u teškoj bolesti drhtavim ručicama prihvatila moje 
ruke; suze stare Martinove bakice; tople suze starice 
Kamini kad mi je pred smrt dala maloga Kadona da 
se za njega brinem. 

Hvala ti na čašici mlijeka koju mi je dao mali Josip 
Šanto kad i sam u svojoj bolesti nije imao ničega. 

Hvala ti na onim pogledima punim neba mojih dra- 
gih mališana koje sam pripravio za prvu svetu pričest. 

Hvala ti na šačici riže i paprenog 'torkarija' kojim 
su me naši siromašni očevi i majke počastili, otkida- 
jući od svojih usta. 

Hvala ti na onim zadnjim pogledima naših staraca 
i starica koje sam pripravio za daleki put u vječnost. 

Na svemu ti, Isuse, danas hvala! Hvala ti od srca na 
ovom svetom zvanju! 

Hvala ti, Isuse, na tvojoj Majci koju si mi dao kao 
Majku moga svećeničkog života, na čiji blagdan Prika- 
zanja u hramu, tamo pred 25 godina, ti si mene po- 
svetio za žrtvu u tvome hramu, u hramu moje braće 
ljudi, ljudi koji tebe ljube, ljudi koji tebe mrze. Hvala 
ti danas na svemu.., 

Dok tijelo groznicom gori i ruke dršću kod oltara 
tvoga, ti me čuvaj, Veliki Svećeniče, Bože moj, koji 
razveseljuješ moju mladost! Pred tvojim oltarom neka 
izgori ova uljanica svećeničkog mi života, neka se uga- 
si daleko od buke svijeta, daleko od ljudske utjehe, 
sred mojih dragih Sunderbanskih džungla; neka go- 
reći izgori pred ovim živim tvojim hramovima, pred 
kolibama tvojih sirotana...« (J. G., I. dio, str. 397) 

Adventske misli 


»Lijepe su one. Pune nade u onoga za kojim su čeznuli 
vjekovi, za kojim čeznu i danas milijuni. 

Adventske misli — misli današnjice. Trebali su Nje- 
ga puci Staroga zavjeta, čeznuli su za Njim proroci 
izabranog naroda. No, trebamo Ga i mi danas, čezne- 
mo i mi za njim 'čežnjom vjekova". 

Adventske misli sred silnih oblačina i oluja što se 
vitlaju nad nama u ovom dvadesetom stoljeću. Srca 
su ispunjena strahom, zebnjom, nesigurnošću. Što li 
će nam sve budućnost donijeti... I onda nam dolazi 
Advent sa svojim krasnim molitvama i mislima. 

Adventske misli — misli novog života, misli pripra- 
ve na Gospodinov dolazak. Umorni i ispaćeni, žedni i 
gladni Boga, podižemo ruke k njemu: "Dođi, Gospo- 
dine, i nemoj kasniti!" I kao melem na dušu čujemo 
riječi svete Crkve: 'Čemu se žalostite?... Ne bojte se... 
Evo doći će Gospodin i svi Sveti njegovi s njime, i bit 
će u onaj dan svjetlost velika". 

Božićna će zvona zabrujati i ove godine i opet će se 
oriti božićne pjesme. Možda potiho kao ono na prvu 
Badnju noć u Betlehemu kad izabrani narod nije na- 
šao mjesta za svog novorođeng Spasitelja. No, on će 
svejedno doći... 'Onaj koji ima doći, doći će i ne će 
zakasniti, i više ne će biti straha u našim predjelima, 
jer je on naš Spasitelj. Oduzet će sva bezakonja naša 
i bacit će u dubinu mora sve naše grijehe. 

Adventske misli. Koliko nam utjehe one donose! 
Ove godine osobito. Donijele one vara svima božićnu 
radost i sreću! Vama i svima vašima. Bit će to molitva 

vaših misionara u dalekoj Bengaliji. Ne zaboravite ni 
vi njih, njihova rada, njihovih novoobraćenika! 
'Khuši Borodin! — Sretan Božić!'« 


Morapai, prosinac 1946. 


Puče moj, utješi se! 


»Tuga je obavijala srca izabranog naroda. Čekali su 
na Mesiju, čekali su stoljećima. Izrael je zapušten, sve- 
ti Hram u Jeruzalemu više ne odzvanja svetim psal- 
mima i himnima. Uništene su slava i veličina Božjeg 
izabranog naroda. 

Samo Mesija može donijeti spasenje. 1 ON će doći. 
Utješi se, puče moj! K njemu obrati svoja srca! 

On, Mesija, davno je već došao, ali kolika srca i 
nakon 19 stoljeća još za njega ne znaju, koliko duša 
još čezne i vapije za njim! Kolikim će dušama i ovo- 
godišnji Božić biti tek običan dan! Smijemo li mi koji 
smo upoznali Spasitelja svijeta ostati bezbrižni kad 
pomislimo na toliku svoju braću širom svijeta koja još 
nisu imala sreće da se susretnu s Betlehemskim Dje- 
tetom? Ne moramo li ovo sveto adventsko vrijeme 
upotrijebiti da svojim molitvama, žrtvama i prinosima 
pobrzamo čas kad će u tolikim krajevima svijeta pre- 
stati čežnja za Spasiteljem? Mi možemo od Gospodina 
izmoliti mnoga svećenička i redovnička misionarska 
zvanja. I ta naša molitva, te naše pokore, žrtve i darovi 
ne će biti ništa drugo nego ponavljanje adventske mo- 
litve nade i utjehe: 'Puče moj, utješi se! Uskoro će ti 
doći tvoje Spasenje. 

No, ta molitva ne smije biti samo molitva jednog 
Adventa nego molitva cijeloga našeg života. Utješiti 
srca, pružiti im božićnu radost — kako je to divno 
djelo, najuzvišenije djelo našega života... 

Ali konkretno, što ću ovog Adventa učiniti da što 
više duša već ove godine u svetoj noći susretne Betle- 
hemsko Dijete? Što ću učiniti da što više srdaca prvi 
put okusi slast božićne sreće? Koliko ću biti veliko- 
dušniji prema onima koji još ne poznaju Isusa, toliko 
će i moja sreća u svetoj Badnjoj noći biti veća, osobito 
u času kad se u svetoj pričesti sjedinim s Betlehem - 
skim Djetetom...« 


Bošonti, studeni 1956. 


Rosite, nebesa pravednika i, oblaci, daždite ga 


»Molitva i uzdisaji stoljeća... Za njim vapiju srca Pro- 
roka, izabrani narod raspršen, zarobljen, plače za 
njim, svojim Otkupiteljem. Rosite ga nebesa! O dođi, 
koji imaš doći: spasi nas, vrati nam izgubljenu sreću, 
sjeti se svoga puka Izraela! 

Stoljeća su već prohujala nad palestinskim gorama 
i poljanama, no molitva Proroka za njim još i danas 
odzvanja, mnoga ga srca još ne poznaju. 

U Bengaliji, u Sunderbanskim džunglama, klečeći 
u malim slamnatim kapelicama, i iz naših srdaca se 
uzdiže molitva: 'Rosite, nebesa, Pravednika!' Rosite 
ga u neumrle duše, da bi naskoro radost Svete noći 
mogla zavladati i u ovim krajevima, u srcima koja ne 
znaju za božićnu radost! Rosite ga u duše naših pri- 

jatelja i dobročinitelja! Rosite ga u njihova srca i u srca 
njihove dječice... 

Dođi, naš Spasitelju, Kralju mira, obdari naša srca 
božićnim mirom! To je naša vruća molitva. S čež- 
njama i molitvama sviju onih koji te ljube, diže se i 
naša molitva: Rosite, nebesa, Pravednika i, oblaci, da- 
ždite ga!« 

Bošonti, Božić, 1956. 


Prva adventska nedjelja 


»Predvečerje prve adventske nedjelje. U maloj misij- 
skoj crkvici sve je tiho i mirno. Tamo pred glavnim 
oltarom gori vječno svjetlo. Danas kao da mu je žar 
jači, kao da se hoće dići put nebesa s krasnim molit- 
vama kojima sveta Crkva puna čeznuća dozivlje Spa- 
sitelja svoga i Otkupitelja: 'Rosite, nebesa, Pravednika 
i, oblaci, daždite ga!" 

I moje su se misli dizale s plamenom malenoga 
svjetla, dizale se k Njemu koji će doći i spasiti svoj 
narod". Dizale su se moje misli i molitve da bi ovo malo 
svjetlo, otajstveno svjetlo tabernakula moglo rasvije- 
tliti i ugrijati ovaj tamni i hladni svijet; da bi moglo 
rasvijetliti i ugrijati srca bijednih pogana. 

Predvečerje adventske nedjelje. Tajanstveno i sret- 
no, jer nam ono najavljuje 'Svetu noć, Blaženu noć'. 

Moji dragi prijatelji, bila i vama ovogodišnja Bo- 
žićna noć — sveta i blažena, vama i svima onima koje 
vi ljubite, — sveta i blažena dušama bijednih pogana, 
koji za malog Isusa još ne znaju!« 


Bošonti, 1951. 

Sveta noć 


»Sveta i blažena noć se spušta. Noć, za kojom su vje- 
kovi čeznuli, noć puna sreće, mira i ljubavi. Badnja 
noć, priprava na dolazak našeg malog Kralja. 

Kako je čovjek sretan u predvečerje te noći! Naše 
misli i srce su kod jaslica, pred borom. Božićne pjesme 
ispunjavaju nam dušu posebnim svetim osjećajima. O 
zaista: Tiha noć, blažena noć! 

... no samo za one krajeve gdje jaslica ima, gdje se 
zvuci božićnih zvona blago razliježu preko brda i do- 
lina, javljajući svima veliku i radosnu vijest da se rodio 
Spasitelj svijeta... 

Badnja se noć pušta i nad Sunderbanske džungle, 
nad svetu rijeku Ganges. Bolna i tugaljiva Badnja noć, 
jer duše još stenju okovane u lance neznaboštva. S 
ovih se nepreglednih poljana još uvijek diše isti vapaj, 
kakav se dizao s betlehemskih poljana: 'Rosite, nebe- 
sa, pravednika i oblaci daždite ga...'. 

Molitve ovoga naroda kojega je Providnost dodije- 
lila Hrvatima kao polje misijskog rada, pomiješane su 
s molitvama, žrtvama i uzdasima tisuća srdaca širom 
draga domovine, koja se dnevno mole za obraćenje 
Bengalije i koja u svojim molitvama ne zaboravljaju 
sinova svojih daleko dolje na ušću Gangesa...« 


Bošonti, 1939. 
On će doć 
» "On će doć... 
Doista još ovu noć, 


On će doći! 

Donijet će ti sreću, spas 
U presretni ovaj čas. 
Doista, još ovu noć 
On će doć!" 

Sred tamne, hladne noći svjetlo njegove ljubavi, o 
Betleheme, obasjat će tebe, obasjat će tolika srca koja 
čeznu, koja očekuju ovaj presretni čas. 

Betleheme, sretni grade, daj sreću ove prve božićne 
noći raširi čitavim svijetom! Daleko dolje kroz bengal- 
ska rižišta, kroz Sunderbanske džungle neka se ova 
blaga vijest proširi! Najavi svima, Betleheme, da je on 
došao; da je došao onaj za kojim su oni toliko čeznuli! 
Neka mir i sreća i blagoslov ove prve svete noći zavla- 
da čitavim svijetom! Doista, još ovu noć on će doć! 
Donijet će nam sreću, spas, u presretni ovaj čas. 

Bio vam dragi moji prijatelji i dobročinitelji, sretan 
i presretan ovaj sveti čas, dan Isusova Porođenja... 

U svojoj sreći sjetite se svojih misionara u dalekoj 
Bengaliji! Učinila vaša ljubav i milosrđe te i njihov 
Božić bio sretan i presretan!« 

Bošonti, Božić, 1955. 


Raduj se, o Betleme, mesija će doć! 


»'Raduj se, o Betleme, Mesija će doć! 
Donijet će ti sreću, spas 
U presretni ovaj čas. 
Zaista još ovu noć On će doć! Mesija će doć!" 
Tiho su se lelujale krošnjaste palme oko crkve na 
misijskoj postaji u Raghabpuru. Selo je još zavijeno u 
noćni mir i tamu. No, odjednom zabrujaše zvona. Nji- 

hov se milopoj razlijegao čitavim selom, širio se preko 
dalekih polja, ispunjavao je svu okolinu nekom poseb- 
nom srećom i radošću. 

Zvonjava svete noći! Srca su naših novoobraćenika 
prepuna veselja. Kao nekoć pastiri sbetlehemskih po- 
ljana i oni su se žurili da pozdrave Novorođeno Božje 
Dijete i da mu se poklone. 'Djetešce nam se rodilo, u 
jasle se položilo.' 

Crkvica se naskoro ispunila. Nove i nove skupine 
vjernika su dolazile: muževi, opaljeni od sunca, mla- 
dići i djevojke, sve u svojim najljepšim odijelima, maj- 
ke s dječicom u naručju, svi razdragani i vesela izgle- 
da. Kleče pred jaslicama. Oči su im uprte u malog 
Isusa. Kako je dobar mali Isus! 

Svećenik je pristupio k oltaru. Čitava ga je grupa 
malih ministranata pratila. Crkvom je zaorila vesela 
pjesma: »Isus se je rodio!« Ah, cijelo im je srce bilo u 
toj pjesmi, sva njihova sreća i radost. Pa kad je zvonce 
zazvonilo za podizanje, koljena su se prignula dok su 
oči bile uprte u bijelu hostiju. Utjelovljenu Božju Ri- 
ječ. Isti Spasitelj silazi, evo, na oltar kao što je ono 
sišao u betlehemsku štalicu. I kao što je onda usrećio 
pastire, usrećuje ovdje sada ove dobre novoobraćeni- 
ke, hraneći ih svojim Tijelom. To je, uistinu, sveta i 
sretna noć, mironosna noć. 

Misionarevo je srce prepuno radosti, dar malog Isu- 
sa za Božić. No, on je u toj radosti mislio i na sve one 
koji su mu pripomogli dovesti te neumrle duše k ja- 
slicama, mislio je na vas, naši dobročinitelji i prijatelji, 
i za vas se molio, šaljući vam preko bruja zvona svoje 
najiskrenije čestitke i želje, vama i vašim obiteljima, 
vašoj djeci i vašim prijateljima.« 

Kurseong, 1942. 

Zvijezdo betlehemska 


»Čekali smo te, čekali smo te vjekovima, draga Zvijez- 
do. Pred našim malim kolibama sred Sunderbanskih 
džungla Bengalije, na našim malim ribarskim lađica- 
ma na rijeci Gangesu, po rižinim poljima u miru zvjez- 
danih noći — k tebi smo, draga Zvijezdo, upirali naše 
oči i naša srca. I pojavila si se u svoj svojoj ljepoti i 
sjaju najavljujući dolazak onoga za kojim čeznu vje- 
kovi, dolazak našeg Otkupitelja i Spasitelja. 

O draga Zvijezdo, Zvijezdo božićne sreće i radosti, 
rasvijetli naša srca, vodi nas kroz ovaj tamni i hladni 
svijet k ognju betlehemske ljubavi! 

Uzdižući ruke i srca k božićnoj Zvijezdi, dragi naši 
prijatelji i dobročinitelji, svi misionari i naši novoo- 
braćenici iz daleke Bengalije sve najbolje od Novo- 
rođenog Spasitelja... 

Ove godine pisma su bila veoma, veoma rijetka. 
Misijski posao toliko se uvećao da ni uz najbolju volju 
ne stižem na sve. No, uvjeravam vas da se danomice 
kod oltara Božjega sjećam vas i sviju vaših. 

A vi ne zaboravite vašeg Bošontija, ne zaboravite 
one do kojih još nisu doprli sjaj i toplina Božićne Zvi- 
jezde!« 

Bošonti, 1957. 


I na zemlji mir ljudima 
»Pred jaslicama kleči božićni anđeo. A s njime kleče 
milijuni po čitavom svijetu. Prema njemu, našem Ot- 


kupitelju, uperene su naše oči, naše srce i čitav naš 

život. On dršće na slamici. Siromašan, zaboravljen u 
hladnoj prosinačkoj noći, zabačen od roda, izbačen iz 
grada... 

Zaboravljeni Bog... Ljudi nisu shvatili Božića ni bo- 
žićne tajne. Stoga s neba silaze anđeli i prva božićna 
pjesma zaori betlehemskim poljanama. I danas se čuje 
jeka te pjesme: 

'.. ina zemlji mir ljudima dobre volje!" 

Jeka te pjesme širi se svijetom. Je li već doprla u 
sve krajeve? Gdje su sada oni vjesnici prve božićne 
noći? 

Oni su to Evanđelje mira ostavili tebi, da ga ti pro- 
širiš hladnim, zaboravljenim poljanama ljudskih srda- 
ca... 

Božićno Evanđelje u tvojim je rukama, u tvojem 
srcu... Daj otvori svoje srce, objavi božićnu radost, 
božićni mir i sreću milijunima! Daj betlehemskog Isu- 
sa Bengaliji! 

S anđeoskim korovima zapjevaj i ti 'Slava Bogu na 
visini, a na zemlji mir ljudima...!' 

Dragi prijatelji i dobročinitelji! Vaši su misionari 
združeni s vama u ovoj svetoj noći u molitvi i ljubavi 
prema božanskom Djetetu u jaslicama. I žele vam: 
sretan Božić i blagoslovljenu novu godinu!« 


Bošonti, 1958. 
»I oni ga ne primiše...« 
I oni Ga ne primiše... A On je za njih došao. Sišao je 
s neba u jaslice da bude s nama. 


Betlehem ga je zabacio. Pastiri su ga primili. 

I tako se to ponavljalo stoljećima. I danas se ponav- 
lja. I ovog će se Božića ponoviti. Neki će slaviti Božić. 
Neki će ga primiti, a neki zabaciti! Neki će ga i primiti 
i drugima dati, s anđelima će pjevati »Slava Bogu na 
visini i mir ljudima na zemlji...« 

A Ti? Jesu li u tvome srcu pripravne jaslice? Koliko 
si jaslica pripravio u srcima drugih? Koliko ćeš Božića 
dati ove godine drugima? Divno, zar ne?! Ne samo 
željeti »Sretan Božić«, nego i dati ga... Božić dati — 
svojom molitvom, svojom žrtvom i djelotvornom lju- 
bavlju. 

Dati ga i malom Mukutu, i Toruloti udovice Šišile, 
i slijepom Orobindu... 


Bošonti, 1974. 


Mi ti se klanjamo 


»Zdravo, Sunce milosti, 
Što nam bijednim sinu, 
Trakom vječne svjetlosti 
Rastjeraj svu tminu! 
Isuse naš dragi, 
Spasitelju blagi, 
Tebi se klanjamo!" 


Jest, dragi Isuse, tebi se klanjamo. Udaljeni na milje 
i milje jedni od drugih, u ovoj svetoj božićnoj noći 
klečeći pred jaslicama, ujedinjeni tvojom ljubavlju, 
osjećamo se tako blizu jedni drugima. Sred poteškoća 
i nevolja, sred bijede i žalosti, ti, Sunce milosti, tra- 
kom vječne svjetlosti donesi u naša srca mir, sreću i 
radost! 

Spasitelju blagi, dok se mi tebi klanjamo, misli su 
nam uz naše prijatelje, dobrotvore i naše mile i drage. 
Blagoslovi ih, mali Isuse! Blagoslovi ih sve! Osobito 
njihovu djecu, tu njihovu uzdanicu. Ti znaš, Isuse, 
koliko oni ljube tvoj Bošonti, koliko se za nas žrtvuju, 
za naše novoobraćenike, za našu siročad, za naše mla- 
diće i djevojke na studijima. Uzvrati im, Isuse, božan- 
skom ljubavlju njihovu ljubav prema tvojim misiona- 
rima! 

Spasitelju blagi, Sunce milosti, dok se tebi klanja- 
mo u svetoj božićnoj noći, misli su naše i uz tolike 
milijune koji još ne znaju za zvijezdu božićne noći. 
Trakom vječne svjetlosti rastjeraj svu tminu, daj svima 
betlehemsku radost!« 


Bošonti, 1953. 


»Hvalite Gospodina, svi narodi« 


»"Hvalite Gospodina svi narodi hvalite ga svi puci!' Od 
vremena kad su ovi sveti stihovi odjekivali na Sion- 
skom brdu i u svetom Jeruzalemskom hramu, pa do 
danas koliko je vjekova prohujalo? Koliko se puta ova 
sveta molitva podigla iz srdaca redovnika u korovima, 
u sredovječnim katedralama, u ćelijama, u procesija- 
ma — pjevana, moljena, šaputana — u dubini duša 
željnih da vide Božje kraljevstvo rašireno čitavim svi- 
jetom? 

Gospodine, usliši molitvu svoga puka, učini u svojoj 
ljubavi da svi narodi, svi puci, ujedinjeni tvojom bo- 
žanskom ljubavlju, mogu tebe slaviti, tebe ljubiti, o 
vječna Ljubavi! 


76 


Gospodine, mnogi te narodi još ne poznaju, ne poz- 
naju tvoju ljubav, ne znaju za tvoje milosrđe, taj uzrok 
naš hvale i slave tebi. Primi našu molitvu, primi naše 
svakodnevne žrtve da bi oni naskoro mogli zapjevati 
ovaj divni psalam slave: 'Hvalite Gospodina, svi naro- 
di..'« 

Bošonti, 1956. 


Dođi Kraljevstvo tvoje 


»To je misionarska prošnja koju svednevice opetuje- 
mo u Gospodnjoj molitvi. To je molitva kojom doziv- 
ljemo Božji blagoslov nad nepregledna kraljevstva i 
carstva u kojima Isus još ne vlada, nad nepregledne 
poganske krajeve gdje misionari, vaši sinovi i vaša 
braća, žrtvuju svoje živote da bi Isus mogao posvuda 
zavladati, da bi ga sva srca mogla uzljubiti. 

Gospodnja molitva i u njoj ovaj divni zaziv 'Dođi 
kraljevstvo tvoje!' na našim je usnicama sred radosti 
i veselja, u tuzi i nevolji, sred poteškoća i kušnja. Uz- 
dah je tajna našim ustima i u našem srcu i sred današ- 
njih teških prilika, gdje se čini kao da je plemenita i 
divna ljudska narav izgubila svu svoju ljepotu, te se 
spustila u bezdan mržnje, pokolja i krvi. I uza svu tu 
mržnju koja vihori svijetom, molitva se vjernika diže 
k Božjemu prijestolju: "Dođi kraljevstvo tvoje! 

O, kad bismo vam mi misionari mogli izreći svu 
svoju zahvalnost koja nam ispunjava srce pri pomisli 
na te vaše molitve i na sve žrtve koje dnevice za nas 
prikazujete! O, kad bismo vam mi mogli pokazati plod 
vaših molitava... 

U društvu s vama i uz vašu pomoć mi ćemo nasta- 
viti sa svojim radom. Svim ćemo silama nastojati da 
se želja vaših dnevnih molitava »Dođi kraljevstvo tvo- 
je!« naskoro ostvari, pa da Isus uzmogne kraljevati 
čitavom Bengalijom i da sva srca uzljube Njegovo Pre- 
sveto Srce. Bengalija Kristu!« 


Kurseong, 1943. 


Zao mi je naroda 


»Srce Božanskoga Spasitelja moralo je zacijelo biti 
prepuno boli, kad je gledalo silno mnoštvo naroda 
kako se stišće oko njega, željno da čuje riječi spasenja 
i utjehe. Već su tri dana uz njega. Ponestalo je hrane, 
no On ih ne može otpustiti gladne, jer će inače sustati 
na putu. 

'Žao mi je naroda.' Kako su ove Isusove riječi isti- 
nite. Žao mi je Bengalije. Isusu je žao ovih duša koje 
su ga toliko stajale. 

Je liinama žao, suosjećamoli i mi sbolima njegova 
Srca? Ne zaboravimo ove milijune! Ne otpustimo ih 
bez hrane svete vjere i božanske milosti, jer će inače 
sustati na putu, na dugom putu u vječnu domovinu! 
Posebno ih se sjetimo nakon svete pričesti kad je on, 
božanski misionar i pastir duša, u našem srcu! Pre- 
dragocjeni su to časovi u kojima našoj sveopćoj ljuba- 
vi ne smijemo postavljati nikakvih granica. Budimo 
božanski širokogrudni, ta Isus je u našem srcu! Svo- 
jom ljubavlju obuhvatimo sve narode! Neka ta naša 
ljubav bude poput one svetoga Franje Ksavera i naše 
drage zaštitnice, svete Male Terezije! 

Budimo pravi apostoli u tim najsvetijim časovima 
dana, u tim tajnim razgovorima s otajstvenim Gostom 
naše duše! On to od nas očekuje. I ne bojmo se: ništa 
ne ćemo izgubiti, zaboravimo li, možda, spomenuti 
svoje nakane, svoje bijede i nevolje. Isus to sve zna, 
pa kad vidi našu nesebičnost, dat će nam i više nego 
tražimo. Ne zaboravimo da je Isus božanski veliko- 
dušan prema onima koji sebe zaboravljaju da mognu 
pomoći bijednicima! 

Učinile naše molitve te i Bengalija mogne naskoro 
poći sretnim putem božanske Ljubavi! Mogli se i svi 
njezini sinovi hraniti kruhom anđeoskim kojim se da- 
nomice hrane naše duše!« 


Kurseong, 1944. 


Ištući me trudan hoda 


»Uz Jakovljev zdenac izmoren sjedi Stvoritelj i Spa- 
sitelj svijeta. Koja li je to tajna! Izmoren i iscrpljen za 
mene i za tebe, izmoren u potrazi za neumrlim du- 
šarma. »Ištući me...« Tražio si mene. Jesi li me našao, 
Gospodine? Jesam li ja razumio onaj tvoj bolni po- 
gled, znoj na tvome čelu, raskrvavljene tvoje noge, 
izmoreno tvoje tijelo? Ti si tamo sjedio uz zdenac. I 
dandanas sjediš i čekaš na duše. Čekaš na pomoćnike, 
koji će ti te duše dovesti k zdencu, k zdencu vode žive. 
Na tisuće ih je došlo i prošlo uz taj zdenac. Tražili 
su sreću ovoga svijeta, vodu uživanja i radosti, kao 
ona Samarijanka. No ta voda nije im dala životnu 
snagu. Na tebe se nisu niti osvrnuli, a ti si zdenac one 
vode koja čovjeka preporađa, daje mu vječni život. 

Gospodine, da bismo te mi upoznali, da bi te upoz- 
nali milijuni, to je naša molitva uz Jakovljev zdenac, 
gdje ti, umoran na nas čekaš! Da bismo upoznali tebe 
i zabacili jadne radosti ovoga svijeta, da bismo se žr- 
tvovali za tebe, da bismo pridonijeli, koliko možemo, 
tomu da ovaj sveti rad oko spasavanja neumrlih duša 
sve više i više napreduje!« 

Bošonti, 1956. 


Žeđam 


»Podnevni sat prvoga Velikog petka na Kalvariji. Is- 
crpljen i istrošen, "ljubeći nas do kraja", božanski Mu- 
čenik završava zadnji dokaz ljubavi prema neumrlim 
dušama, prema nama. Sred silnih muka, okrvavljen i 
pokriven upaljenim ranama prošaptao je baš svoj 'Že- 
đarm!' Usta su suha, usnice gore. Naš Spasitelj čezne 
za kapljicom vode. 

No, kad bi bila samo ta tjelesna žeđa! Kudikamo 
veća i žarča žeđa morila je u taj čas to božansko Srce, 
— žeđa za dušama. 

'Žeđam' za vama, neumrle duše, koje ste me toliko 
stajale, radi kojih sam s neba na zemlju sišao, radi 
kojih sam se uspeo na ovaj kalvarijski vrhunac, da me 
raskriljenih ruku i probodena Srca možete vidjeti i k 
meni doći... 

Isus žeđa za dušama, žeđa za milijunima pogana 
Bengalije, žeđa za bijednim sirotanima na ušću Gan- 
gesa koji još ne znaju da je to Srce i za njih bilo pro- 
bodeno, da to Srce i njih ljubi nježnom ljubavlju. 

Naši dragi prijatelji, o utažimo ovu žeđu Spasite- 
ljevu! Molimo se i danomice žrtvujmo da bi sve duše 
naskoro upoznale ovu raspetu Ljubav! To će biti naša 
najljepša uskrsna čestitka svim ljudima razasutima po 
rižištima i močvarama Gangesove delte i po nepro- 
hodnim Sunderbanskim džunglama. 

To će biti čestitka poganima, čestitka i najveća po- 
moć misionarima koji se žrtvuju za spasenje ovih duša 
i koji svim svojim silama nastoje da Bengaliji dadnu 
Srce Isusovo i Srcu Isusovu Bengaliju. I mi osjećamo 
vašu pomoć, vaše molitve i žrtve prikazane za naš rad, 
pa vam, evo, ponovno u prigodi svetih uskrsnih blag- 
dana zahvaljujem iz dna srca, moleći dobrog Spasite- 
lja da vam On dostojno naplati vašu velikodušnost. 

Bio vam sretan i veseo Uskrs! Sred teških prilika 
današnjih vremena, sred tolikih pogibelji za dušu i 
tijelo, Uskrsnuli Spasitelj bio vaša utjeha, snaga i ra- 
dost!« 


Kurseong, 1942. 


Svjetlo Kalvarije 


»Svršeno je! Učitelja više nema. Usmrtile su ga njego- 
va ljubav i ljudska zloba. 

Davno je to bilo. Dvije tisuće godina prohujalo je 
od onoga dana kad je najuzvišeniji od sinova ljudskih, 
Bog i čovjek umro za spasenje neumrlih duša. 

Prije 2000 godina Kalvarija se zacrvenjela od nje- 
gove krvi. Janje je bilo žrtvovano, no još uvijek mili- 
juni ne znaju za tu žrtvu, još nebrojena srca ne znaju 
za smisao križa. 

"... još milijuni 
duša u tami poganstva stoje 
premda su dosad bezbrojna srca 
u nebo slala molitve svoje 
»Dođi kraljevstvo tvoje!« 


Zašto, Kriste, 
još žrtvenici kumira stoje? 
Jer vjerni žarko molit se boje: 
»Dođi kraljevstvo tvoje! 


O Bengalijo, zemljo težnja, zemljo uzdaha i tolikih 
žrtava! I za tebe se Kalvarija zarudila Janjetovom krv- 
lju, i za tebe je učitelj na križu žeđao, i na tebe je pri 
zadnjem uzdahu mislio. 

No, Bengalijo, za te je i uskrsnuo i svojim ti uskrs- 
nućem navijestio sretniju budućnost. Učitelj se za tebe 
žrtvovao i po njegovu primjeru stotine se žrtvuju i 
mole za tvoju sreću. 

Bengalijo, u pozadini toga križa hrvatski narod 
sklopljenim rukama moli da Isusova krv može sići i 
na tebe kao otkupnina i vrelo života, dok se s križa 
prosiplju pramenovi svjetla s tvoje poljane. Ruke su 
sklopljene, srca se potpuno žrtvuju. Mlada srca, puna 
poleta i žara. Za tebe se daju. Tvoja sreća, njihova je 
sreća, tvoje boli i njihove su boli. Sebe su zaboravili, 
za tebe žive, da nad tobom naskoro može zarudjeti 
zora uskrsnuća. 

I zora je na pomolu, prijatelji i dobročinitelji. Us- 
krsnuli Spasitelj osvaja Bengaliju. Bengalija zna komu 
to duguje, no znadu i vaši sinovi, koje ste poslali u ove 
krajeve da žrtvuju svoje živote za spasenje duša. Oni 

znadu i oni zahvaljuju moleći Spasitelja da vaše duše 
ispuni uskrsnim veseljem i radošću. 

Felix, felix Alleluia! Sretan vam Uskrs iz daleke 
Bengalije, s obala svete rijeke Gangesa!« 


Bošonti, 1940. 


Uskrsna zvona 


»Veselo ona zvone nad vašim domovima, obznanju- 
jući radost novoga života, slavu pobjede, svjetlije da- 
ne budućnosti. 

Zvuci uskrsnih zvona bujnost proljeća. Vaša nutar- 
nja radost — kako je sve to u lijepom skladu! Uistinu 
ovo je dan što ga je Gospodin odabrao veselimo se i 
radujmo u njemu, Aleluja! 

Uskrsnuli Spasitelj učinio je taj dan danom milosti 
i nagrade, kraljevskih milosti i kraljevske nagrade. 1 
to ne samo za vas, naši prijatelji i dobročinitelji, nego 
i za sve one koji su dragi vašem srcu. Uza sve oblake 
koji se gomilaju obzorjem, bio vam sretan i veseo ovo- 
godišnji Uskrs! 

Želje su to i molitve vaših sinova u dalekoj Indiji. 
Težak će njima biti ovogodišnji Uskrs. Sablast gladi 
spustila se nad velikim dijelom misije. Kolera hara, 
mrtvačko se zvono svednevice oglašuje... Pogani žrt- 
vuju svojoj okrutnoj božici Kali, dok mi sklopljenih 
ruku klečimo pred svetohraništem. U boli će proći naš 
Uskrs. U očekivanju još gorega, još strašnijeg. Za vas 
ćemo prikazati ove žrtve. 

A vi se molite da uskrsna zvona radosti naskoro 
zabruje i nad teško iskušanim Bošontijem, nad čita- 
vom misijom — da zabruje u svim srcima! Dakako, 

osobito u srcima onih koji još ne znaju za dragog Spa- 
sitelja. Još ih je mnogo. Žalost mi i tajna bol obuzima- 
ju srce dok prolazim poganskim selima naše misije. 
Nigdje znaka svetoga križa, nigdje Isusa. Ni na ra- 
skrižjima putova, ni na kućama, ni u srcima. Posvuda 
naokolo znaci praznovjerja i likovi poganskih božan- 
stava. I pred njima ljudi u molitvi, klanjaju se i žrtvu- 
ju... Pa i mala djeca, ti Isusovi miljenici. Ne znaju za 
dobrog Isusa, za ljubav njegova božanskog Srca. Puni 
straha i trepeta poljupcima obasiplju ruke Kaline, usta 
Šivina i jezik boga Goneša. 

A misionaru srce puca od boli dok nad dragom do- 
movinom razliježe se sretni i veseli aleluja...« 


Bošonti, 1941. 


Pobjeda uskrsnog jutra 


»Uistinu, ovo je dan što ga je Gospodin odabrao, ve- 
selimo se i radujmo u njemu, aleluja! 

S kolikom li veseljem i radošću sveta Crkva navi- 
ješta uskrsni blagdan! I koliko li nam je to Božje vese- 
lje, ta svrhunaravna radost potrebna! Osobito u ovim 
današnjim vremenima kada svijet nastoji pronaći ne- 
ku novu radost, neko novo veselje: veselje bez Boga, 
veselje bez križa! 

A naše je veselje, naša je radost plod kalvarijskoga 
križa, plod Njegove žrtve, koja je zavrijedila onaj pob- 
jedonosni aleluja uskrsnuća. 

Uistinu je to dan što ga je Gospodin odabrao. I 
jedan i drugi dan: i žrtveni dan Velikog petka i slavo- 
dobitni uskrsne zore. 

Jesmo li i mi odabrali te dane? Radujemo li sei mi 
u njima? I preko nas milijuni duša za koje se Kalvarija 
zarumenila krvlju Njegove žrtve? 

Milijuni koji još čekaju i u Bengaliji, i u Zambiji, i 
u tolikim drugim zemljama širom svijeta! 

Kad bismo svi mi mogli izabrati taj divni dan! Jedan 
je to dan — isti dan: Veliki petak i Uskrs! Jedan dan, 
jer je jedna žrtva. 

Pa neka bude s njime i isto veselje i ista radost: 
Božja, vječna, u srcima svih onih koji ljube Boga i 
neumrle duše! Da, i svih prijatelja misija!« 

Morapai, 1971. 


»Gospodine moj i Bože moj!« 


»On je uskrsnuo. Radost odsijeva na licima svih apo- 
stola. No Toma je žalostan. On nije bio u dvorani 
Zadnje večere kad je Gospodin došao. Ne, on nikome 
ne može vjerovati. Dok on sam ne metne svoju ruku 
u brazgotine Učiteljevih rana, srce mu se neće smiriti. 

Isus je došao da dade mir srcima. Svim srcima. I 
srcu nevjernog Tome. I preko Tome tisućama drugih 
srdaca. Srcima osobito onih kojima će Toma kasnije 
objavljivati radosnu vijest Evanđelja — Indiji i njezi- 
nim narodima. 

Isus je pred Tomom. Brazgotine Njegovih rana sja- 
ju se kao žarko sunce. Toma, metni svoju ruku u njih! 
Ne, ne treba više! Pred suncem iščeznu sva tama. I 
tama Tomine nevjere je iščezla. I još više: njegova je 
vjera izgovorila one divne riječi koje su bile riječi spa- 
senja za tolike duše: 'Gospodine moj i Bože moj!" Po- 

kajanje, obraćenje, obećanje, predanje života u Nje- 
govoj službi sve do mučeničke smrti pred hramovima 
maylaporskim. 

O uskrsnuli Spasitelju, da bi Te svi koji Te još ne 
poznaju naskoro upoznali, da bi Ti dali svoju vjeru, 
svoje srce, svoj život, to je eto naša misijska molitva, 
to je naš uskrsni dar!« 


Bošonti, 1956. 


O dođi, Stvorče, Duše svet 


»Za svjetlo mi molimo, za žar i toplinu tvojega svjetla, 
Gospodine. Posvuda je mrak. Hladno je. Hladno je u 
našim domovima, hladno u srcima, hladno posvuda. 
Zebnja nas hvata dok gledamo današnji svijet. Bez 
tebe, o Duše Sveti, ne možemo. Dođi i raspali ovaj 
svijet čistom i žarkom ljubavlju! Raspali nas i očisti, 
da bismo i mi mogli širiti ovaj tvoj sveti žar. Tvoju 
milost, tvoju ljubav. 
O dođi, Stvorče, Duše Svet!« 


Bošonti, 1956. 


Plameni mržnje ili ljubavi... ? 


»Gore oni danas cijelim svijetom — plameni silni! Kao 
ognjena bujica, kao vatreni vihor nadvili se nad čitav 
svijet: plameni mržnje, osvete, nepravde; plameni tla- 
čenja, ropstva i grijeha. 

Svijet gori... Bila je to njegova volja, kad je prije 
2000 godina Božji Sin došao na ovaj jadni svijet. Oga- 

nj je donio i htio je da se zapali. I zapalio ga je. I 
podigao se oganj kao bujica, kao vatreni vihor na onaj 
prvi duhovksi dan. I odonda se proširio svijetom oganj 
— ljubavi, milosrđa i samilosti. 

No vihor mržnje, strasti i grijeha kao da želi ugušiti 
ovu vatru svete ljubavi u srcima ljudskim. Duhovski 
oganj je još nepoznat mnogim srcima. Mi smo ga pri- 
mili. Primili smo ga da ga i drugima dadnemo. Ben- 
galija ga treba. Bengalija ga od nas očekuje — plamen 
naših srdaca, plamen Božje ljubavi. 

»Dođi, Duše Presveti, 
Sa neba nas provijetli 
Zrakom svoje svjetlosti!« 


Bošonti, 1949. 


Marijo, svibnja Kraljice! 


»S kojim li smo samo oduševljenjem pjevali ovaj kra- 
sni pozdrav svibanjskoj Kraljici — Marijo svibnja Kra- 
ljice, ti Majko rajskog slavlja, pred sliku tvoju ružice 
na pozdrav svibanj stavlja! 

Ruže ljubavi, ljiljane čistoće, ljubice poniznosti, jor- 
govane odanosti, cijelo svoje srce, sve najljepše dali 
smo njoj, našoj Kraljici i Majci. 

Kako je negdje Marijino srce puno radosti i veselja 
uoči svibnja i kroz čitav taj lijepi mjesec. Njezin mje- 
sec! Koliko dokaza iskrene djetinje ljubavi, odanosti i 
zahvalnosti! Sve to stavlja svibanj na pozdrav pred 
tvoju sliku. Stavlja — no samo u krajevima, Majko, 
gdje tebe i tvojega Sina duše poznaju i srca ljube. 

No, Majko, što će ti Indija dati, kakvo će ti cvijeće 
Bengalija donijeti uoči ovogodišnjega svibnja? Hoće 
li njezine djeca pjevati pozdravnu pjesmu pred tvojim 
kipom... 

Svibanjska Majko, Majko »lijepe ljubavi«, kako će 
dugo te neumrle duše prikazivati idolima svojim žrtve 
grijeha i opačine! Kako dugo će one ostati okovane 
lancima neznaboštva? Majko, da bi one što prije upoz- 
nale tvoju ljubav, bit će naša mlitva i ujedno i vruća 
želja da bi ti sve mogli staviti pred tvoju sliku kao živi 
i krasni pozdrav svibnja, ove duše drage nam Benga- 
lije, — naše, i tvoje Bengalije. 

Svibanjska Majko, Kraljice misija, moli za nas, moli 
za Bengaliju!« 


Morapai, 1946. 


Njezin dar — no komu? 


»Listopad je mjesec Gospine krunice. Po našim krš- 
ćanskim kućama diže se dnevno prema nebu 'Ave' 
jedan za drugim, anđeoski pozdrav. 'Zdravo, Marijo! 
kao krasan dar vjerne djece svojoj nebeskoj Majci. 
Zrno za zrnom prebiru male ručice dječice, sklopljene 
među otvrdnulim i košćatim rukama staraca i starica; 
zrno za zrnom prebiru mladenačke ruke, prebiru i 
šalju ljubav svojih mladenačkih srdaca Kraljici i Majci 
svojoj. 

Da, to je sveta i dvina slika nših kršćanskih domova 
u ovom mjesecu. U Bengaliji je sasvim drugačije... 

Draga moja braćo, drage naše sestre, prijatelji i do- 
bročinitelji, kada će i Bengalija prebirati mala zrnca 

svete krunice, kad li će po bengalskim selima odjeki- 
vati "Ave — ave' nebeskoj Majci? Zavisi o našim mo- 
litvarna, našem zanimanju za misije i našoj ljubavi 
prema Bengaliji. 

Kraljice svete krunice, moli za nas, moli za Benga- 
liju! Bengalija Kristu — po Mariji! Evo naše lozinke!« 


Bošonti, 1948. 


Vječno svjetlo 


»Bila je kasna noć kad sam se uz nasip Gangesa vraćao 
natrag na misijsku postaju. Selo je već spavalo. Svuda 
je vladao mir i tišina bengalske noći. Tek su se veliki 
listovi kokonata lelujali polako i dostojanstveno pod 
vedrim zvjezdanim nebom. 

Tama, potpuna tama bengalske noći. I onda kao 
tajanstvena zvijezda i zraka radosti prodre svjetlo ma- 
le svjetiljke kroz tamnu noć. Pred crkvicom sam svete 
Male Terezije. Vječno svjetlo, taj vjerni stražar euha- 
ristijske Ljubavi, baca titrajuće zrake kroz mali prozor 
uz oltar u tamnu tamne bengalske noći. 

Crkvica je bila zatvorena. No, moja su se koljena 
od sebe spustila pred onim malim prozorom ujedi- 
njujući nevrijedne titraje ljubavi rastresenog mi srca 
s titrajima ove male svjetiljke. Koji li božanski mir, 
koje li silno svjetlo u onoj polutami crkvice! A selo u 
tami spava. No, on bdije, on ljubi, on prosvjetljuje. 

Tajna vječnoga svjetla tajna je mojega života. Ja 
sam njegovo živo svjetlo, određeno da budem vječno 
svjetlo. Tama je još posvuda. Mrak i hladoća. Isus 
mene treba. On me je odabrao za ovu uzvišenu slu- 

žbu: svijetliti, gorjeti i napokon za njega izgorjeti u 
njegovoj službi, pred životnim oltarom mojega preda- 
nja njemu i neumrlim dušama. 

Jesam li se posve odazvao tom pozivu? Koliko je 
duša sred tame bilo privučeno titrajima mojega život- 
noga svjetla k Spasitelju? 

Ovo je životno pitanje. Odgovor je tek jedan: odgo- 
Vor mojega života, potpunoga predanja mojega života 
u njegovoj službi, vječno svjetlo Vječne Ljubavi...« 

Bošonti, 1955. 


Slava Bogu na visini, a mir ljudima dobre volje... 


»Blaga vijest nad betlehemskim poljanama — prva 
misijska himna novorođenoga Kralja: Mir ljudima do- 
bre volje! Božićna himna, himna mira. Ona je bila 
nepoznata ljudskim ustima, nebeski su duhovi došli 
da nas je nauče. Nije to obična himna, koja se pjeva 
samo ustima. To je himna srca, himna čitavog života, 
himna predanja Bogu za njegovu slavu, a preko toga 
predanja i slave to je dar našega srca za mir, onaj 
božanski božićni mir u ljudskim srcima. 

Pjevamo li tu betlehemsku pjesmu? Mnoga bi je 
srca željno čula, mnoge duše u hladnoj noći svojega 
života čekaju na ovu blagu vijest, na ovaj nebeski pjev 
što je prvi puta odjeknuo betlehemskim poljanama. 

Dati dušama tu pjesmu mira i radosti one prve svete 
Badnje noći, pjesmu betlehemskih poljana, Bože moj, 
kako je to nešto divno! Kako je divan naš život! Koliko 
nam prilike ti daješ da dijelimo oko sebe darove tvoje 
sreće i radosti, nadu novoga života... 

No, mi spavamo, spavamo i u svetoj noći... Spava- 
mo dok nas anđeli bude i zovu preko nebeskog radija, 
pozivaju nas da i mi postanemo misionari, glasnici 
betlehemske radosti, betlehemskog Evanđelja. 

Smijemo li dalje nastaviti spavati, dok milijuni sr- 
daca, željni radosne Badnje noći čekaju na nas...« 


Bošonti, 1956. 


Prikazanje 


»Primi, Sveti Oče, svemogući vječni Bože, ovu neoka- 
ljanu žrtvu! — Prinosimo ti, Gospodine, čašu spase- 
nja... 

Oči, uprte u raspetoga Isusa, patena s bijelom ho- 
stijom, uzdignute ruke svećenika — to je divan prizor 
prikazanja kod svete mise. Zemlja i nebo, ljudsko i 
božansko kao da se sjedinilo u jednu žrtvu slave Sve- 
višnjemu. 

Nebo i zemlja previše su se udaljili. Zemlja is njome 
mi 'zemljani' zaboravljamo da je naš spas u sjedinjenju 
s božanskim, da s onom svetom, bijelom hostijom mo- 
ramo svednevice sebe i sve svoje prikazivati, na Bo- 
žjem oltaru. 

Čudo Božje milosti: 'zemljani' nam je ime, ljudskog 
smo roda, no ipak nam je dopušteno uspeti se k oltaru, 
prikazati neokaljanu žrtvu. Smijemo se potpuno sje- 
diniti s bijelom, neokaljanom prikazbom Božjega ja- 
ganjca. 

Uistinu božanski prizor: svećenikove podignute ru- 
ke, pomagane mojim rukama, mojim životom, mojim 
doprinosima. Eto, to je velika misao: to je moje pri- 

kazanje, moja misa. Kako moćan i silan ja postajem 
ujedinjujući se s ovom svetom žrtvom. Ne samo pri- 
sustvujući, nego ujedinjujući se. 

Svećenik spušta kapljicu vode u kalež i moli da 
bismo i mi po toj tajni miješanja vode i vina postali 
"dionicima božanske naravi'. Tko? Mi 'zemljani', mi 
ljudi. 

Krasne su ove misli, pune misijskog duha i znače- 
nja. Tek kapljica vode! Je li ona izgubljena? Ne, nije 
izgubljena, nego je ujedinjena sa žrtvenim darom koji 
će naskoro postati Isusom, krvlju za spasenje cijeloga 
svijeta. 

Prinosimo ti, Gospodine, čašu spasenja! — Bila ova 
molitva molitva našega srca, našega života!« 


Bošonti, 1957. 


Molite, braćo 


»Molite, braćo, da moja i vaša žrtva bude ugodna 
Bogu Ocu svemogućemu!'" 

Prikazavši svoju i moju žrtvu, raširenim rukama 
svećenik te opominje: 'Molite, braćo!" — Braćo, ne 
tuđinci, ne tek pospani gledatelji... Braćo, molite se, 
molite se revno. Riječ je o žrtvi, i to o žrtvi za spasenje 
cijeloga svijeta. 

Naš je odgovor: 'Primio Gospodin žrtvu iz tvojih 
ruku na hvalu i slavu svojega imena, i na korist nama 
i čitavoj svojoj svetoj Crkvi!" 

Krasan je to odgovor. Krasan, ako ga pravo razu- 
mijerno, ako ga odgovaramo svojim životom, svojom 
velikodušnošću. Kod svete mise nema mjesta usko- 

grudnosti. Raširenim rukama, raširenim srcem i goru- 
ćom ljubavlju obuhvatimo cijeli svijet! Bila ova sveta 
misa na spasenje cijeloga svijeta. Isusova misa, moja 
misa — za spasenje svega svijeta! Nisu to tek prazne 
riječi. Preko ove svete žrtve mi svijetu možemo dati 
najveći dar, dar za kojim čeznu milijuni, dar koji je 
Isus već jednom na Kalvariji prikazao, no koji on hoće 
da preko nas svijetu daruje za njegovo spasenje. 

Ja, jadno nevoljno stvorenje, ujedinjen sa Spasite- 
ljem svijeta, i sam postajem spasitelj tolikih duša. 

Moj Isuse, pouči me tajne svete mise. Daj mi snage 
da raširenim rukama s tvoga oltara svojom ljubavlju 
obuhvatim sva ljudska srca, da ih mognem privesti k 
tvojemu Srcu!« 


Bošonti, 1957. 


Podizanje 


»'Od istoka do zapada veliko je ime moje među naro- 
dima i na svakom mjestu prinosi se kad i žrtva čista 
imenu mojemu' (Mal 1, 119.). 

Ove riječi proroka Malahije uvijek su mi pred očima 
dok po selima Sunderbanskih đungla u Bengaliji po- 
dižem svetu hostiju, tu 'čistu žrtvu' njegovu imenu u 
malim slamnatim kapelicama, pred siromašnim koli- 
bicama urođenika, uz ribarske lađice, pod palminim 
stablima... Uistinu, posvuda se prikazuje njegova žr- 
tva. 

Podizanje kod svete mise, kako li je svet taj prizor! 
Kako je duboko njegovo značenje! Bog-čovjek, ne- 
okaljana žrtva, podiže se između zemlje i neba. Ne tek 

kakva predstava, nego prava žrtva. Zemlja se od neba 
previše udaljila, mi smo na zemlji na nebo i zaboravili. 
I onda kao sjajno sunce podigla se bijela hostija da 
opet pomiri zemlju s nebom, da nam pokaže put, da 
nam dade sredstva koja će nam pomoći da mognemo 
stići k cilju, u nebo i da druge mognemo prema nebu 
podići. 

Misijska ideja 'podizanja"! Misliš li ti kod svakog 
podizanja na onoga istoga Isusa, na onu istu bijelu 
hostiju koju i misionari podižu usred bengalskih 
džungla, po rižištima Indije i Azije, po zamrzlim es- 
kimskim poljanama? 1 moliš li i žrtvuješ li za nova 
'podizanja' u krajevima gdje još bijela hostija nije za- 
sjala? Jesi li išta žrtvovao da bi se ispunile prorokove 
riječi: "Posvuda se prinosi žrtva čusta imenu moje- 
mu'...?« 


Bošonti, 1957. 


Po Kristu, i s Kristom i u Kristu... 


»Po Kristu, i s Kristom, i u Kristu, tebi Bogu, Ocu 
svemogućemu, u jedinstvu Duha Svetoga, svaka čast 
i slava! 

Prikazani smo na oltaru s njime, uzdignuti nad ovaj 
svijet, da se potpuno istrošimo u radu za spasenje 
neumrlih duša. 

Zahvaća nas malodušnost, još kao da ne vjerujemo 
velikoj tajni, tajni vjere. Ti više nisi sam. Tvoja žrtva, 
tvoje biće sjedinjeni su s njegovom žrtvom. Dakako, 
tvoje zasluge i tvoj doprinos maleni su, nesavršeni, 
rastreseni. To je doprinos jednog 'zemljana'*. No, da te 
ojača, svećenik podiže zajedno svetu hostiju i kalež 

uz one divne riječi, koje bi ti svakog jutra morao du- 
boko utisnuti u svoje srce: Po Kristu..." 

Svrha je mojega života: dati svu moguću slavu Bo- 
gu. No što sam ja, jadan i nevoljan čovjek sam. Sam 
uistinu ne možeš, pa se stoga uspni k Božjem oltaru! 

'Po Kristu' — više 's Kristom' — i još više 'u Kristu' 
— daj prikaži sve svoje nakane, sve svoje križeve, po- 
teškoće, svoj život! Potpuno budi ujedinjen s Kristom, 
s njegovom žrtvom. 

Isuse moj, kad bih ja samo razumio vrijednost svete 
mise, kad bih samo znao kako me ti dnevno očekuješ 
na oltaru da posvetiš moje svagdanje žrtvice, poteš- 
koće, moj rad, radosti, nevolje, brige... da sve te dra- 
gocjene darove prikažeš Ocu — njemu na slavu i čast, 
a tolikim neumrlim dušama na spas...« 


Bošonti, 1957. 


Oče naš 


»Očiju uprtih u bijelu hostiju svećenik raširenim ru- 
kama moli neokaljanog Jaganjca i podsjeća ga na nje- 
govu svetu molitvu, na njegovu sinovsku prošnju ne- 
beskom Ocu. 

Eto se obnavlja kalvarijska žrtva, no mnogi još ne 
znaju za nju, kao ni za onu divnu molitvu 'Oče naš..." 

Oče nebeski, sjeti se svih. Ne zaboravi da si ti njihov 
Otac, ne zaboravi da se tvoj Sin za njih žrtvovao na 
Kalvariji, da se žrtvovao kako bi se posvetilo tvoje ime, 
da se žrtvovao kako bi došlo tvoje kraljevstvo. 

Oče, daj svojim izabranicima snagu i jakost da mo- 
gu živjeti po molitvi i nauci tvojega 'Očenaša', misnog 
'Očenaša, 'misionarskog Očenaša"! 

'I još ga nema. A zašto, Kriste, 
još žrtvenici kumira stoje 
i duše tvoje tamjan im pale? 
Jer vjerni žarko molit se boje: 
Dođi kraljevstvo tvoje! 


Proživljavati 'Očenaš', misni 'Očenaš', "misionarski 
Očenaš'! Nisu to tek puste riječi. To su riječi života. 
Jadan li je naš život, ako mi preko njega ne možemo 
raširiti Isusovo kraljevstvo, ako zastavu ljubavi Srca 
njegova ne možemo zasaditi u udaljenim krajevima 
gdje o kraljevstvu njegova Srca još ništa ne znaju. 

Nisam li možda, zastavu 'Očenaša' u svome životu 
zabacio, ili je ipak ona zastava moga života? Zastava 
misnog i misionarskog 'Očenaša'? 

Oj dođi! Evo pripravne žrtve, 
što s tobom na križ raspinje moje 
tijelo i dušu, samo da preda 
još milijarda srce ti svoje! 
"Dođi kraljevstvo tvoje!'« 


Bošonti, 1957. 


Pričest 


»On je došao da dadne ljudima život. Po kalvarijskoj 
žrtvi njegovoj ti postaješ dionikom ovog, uistinu, bo- 
žanskog djela. Duhovna glad, glad za Bogom vlada 
svijetom. Ovaj svijet nikada ne može ispuniti dušu. 
Duša koja misli da će se ispuniti ovim svijetom i nje- 
govim čarima, postaje iz dana u dan sve praznija. 
Pred oltarom sam Bog nam nudi: 'Evo, uzmi život, 
uzmi život vječni.' Svećeniku ruke dršću od radosti i 

Spomenik o. Anti podigao je sadašnji župnik Xavier 


ganuća kad onu bijelu hostiju koja u sebi krije sam 
vječni Život, polaže u ispaćena srca staraca, nevina 
srca dječice, okrvavljena srca mladosti, posvećena sr- 
ca redovnica, tih Isusovih zaručnica. 

Mora da je dragi svećenik — pjesnik Izidor Poljak 
mislio na ovu sreću svećenikovu u svojoj divnoj pje- 
smi: 'U bijelom pluvijalu'. U snu kao da gleda množinu 
ljudi na putu u nebesku domovinu. 


'A mnogi je putnik zaostao 
uz jecanje teško i plač ljut 
vrućina ga suha izmori, 
noge mu izrani dalek put. 

I gledo je suznih očiju, 
Gdje izmiče u dalj sretniji drug, 
Ko ranjena ptica u jeseni 
Kad družice lete na sunčan jug. 


O sestrice, brate, ne plači! — 
Otvorio ja sam ciborij zlat 

Pa klasaju sunce i bregovi, 

I mirisni cvjetovi, pšenična vlat. 
I svakomu dadoh hostiju, 
Ko pahulju snježnu, Gospodnji dar, 
I svaki u srcu oćuti 
Novog života ognjeni žar. 


I pođoše opet na dalek put, 
Uz kliktanje radosno, veseli poj, 
Korakom čvrstim i sigurnim, 
K Ocu i sreći beskrajnoj." 


Toliki još zaostaju 'uz jecanje teško i plač ljut". Daj- 
mo im Isusa, dajmo im preko Isusa — život vječni!« 
Bošonti, 1957. 

Idite u miru 


»'Idite u miru! Misa je prikazana, Gospodin je s vama! 
— Poslije zadnjega blagoslova svećenik se ovim rije- 
čima oprašta s oltara s prisutnim vjernicima, s onima 
koji su zajedno s njime prikazali svetu žrtvu. 

Pođite sada, navijestite svojirn životom i nastavite 
u svojem životu ovu presvetu žrtvu! Nije ovo samo 
vaša žrtva 'što će se za vas i za mnoge proiti' — to je 
žrtva cijeloga svijeta. Okrijepljeni samim Bogom i ne- 
beskim kruhom, idite u miru! Idite, navješćujte cije- 
lom svijetu sve do najzabitijih kutova najudaljenijih 
kontinenata da se prikazuje misa Isusova, misa naših 
života, misa milijuna srdaca, koja se svednevice sjedi- 
njuju s kalvarijskom žrtvom... 

O divna li pozdrava, oproštajnog pozdrava na kraju 
mise. Razumijem li ga ja? Ili, možda, nastojim što 
prije ostaviti crkvu i ne čuvši ovog pozdrava, i ne uz- 
vrativši one lijepe riječi "Bogu hvala!'. 

Hvala Bogu uistinu na ovom velikom daru, hvala 
na tolikom njegovu milosrđu, da i preko mene nevri- 
jedna on hoće proširiti svoje kraljevstvo. I preko mene 
hoće prikazivati cijelom svijetu neokaljanu žrtvu svo- 
ga Sina. Koliko sam ja silan i jak nakon svete mise! 

"Lavovi smo smjeli. Obukosmo snagu: 
zaštitu i pomoć jaku Presvetoga. 
kod Božjega stola mi smo jeli silu, 
mi smo puni Boga!" 


Uistinu smo puni Boga. I sada želimo svima dati Isu- 
sa. I u hladnoj tami današnjice dat ćemo ljudima ljubav 
božanskog Sunca, zaštitu i jakost Presvetoga!...'« 


Bošonti, 1957. 

Dođi kraljevstvo tvoje 


»Dvije tisuće godina stara molitva, no još uvijek nova, 
svježa, vječna, božanska molitva 'Očenaš!' 'Gospodi- 
ne, nauči nas moliti!" — bila je molba njegovih prvih 
učenika. I Božje su se usne otvorile, prvi put se k nebu 
digla božanska mlitva 'Očenaš'. Digla se da više nika- 
da ne prestane, dok je svijeta i vijeka. I to ne samo 
molitva usana, nego molitva srca, životna molitva mi- 
lijuna koji su se sasvim žrtvovali za njegovo kraljev- 
stvo. Tamo od apostola koji su po cijelom svijetu pro- 
širili kraljevstvo njegove ljubavi svojim životima i svo- 
jom krvlju, pa kroz stoljeća povijesti Crkve, kada su 
toliki junaci, gonjeni žarom njegove ljubavi, uspostav- 
ljali njegovo kraljesvtvo i u najzabitnijim krajevima 
svijeta, sve do naših dana kada toliki nepoznati veli- 
kani istrunu po tamnicama u zemljama gdje se pro- 
goni Crkva, a trunu i umiru kao sveti neoborivi svje- 
doci ovoga kraljevstva. 

'Dodi kraljevstvo tvoje!" neprestano se diže k nebu 
iz srca milijuna. 

Je li to i tvoj vapaj, tvoja molitva? Ili si ti sve to 
ostavio misionarima u dalekim zemljama? Jesi li iz 
svojega životnog 'Očenaša' ispustio ovaj misijski zaziv 
za dolaskom Božjega kraljevstva u sve krajeve svijeta? 

A neumrle duše na tebe čekaju. Duše za koje se 
Kalvarija zarumenila božanskom krvlju. O njima će- 
mo morati položiti račun. Vječni, neumrli Bog vodi 
računa o našem radu za njegovo kraljevstvo. Njega ne 
će začarati ni zlato, ni slava, ni tjelesna snaga, ni lje- 
pota, ali će ga očarati tvoja duša i duše koje si ti spasio 
svojim molitvama i žrtvama... 

Isuse Kralju, neka dođe kraljevstvo tvoje! Rasvijetli 
moju pamet, užezi moje hladno srce da se ija mognem 
sasvim žrtvovati za proširenje tvojega kraljevstva na 
zemlji...« 


Bošonti, 1960. 


Žetva je velika 


»Zadnje zrake sunca pozlaćivale su zrela polja uz oba- 
lu Jordana. Učitelj sjedi umoran nakon duga rada. 
Božanski pogled pao mu je na talasajuće palestinske 
poljane. Lelijaju se zreli klasovi... Njegove misli pro- 
diru kroz stoljeća. Gledaju neizmjerna zrela polja. Že- 
tva je velika. Duše čekaju. Sve tamo od južnoame- 
ričkih prerija i amazonskih džungla, preko kontinena- 
ta i zemalja, preko vrućeg ekvatora i afričkih pustinja, 
preko indijskih džungla, preko Himalaje i tibetskih 
visoravni i ravnica Kine, neizmjernih tundra Sibirije, 
do onih malih i zabitnih ledenih koliba Eskima — 
neumrle duše čekaju. Žetva je uistinu velika. Velika u 
misijskim krajevima Afrike i Azije, velika u misijama 
'novopoganske' Europe i Amerike. 

No, poslenika je malo. 

Duše čekaju. Čekaju na — tebe. Jesi li ikada o tome 
ozbiljno mislio? Ili si možda sebe uvjerio da se to tebe 
ne tiče, da o tome ne treba ni misliti? A on je umoran 
sjedio na Jakovljevu zdencu — u potrazi za dušama. 
U potrazi za tobom, da s njime doneseš život tolikima 
koji čeznu za životom. Oh, ima li većeg djela od ovoga, 
ima li veće sreće: dati se, posve se istrošiti za njega i 
duše? I trošeći se, žrtvujući se — doživjeti novi život, 

vječnu mladost. Žudeći da mu dadeš uvijek više, da 
uvijek ideš naprijed... Bože moj, kolika je u tom sreća! 

No, poslenika je malo. 

Duše čekaju. On čeka — na tebe. Njegove oči koje 
su ono kružile nad žitnim poljima palestinskim još i 
danas kruže nad zrelim žitnim poljima cijeloga svije- 
ta. I njegove oči i njegovo Srce. Srce probodeno i ot- 
voreno za sve nas...« 


Morapai, 1970. 


Misionareva jutarnja molitva 


»Aurora est na godišnjicu mojega svećeničkog ređe- 
nja. Zora nad Sunderbanskim džunglama. Mir i tišina. 
Tek se čuje pjev ptica iz dubina džungla kao jeka iz 
nekog nepoznatog svijeta i onaj tajanstveni mrmor 
Gangesovih valova. 

Mir nakon sinoćnje tropske oluje koja se sručila na 
našu lađicu. 

Jutarnja molitva. Molimo, dok Bhoben uz mali har- 
monij pjeva. Pjesma mu u srcu. Kako to godi duši! 


"Pozdrav ti dajem, o Bože — u zoru dana, u zoru 
života. 

U jutarnjem pozdravu ja dobih tebe, 

i dobivši tebe, što ri više još treba?! 

U dubini srca moga ljubavi svoje oganj upali, 

srećom ispuni srce nemirno moje 

koje žudi za srećom ljubavi tvoje. 

Rijekom milosti srce mi suho poplavi, 

nadom božanskom bezdani život oživi, 

ljubavi tvoje oganj upali, 

da ljubeći i primivši braću svoju, 

i tebe ovoga dana primiti mogu! 
Pozdrav ti dajem, o Bože, 

Jutarnji pozdrav života moga primi!" 


Jeka naše molitve i zvuci maloga harmonija gube 
se dolje za stablima geona i sunderbanskih džungla. 

I jutarnja nam se molitva ispunila. Mnogi su bijed- 
nici na nas čekali. Među njima slijepac Lolit, sušičav 
bolesnik Hasan i gubavac Dulal. Čuli su oni našu jutar- 
nju molitvu, čuli su za ljubav tvoju. Poslao si ih ti, o 
vrelo novoga života i da u njima dobijemo tebe. 

I uzeli smo ih sa sobom. Kako su bili sretni! Vrijedni 
slijepi Lolit htio bi raditi. Oko će mu spasiti operacija. 
Opet će vidjeti zoru dana. I on, i sušičavi Hasan koji 
treba lijeka, bolje hrane i njege. I gubavac Dulal koje- 
ga smo poslali majci ovih najbjednijih i najzapušteni- 
jih, dobroj našoj Majci Tereziji. 

O Isuse dobri, daj da svi mi uzmognemo svednevice 
moliti jutarnju molitvu sa slijepcem Lolitom, sa suši- 
čavim Hasanom i s gubavim Dulalom s pozdravom za 
molitvu neka se združi i djelotvorna ljubav naših srda- 
ca. 

I svijet će onda biti i ljepši i sretniji. 

Nestat će onda i sljepoće naše uskogrudnosti, i su- 
šice naše nehajnosti i gube naše sebičnosti. 

I kao da onda začuh jeku, daleku, daleku jeku sun- 
derbandskih džungla, jutarnju molitvu mnogih srda- 
ca: 

Pozdrav ti dajem... I u jutarnjem pozdravu dobih 
tebe!« 


Bošonti 1974. 
(III. dio, str. 201-202) 

Podnevna molitva misionara 


»Isuse moj, sve gori oko mene, a i u meni. Groznica i 
slabost. Sam samcat sam na ovom čarobidskom nasi- 
pu. Podne je. Zvona zvone, no kao iz daljine čujem 
jeku "Pozdrava anđeoskog', jeku mnogih zvona, preko 
polja i dolina, s malih brdskih crkvica. 

'Et verbum caro factum est! — I Riječ je tijelom 
postala!" Pokleknuh. Podnevna molitva u zajednici s 
tolikim srcima. Tajna adventa, tajna tvoje ljubavi. 

Slab sam danas. I pokleknuti bilo mi je teško. Mo- 
leći stigoh do sela. Naslonjen na zid kolibe, ležao je 
bolestan Habu. On je protestant. S mukom sam se 
spustio do njegove kolibe. Pomolili smo se zajedno i 
blagoslovili jedan drugoga: podnevna molitva. 

Isuse, doveo si me do kapelice. I onda sam iscrpljen 
pao na hasuru pred tvojim oltarom. Iscrpljen, no kako 
sretan! Ti si poslao dobrog našeg katehistu Mihaela s 
dvije naranče i čašicom mlijeka. Kako je to bilo lijepo 
od tebe, Isuse! Sjetio sam se onda jedne davne večeri 
kad sam ovako bolestan zaželio naranču i čašu hladne 
vode. A ti si danas i prije nego što sam to mogao 
zaželjeti, taj dar poslao. 

I još si mi jedan dar poslao. Na vratima kapelice 
pojavila se siromašna muslimanska žena. Sklopila je 
ruke na čelu, duboko se poklonila. S lica joj odsijeva 
bol. Muž joj već četiri mjeseca leži bolestan. Moli za 
blagoslov. 

Držeći se Mihaelova ramena prispio sam u kolibu 
Nur Alija. Posvuda bijeda, bijeda. Podnevna molitva 
se nastavlja. I uz molitvu suze zahvalnice na bijednom 
licu Nur Alija. Otro sam ih, Isuse, u tvoje ime, i s njima 

se blagoslovio. Blagoslov bolesničkih suza, kako di- 
van blagoslov! I onda sam mu dao dio tvoga dara — 
jednu naranču i nešto mlijeka. 

Podnevna molitva s tobom, s tvojim bolesnicima, 
završila se kod one male mučenice Terezike. Muči je 
strašna bolest ospica. Čitavo joj je tijelo jedna rana. 
Oba su oka već potpuno izjedena. 

"Tereziko!' pozva je majka, 'Otac je došao!" 

"Slava Isusu, oče! kroz izranjena usta prošaptala je 
Terezika. 

Podnevna se molitva nastavlja. Koljena dršću dok 
klečim na hasuri uz Tereziku. No, gledajući na tu ma- 
lu mučenicu kako bih, Isuse, mislio na svoju bol?! 
Zajedno molimo. Terezika potiho odgovara. 

'Polaganjem mojih ruku i zagovorom Blažene Dje- 
vice Marije... Čitavo tijelo je izjedeno. Na čelu sam je 
pomazao znakom svetoga križa, — na onom istom 
mjestu gdje sam prije petnaest godina pri sverom krš- 
tenju utisnuo znak tvoga spasenja. — I Terezika kao 
da je uprla zadnje sile svog bića, zadnji pjev srca i 
duše: "Isuse, ja te ljubim! 

Podnevna molitva u sutom života. 1 jeka zvona opet 
kao da mi dolazi sa svih strana, osobito iz Lisieuxa. 
Danas je baš stogodišnjica rođenja jedne druge male 
Terezije, koja je istu molitvu molila i moleći izgorila 
u plamenu tvoje ljubavi. 

I naklonivši glavu, Terezika reče: Amen!" 

Isuse, kako je bila krasna ta podnevna molitva: i na 
čorabidskom nasipu, i kod habua, i kod Nur Alija, 
kako su divno završila s 'Amenom' životne žrtve Male 
Terezike. 

O Učitelju mojega srca, daj da goreći podnevnim 
žarom tvoje ljubavi tu molitvu mogu uvijek moliti, — 
moleći gorjeti i goreći vječno s tobom moliti: 

'Đišu, ami bomakebhalobaši! — Isuse, ja te lju- 
bim!'« 

Basanti, 1973. 
(III. dio, str. 79-80) 


Molitva za gladne 


»Kruh naš svagdanji daj nam danas!" 

Isuse, podijelio sam, evo, s troje siromašne dječice 
svoju večeru: malo riže i nešto svježeg povrća. 

Moleći zahvalnu molitvu, sjetio sam se onih koji 
večeras ne će jesti, koji ni ovo malo riže ne će imati. 
Svi kao da su preda mnom, svi ti gladni milijuni čita- 
vog svijeta, gladni tijelom, gladni dušom. 

Oh, kako bih rado svima dao svoj obrok, kako bih 
ih sve rado nahranio svojom djelotvornom ljubavlju, 
kao što si ti ono učinio, kad si nad gladnim noštvom 
izrekao one vječno žive i utješne riječi: 'Žao mi je 
naroda!' i kad si ih nahranio — one tisuće — da ne 
sustanu na putu života. 

Isuse, i mene danas srce boli za malu Fatehu koja 
je jutros pružala suhe ručice i tepajući na majčinu 
krilu govorila: "Mamo, gladna sam..." Boli me srce za 
nju, boli me i za njezinu bolesnu i gladnu majku čije 
su suze govorile više nego ikakve riječi. Ali i za tolike 
milijune majki i očeva kojima plač gladne djece para 
roditeljska srca. 

Srce me boli za mladim učenikom Anondom. S ma- 
lom torbicom došao je prositi riže. Već je mnoge dane 
gladan. Ne može više u školu. 

Muči me bol za starcem Mukhundom koji je kao 
malo dijete prosio nešto riže za tvoju ljubav. I on je 
gladan, nije jeo već dva dana. 

A ja sam, Isuse, i toga dana i prijašnjega dana jeo. 
I zastidio sam se svoje sebičnosti. 

O, Svevišnji, daj mi snage i jakosti da mogu biti 
jedan srcem i dušom s ovom svojom gladnom braćom 
i sestrama. Ne otkidati sebi od usta samo ono što mi 
je suvišno, nego i ono što mi je potrebno. O daj mi 
muževnu snagu da s njima i gladujem. Da osjećam i 
bol glada i radost žetve. 

Ja vjerujem da ću tom žrtvom i tvojom božanskom 
milošću moći dati i maloj Fatehi i njezinoj majci čašicu 
mlijeka, mladom Anondu obrok riže, i starcu Muk- 
hundu komad kruha. I po tvojoj i mojoj žrtvi i ljubavi 
svijet će biti ljepši i sretniji. Amen.« 

Bošonti, 1973. 
(III. dio, str. 125-126) 


Gobinova pjesma 


Klečim pred tabernakulom. Selo još spava. Tek cvrčci 
mole svoj Matutinum — Jutarnju molitvu. 

S cvrčcima moli i prosjak — Šonaši Gobindo. On 
uz cimbale pjeva pjesmu svoga srca. To je molitva i 
pjesma njegovu božanstvu... 

Čujem ga iz daljine, s nasipa rijeke Gangesa. Ta je 
pjesma tugaljiva, težnja duše, adventska molitva. 

Selo spava, no Gobindo kao da želi ispjevati, pot- 
puno dati svoje srce. Hoće, svakoga zove, na svačije 
srce kuca cimbalom svoje harnosti. 

Uz Gobindovu pjesmu zvoni i jutarnji Angelus. Poz- 
drav Gospi. Molim se... Et Verbum caro factum est — 
I Riječ je tijelom postala i prebivala među nama! I 
onda me zaboli srce, jer on još ne prebiva u mnogim 
srcima. Prosjak Gobindo ga i ne znajući zove, zove ga 
uz svoje cimbale. Zovu ga još toliki, no nema vjesnika 
njegove ljubavi, vjesnika novog dana, vjesnika božić- 
ne radosti. 

Molimo se, svi se molimo da bismo mogli biti nje- 
govi vjesnici, pjevajući pjesmu života i nove sreće 
svagdašnjim molitvama, žrtvama, čitavim svojim ži- 
votom. Duše čekaju, Isus čeka. 

Zamislimo se — i ti ija — hoćemo li sa selom spa- 
vati ili sa Šonašom Gobindom pjevati pjesmu života, 
pjesmu Božića... 


Maria Polly, 1975. 


Molitva za bolesnike 


Isuse dragi, Gospo draga! Duboka je noć. I kako je 
duga! I kako mukotrpna! Komarci zuje i grizu. Glava 
od boli puca. Usne se suše, žele čašu vode. Gotovo da 
očajavaš... 

I onda se sjetih milijuna koji bolesni leže po bolni- 
cama, po vlažnim kolibama, dršćući od groznice, gla- 
dni, zapušteni, bolesni, tijelom, bolesni srcem, gladni 

ljubavi i samilosti. I kako se malen osjećam pred nji- 
ma... 

O Isuse, za njih te molim, za te sudionike tvoje 
kalvarijske žrtve da im dadneš snage i jakosti, i još 
više — da im dadneš veselja i radosti u njihovim bo- 
lima, da im dadneš zahvalno srce što si ih izabrao za 
svoj križni put. 

Usliši njihove molitve, obriši njihove suze, bdij uz 
njih u besanim noćima, pohodi ih svojom ljubavlju! 
Osobito se sjeti naših staraca i starica koje su djeca i 
unučad izbacili iz svojih kuća, iz svojih srdaca. 

Primi i žrtvu svoje službenice Ane koja već 30 go- 
dina, uzeta prikazuje na oltaru svoga ležaja, prikazuje 
svoju kalvarijsku žrtvu. 

Primi kao molitvu hrapavi kašalj sušičavog Kalipo- 
da koji uza svu svoju tešku bolest poslužuje staricu 
majku. 

Primi i onaj nerazumljivi šapat Alojzija s teškim 
rakom u grlu... 

Pogledaj samilosno na maloga slijepog Orobinda, 
na onaj osmijeh što izbija iz njegovih suhih očiju, čuj 
njegovu pjesmu, molitvu njegova života... 

Primi kao miomirisno cvijeće trpljenje one male, 
bolesne dječice koja još ne razumiju sreću i tajnu kri- 
ža. O uberi, Isuse, uberi sve te njihove boli za svoj 
sveti oltar! 

Za sve bolesnike čitavoga svijeta molim, Isuse dra- 
gi, Gospo draga, čuvajte ih u svojim srcima, učinite ih 
dionicima kalvarijske žrtve! Amen. 

Maria Polly, 1976. 

Molitva uz 50. obljetnicu misijske nedjelje 


Dobri Isuse, slaveći zlatni jubilej ustanovljenja Misij- 
ske nedjelje, ispunjeni radošću i zahvalnošću, molimo 
Te, pogledaj na nas, sluge svoga oltara i Tebi posve- 
ćene službenice! 

Mi smo uistinu radosni i zahvalni što si nas pozvao 
u svećenički i redovnički stalež, i ponosni smo što si 
nas učinio dostojnima toga svojega poziva. 

Isuse, ti se sjećaš onoga dana kad si izabrao svoju 
prvu dvanaestoricu — neuke, slabe i siromašne gali- 
lejske ribare. I Ivana i Andriju i Šimuna — onu tvoju 
stijenu na kojoj ćeš sagraditi Crkvu svoju, koji će te u 
noći Velikog petka u času slabosti i zatajiti, ali onda 
ti i zasvjedočiti svoju ljubav suzama pokajnicama i 
svojom krvlju. 

Prvoj dvanaestorici pridružio si i Savla-Pavla, koji 
teje progonio, i poslije njega još tolike milijune. Među 
njima i mene najnevrjednijega... 

O, daj mi snage i jakosti da vjerno slijedim te tvoje 
izabranike šireći tvoje evanđelje, tvoju Blagu vijest, 
svojim svetim svećeničkim i redovničkim životom, ži- 
votom križa i žrtve. 

Isuse, ti vidiš kako ovaj moderni svijet odvraća lju- 
de od križnog puta, toga jedinog puta sreće i spasenja. 
Pa i mi, tvoji sluge i službenice, moramo ponizno i 
skrušeno priznati da smo često podlegli tom duhu. 
Kajemo se i molimo: oprosti nam naše nevjere! 

Tvoje Evanđelje, tvoja blaga vijest, jest — Križ. Ra- 
širenim rukama, rukama probodenima, ti oko sebe 
okupljaš narode svijeta. 

Božanski misionaru, daj, daj rasvijetli naša srca i 
naše duše da spoznamo tu veliku istinu da je samo 
Križ jedina nada spasenja svijeta. Jer da je postojao 
koji drugi put, ti bi ga, Isuse, sigurno izbrao. 

Čuvaj nas na Kalvariji s Marijom, svojom i našom 
Majkom! Nju si nam dao za Majku sa svoga prvog 
kalvarijskog oltara. 1 sada te molimo, čuvaj nas zajed- 
no s njom, Majkom i Kraljicom mučenika, Kraljicom 
apostola i misionara! 

Čuvaj nas, da ljubeći tebe, uzmognemo poput tebe 
raširenim i probodenim rukama i srcem, probodenim 
kopljem ljubavi, moliti svoju životnu misijsku molitvu 
za čitav svijet: »Gospodin s vama! Isuse, dodi kra- 
ljevstvo Srca Tvoga!« Amen. 


Mari Polly, 1976. 


Je li tvoje srce probodeno? 


Sveti Pavao snažno i krasno veli: »Caritas Christi ur- 
get nos! — Ljubav nas Kristova goni!« Ne da mi mira! 
Goni me na rad, na žrtvu, na žrtvu za čitav svijet. 
Lijepo je to izraženo u molitvi suradnika i suradnica 
dobre Majke Terezije (i mojih suradnika): »Gospodi- 
ne, učini nas dostojnima da možemo služiti braći lju- 
dima širom svijeta koji žive i umiru u siromaštvu i u 
gladi! Daj im danas preko naših ruku svagdanji kruh, 
a preko naše susretljive ljubavi daj im mir i radost! 
Život dati drugima, to i jest ljubav. Imati život samo 
za sebe, takav život ništa ne znači. Život valja dati 
drugima. Žrtvovati se kao što je i on učinio, a nakon 
Njega toliki Božji junaci, i dragi naš sveti Vinko Paul- 

ski. Taj duh živi. Živi sve više od onoga dana kad je 
on raširio ruke, probodene ruke, kad je on otvorio 
Srce, probodeno Srce. Sve se više ruku širi, sve se više 
srdaca otvara. 

Upitajmo se danas: jesu li i moje ruke raširene? 
Grlim li ja sve i svakoga? Ako su mi ruke probodene 
žrtvom i ljubavlju, bit će dosta lako grliti dan za da- 
nom, do vječnosti. Upitajmo se: da li mi je srce pro- 
bodeno kao i Njegovo? Otvoreno za čitav svijet? O 
koliko li prigoda mi imamo svaki dan da svojom lju- 
bavlju, molitvom i žrtvama zagrlimo čitav svijet! Kako 
divan mozaik dobrote možemo pripraviti za vječnost! 
I tu, u Bengaliji, koliko prigoda imamo da pokažemo 
tu djelotvornu ljubav. 

To što nam treba danas na svijetu jest ljubav. Ra- 
zumjeti teškoće, razumjeti tugu drugih. »Caritas Chri- 
sti urget nos!« Ona ljubav Isusova kao da me goni da 
što više učinim za one kojima je potrebna. Njegova 
ljubav. I duhovna i tjelesna ljubav, i duhovna i tjelesna 
milosrđa. Duhovna: koliki još ne znaju njega, da bi ga 
upoznali, da bi on raskriljenim rukama i njih zagrlio 
s križa preko nas, preko naše molitve, preko naših 
žrtava, preko naše svagdanje misijske molitve: Dođi 
kraljevstvo tvoje! 

Molimo se! Žrtvujmo se! Mnoge duše čekaju na 
nas. Ne samo tijela nego i duše za koje je on umro na 
križu. Djela duhovnog i tjelesnog milosrđa. Toliko je 
bijede na svijetu. Toliki gladuju, žive u kolibama... 

Išli smo od kolibe do kolibe, podvorili smo i uredili 
bolesnike... 

Vjerujte mi, ovog sam mjeseca gotovo čitavo vrije- 
me po selima. Više puta čovjek se vrati toliko umoran 

da jedva može stajati na nogama. Ali sreća je tako 
velika da se čovjek ne bi mijenjao ni s kim na ovom 
svijetu. 

Eto, takvu vam sreću želim, sreću koju Isus daje 
svima koji se s njime žrtvuju na oltaru. Molim našu 
dobru Majku — ona je razumjela boli, ona, Majka boli 
— da nam svima dade jakosti i snage da uz Isusov križ 
i uz križeve tolike naše braće i sestara vjerno stojimo. 
Da budemo Božji junaci. Da otvorimo svoja srca, da 
raskrilimo svoje ruke, da zagrlimo, da spasimo čitav 
svijet. 

Maria Polli, 1977. 


Molitva u oluji 


Pohodio si nas, o vječni Bože, svojom kušnjom: ovom 
strašnom olujom, ovim valovima Bengalskog mora. 
Usred zimske noći, dok smo spavali. Kolibe su se tresle 
od orkanskog vjetra, zemljani zidovi popustiše, sve se 
ruši. Na sve smo strane bježali da bismo spasili svoje 
živote i živote svoje djece. 

Zazivamo tebe sada. Bili smo te zaboravili. Živjeli 
smo previše za sebe, za ovaj svijet, daleko od tebe. 

I evo, ti si nas pohodio. Odnio si nam ono na što 
smo se toliko oslanjali. Ostadosmo sami. Ljudski go- 
voreći: siromašni da se tobom obogatimo, da se tebi 
približimo, da na tebe mislimo, da mislimo na druge, 
na braću i sestre. 

I eto, u ovoj nevolji obogatismo se ovom ljubavlju: 
ljubavlju prema tebi, ljubavlju prema bratu čovjeku. 
Misleći na njihovu bijedu, zaboravismo na svoju. 

Hvala ti, o vječni Bože, na ovoj kušnji! Hvala ti na 
ovome daru, na ovom pohodu! Ostani s nama da bi- 
smo mi mogli ostati s tobom, ba bismo mi mogli ostati 
jedni s drugima — ljubeći se, pomažući i služeći jedni 
druge. 

Ova oluje, ovi morski valovi, ova opustošenost oko 
nas tvoj je pohod, tvoj je dar. Obogatismo se i za ovaj 
život — i za vječni život. Amen. 

Maria Polli, veljača 1982. 


Jutarnja molitva uz rijeku Ganges 


Isuse dragi, sjedim uz rijeku Ganges. Mirno jutro na- 
kon olujne noći. Ribarske lađe razasute su na rijeci 
sve tamo do Atapura i Monipura, prema sunderban- 
skim džunglama. 

Kao jeka s onoga svijeta dopire do mene jutarnja 
molitva s ribarske lađice. Mladenačko grlo, mlade- 
načka duša i srce. 


»Tomšiš ađ amake dao... 


Svoj blagoslov danas mi daj! 

Mrmor valova navješćuje tvoju ljubav, 
Oni su tvoj dar i tvoja ljubav! 

Daj i meni blagoslov! 


I ovaj tihi jutarnji povjetarac 

Ljubav je tvoja! 

I cvjetovi i cvjetići raznih boja, raznih mirisa 
Ljubav su tvoja, blagoslov tvoj! 

Daj i meni blagoslov! 

I leptiri svojom ljepotom i tihim svojim letom 
Ljubav su tvoja, blagoslov tvoj! 
O, i meni ljubav svoju i blagoslov daj! 


Tomar ašiš ađ amake dao...! 

Svoj blagoslov danas mi daj!« 

Isuse, mrmor se valova na Gangesu složio, eto, s 
tim jutarnjim psalmima u divan vječni »matutin«. 


Tu, evo, sjedim sam i gledam, gledam dolje prema 
džunglama, prema onim udaljenim selima i molim te, 
Isuse, daj ovaj dar ljubavi svoje svima, svima — tim 
milijunima koji te još ne poznaju. Sjeti se da siiti, 
gledajući na palestinska pšenična polja, zrela za že- 
tvu, izrekao onu vječno divnu misijsku molitvu: »Že- 
tva je velika, a poslenika je malo. Molite, dakle, go- 
spodara žetve da pošalje poslenike u svoju žetvu! » — 
na obale Gangesa, u dragu Bengaliju, u Afriku, po 
čitavu svijetu! Sjeti, se da si, gledajući ono mnoštvo, 
rekao onaj božanski: »Žao mi je naroda! »I sjeti se da 
si raširenim, probodenim rukama grlio cijeli svijet, da 
si probodena srca žeđao, a i još žeđaš za dušama! 
Dobri Isuse, daj nam snage i jakosti da utažimo žeđu 
tvojega Srca! Dođi kraljevstvo tvoje! 


Maria Polli, lipanj 1983. 
Razmišljanje o Gabrićevoj molitvi 


Mi svećenici moramo više moliti 


Prisutnost molitve u životu svakoga vjernika govori o 
kvaliteti njegova duhovnog života. To onda posebno 

vrijedi za svećenički i redovnički život. Molitva u taj 
život unosi ono što mu ništa drugo ne može dati. Ona 
mu daje posebnu plemenitost, potiče ga na djelotvor- 
nu ljubav, produhovljuje njegovu askezu, jednostav- 
no čini ga svećenikom koji je u trajnoj povezanosti s 
Bogom i sa svijetom. I o tome jednostavno i jasno 
govori: »Ja mislim da bez molitve ne može biti ne 
samo svećenički život, nego ni život drugog kršćani- 
na. Možete staviti i najljepše žarulje, ali neće biti svje- 
tla ako električne instalacije nisu uključene u centra- 
lu. Tako je i s našim životom. Ja kao svećenik ne mogu 
razumjeti naš svećenički život bez molitve. Možemo 
biti zaposleni u apostolatu, ali moli, sjedni pred sve- 
tohranište, sjedni u svojoj sobi, dodi u crkvu... Mi sve- 
ćenici moramo više moliti.« (J. G., II. dio, str. 347) 


Molitva — iskustvo Boga 


Molitva je bila ono najljepše i najdublje što je izlazilo 
iz srca patra Gabrića i iz njegove duše. Zato ga u mo- 
litvi i po molitvi možemo najbolje upoznati. Molitve 
su izlazile iz najdubljih dubina njegove duše, one su 
izraz njegovih nutarnjih raspoloženja. One govore o 
njegovu iskustvu Boga. One su odraz njegova duhov- 
nog života i njegove duhovnosti. Jednostavno, one 
svjedoče o patru Gabriću kao velikom molitelju, veli- 
kom kontemplativcu. Njegov je život bio označen mo- 
litvom. Sve što je činio bilo je nadahnuto u molitvi, a 
nakon napornog rada i dovršenih djela vraćao se u 
tišinu molitve, išao je ususret Bogu koji ga je ispu- 
njavao, odmarao i u kojemu je nalazio utjehu i okrje- 
Pu. U svojim molitvama ne teži za nekakvim efektnim 

izričajima niti za stilom pisanja kojim bi se svidio či- 
tateljima. Ono što nosi i osjeća u svom srcu to jedno- 
stavno prelijeva u riječi koje govori ili zapisuje na 
papiru. 


Molitva u svim okolnostima 


Čitajući njegove molitve, vidimo kako su one izlazile 
iz konkretnih situacija i bile upućivane na konkretne 
situacije. One nas tako podsjećaju na Psalme. U njima 
nailazimo na Gabrićevu dušu koja plače zbog nemoći 
da pomogne onima koji su u potrebi. One su isto tako 
zahvala za ono što je uspio učiniti ili divljenje kad je 
susreo kod ljudi u njihovu materijalnom siromaštvu 
neizmjerno nutarnje duhovno bogatstvo. U molitvi 
zahvaljuje na daru svećeničkoga zvanja i molitva je 
najbolja proslava svake godišnjice ređenja. U molitvi 
obnavlja svoje odluke i svoja obećanja Bogu i u njoj 
nalazi snagu za novi korak i za novi dan. Gabrićeve 
molitve pokazuju koliko je bio osjetljiv i na ljepotu 
prirode kad u njima zahvaljuje za svijet oko sebe, za 
šum Gangesa, za sunce i kišu, za ono za što smo mi 
pomalo izgubili smisao. 


U teškoćama 


Bogatstvo duhovnog života patra Gabrića uočavamo 
u molitvama koje izriče u vrlo teškim trenutcima svo- 
ga apostolskog rada. Koliko je imao pouzdanja i po- 
vjerenja u Božju ruku vidi se upravo u takvim situa- 
cijama u kojima mnogi prigovaraju Bogu, žale se na 
svoju sudbinu ili čak zbog toga potpuno prekidaju s 
Bogom. Za patra Gabrića i takve su situacije nova 

prigoda za još veću vjernost Bogu, za novo pouzdanje 
u Njega. U tim teškim stanjima, u kušnjama koje Bog 
šalje, Gabrić moli za druge i moli u njihovo ime. Go- 
tovo nevjerojatno zvuči našim ušima da takve »stra- 
šne Božje kušnje« on prihvaća kao dar i u njima gleda 
Božje pohode. Tu doista doživljavamo veličinu patra 
Gabrića. To se osjeća u molitvi koju je jednostavno 
naslovio: »Molitva u oluji!« 


Pred oltarom 


Pater Gabrić često je znao klečati pred oltarom u ma- 
lim seoskim kapelicama kad je posjećivao vjernike po 
selima i plamen vječnoga svjetla ili svijeće koja je gor- 
jela snažno su djelovali na njegovu nutrinu. To su bili 
trenuci kad se Gabrićeva duša izlagala i otvarala mi- 
losnomu Božjem djelovanju. Nikad ne ćemo saznati 
što se tad događalo u najdubljoj dubini njegove duše, 
jernitko ne može zaviriti u najintimniju komunikaciju 
koja se ostvaruje između Boga i čovjeka. Ostaju nam 
tek slike i riječi kojima se Gabrić koristio da bi prenio 
ono što je u tim trenucima doživljavao, a one su naj- 
češće plamen svijeće i njezino izgaranje do kraja. U 
tim je molitvama nalazio snagu da doista može gorjeti 
i tako svjedočiti. Shvaćao je u tim intimnim trenucima 
susreta s Bogom da se u svećeničkom i misionarskom 
životu isplati i jedino isplati gorjeti i izgorjeti. Sve 
drugo je neisplativo, promašeno i donosi samo razo- 
čaranje. Zanimljivo je zamijetiti kako je upravo na 
godišnjice svojega ređenja snažno doživljavao u mo- 
litvi isplativost gorenja pred Bogom. Kao da su ti dani 
dolijevali ulje u njegovu životnu uljanicu. 

Mi smo navikli na patra Gabrića koji je u pokretu i 
koji djeluje. Ono što je bio pater Gabrić pokazuju za- 
pravo njegove molitve. A doista je bio čovjek molitve, 
žrtve i odricanja. To je samo dokaz kako su veliki 
kontemplativci ujedno i veliki djelatnici, kako su ve- 
liki molitelji ujedno i veliki graditelji. 

VI. NEKE MISLI OCA GABRIĆA 


Ove su misli izvađene iz govora, propovijedi, pisama, 
duhovnih vježbi koje je pater Gabrić izrekao, napisao 
i održao u Indiji, Hrvatskoj i drugdje po svijetu ljudi- 
ma svi staleža i dobi. U svojim riječima dijelio je osmi- 
jehe, pozdrave, blagoslove i utjehe. Ove nas misli jed- 
nostavno potiču da budemo takvi. 


»Ja se nisam ni jedan dan, ni jedan čas niti pokajao 
niti sam požalio što sam se odazvao Isusu, što sam se 
odazvao dušama. Sretan sam! Tu sreću želim i svima 
vama. Dajte i vi tu sreću drugima! Dođite, žrtvujmo 
se do kraja svojega života. Gdje će taj kraj života biti, 
gdje ćemo umrijeti, ne znam. Neka bude u Srcu Isu- 
SOVU!« 


»Život dati drugima, to i jest ljubav. Imati život 
samo za sebe, takav život ništa ne znači. Život valja 
dati drugima. Žrtvovati se kao što je i on učinio, a 
nakon njega toliki Božji ugodnici. Taj duh živi. Živi 
sve više od onoga dana kad je on raširio ruke, probo- 
dene ruke, kad je on otvorio Srce, probodeno Srce. 
Sve se više ruku širi, sve se više srdaca otvara.« 


»Žetva je velika. Milijuni još čekaju na tvoju žarku 
molitvu, na tvoje svagdanje žrtve, čekaju na — tebe! 


Jesi li ikad čuo Njegov poziv u svome srcu? On kuca, 

kuca... Ne ogluši se, odazovi se! Bit ćeš sretan, vječno 


sretan.« 

»U 38 godina što sam tamo u Indiji, nijedan dan 
nisam bio nesretan. I ljudi me pitaju: je li to moguće? 
Ja kažem: Jest! Dok živimo s Isusom, dok se s Isusom 
žrtvujemo, moramo biti sretni.« 


»Ljepota je života u žrtvi. Što više možemo dati, to 
ćemo biti sretniji. I što više dajemo, to će nam lakše 
biti davati.« 


»Mi se tužimo, mi sve gledamo kroz crne naočale... 
Nemirni, nezadovoljni, žurimo se, trčimo, letimo — i 
ne nalazimo mira ni ljepote. A mir i ljepota tako su 
nam blizu, u nama su... Da, da, manje ludog trčanja, 
manje lude žurbe, manje besmislena trošenja vreme- 
na uz televizor. Više biti radin u tihu i neumornu radu 
u Božjoj službi i u službi brata čovjeka.« 

»Što više čovjek daje Isusu, vidi da može još više 
dati. To je tajna davanja, tajna križa, tajna Njegova 
'Consummatum est — Svršeno je' na križu.« 


»Lijepo je dijeliti radost s radosnima, a još je ljepše, 
upravo rajski lijepo, dijeliti bol s bolnima i žalost sa 
žalosnima...« 


»Križ, žrtva, pokora, samoodricanje — sve čudne 
riječi. Kad ih jednom shvatimo, zavolimo, provedemo 
u djelo, Bože dragi, koje li radosti u njima! Radost sve 
više raste. Križ je čuvar sreće.« 

»Kalvarijski Isus zove. No ne zaboravimo da je tamo 
i — kalvarijska Majka, Majka prvog misionara, Majka 
svakog misionara.« 

»Kalvarija, križ — to je vječno. To je naš život: uz 
križ, s njime, s Majkom njegovom i našom.« 


»Rižišta kao da su gorjela. Zrak je nad njima trepe- 
rio, žedan kapljice vode. 1 ja sam žedan, a vode ni za 
lijek, usnice su se raspucale od silne sparine. Žedan 
sam za vodom, ali još žedniji za dušama. Ova nepre- 
gledna suha bengalska rižišta vjekovima već čekaju 
na kaplju — milosti. 'Rosite, nebesa Pravednika i obla- 
ci daždite ga!" Ta adventska molitva vječna je misijska 
molitva.« (J. G., 1. dio, str. 178) 


»Badnja je noć. Dolje s rijeke Gangesa, pomiješana 
s mrmorom valova i dozivima noćnih ptica, dopire 
tugaljiva pjesma lađara. Zove: 'O Svevišnji, o Sveviš- 
nji! Lađicu mi života sred valova brani!'I jeka kao da 
se iz daljine čuje, jeka stoljeća. Zove ga on. A on je 
pred 2000 godina baš ove svete noći došao. On 'Put 
u Život" na tisuće je lađica doveo u luku života.« (J. 
G., 1. dio, str. 361) 


»Možda sam ja malo zastario, no sretniji sam vam 
ja kad spavam na hasurama u vlažnim kapelicama 
Delte rijeke Gangesa, i gladan, i u groznici, nego što 
bih bio u luksuzu!« (J. G., II. dio, str. 201) 


»On i njegov križ su isti, vječno novi, vječno moder- 
ni.« (J. G., II. dio, str. 201) 

»Tajna križa, tajna Kalvarije! Sretni mi što smo taj 
put izabrali... Upravimo i mi svoje srce k njemu, Srcu 
svih srdaca, i to velikodušno, vjerno i veselo! Začudit 
ćemo se kad nas na nebeskim vratima bude dočekala 
vojska duša za koje smo se mi žrtvovali.« (J. G., II. 
dio, str. 201) 


»Lijep je naš svećenički život. Što više posla i žrtve, 
to on postaje sve ljepši i ljepši. Godine prolaze, no 
srcem smo uvijek mladi. I mi, i svi oni koji rade za 
Isusa i duše.« (J. G., II. dio, str. 220) 


»Jest, žrtava mi trebamo! Ako ikada, a to danas. 
Posebno mi svećenici i redovnici, službenici Kalvarij- 
skog oltara. To puk Božji s pravom od nas očekuje. 1 
kako su te žrtve krasne! Koliko li radosti i utjehe ima 
u njima. Što više to bolje. Drže nas mladima i sprem- 
nima na sve.« (U. G., II. dio, str. 227) 


»Krasan je naš svećenički život. Krasan i sviju onih 
koji su uz Njega na Kalvariji. Nema sigurnijeg mjesta 
na ovom svijetu. No, na žalost, mnogi misle da pokore 
i žrtve ne treba, pa silaze s Kalvarije. Pa čak i duše 
njemu posvećene. Molimo za njih i žrtvujmo...« (J.G., 
TI. dio, str. 230) 


»Molite se za ustrajnost tih naših kandidata! To je 
jedan od najvećih problema u cijelom svijetu. Ustraj- 
nost i ljubav prema križu, žrtvi. Sve se nekako previše 
'pomodernilo'. Kao da je Isus — ostario. Ako je išta 
moderno, vječno moderno — to je on i njegov Križ, 
njegovo Srce od ljubavi probodeno...« (J. G., II. dio, 
str. 231) 

»Dobri Isuse, pouči me tajne svet mise! Daj mi sna- 
ge da raširenim rukama s tvoga oltara svojom ljubav- 
lju mogu obuhvatiti sva ljudska srca, da ih mognem 
privesti k tvome Srcu!« (J. G., II. dio, str. 430) 


»Naglasio bih samo jednu vrlinu. Ljubimo li križ i 
žrtvu, sve će druge vrline doći same od sebe.« (J. G., 
II. dio, str. 374) 


»Ja svakome, osobito mladim svećenicima, nagla- 
šujem potrebu žrtve, ljubavi prema križu i veliku ne- 
sebičnost za uspješan apostolat. Jer, to su glavne ka- 
rakteristike svakog pravog apostola. Tko se daje samo 
na pola ili makar i tri četvrtine, nema prave sreće niti 
pravog uspjeha. Daj se potpuno!« (J. G., II. dio, str. 
374) 


»Ljubite našu lijepu hrvatsku domovinu! Ali jedno 
ne zaboravite, a to je da proširite ljubav prema svojoj 
domovini na cijeli svijet. Ne budimo mali srcem i du- 
hom! Ljubeći svoju domovinu i žrtvujući se za nju, mi 
se žrtvujemo za cijeli svijet. Ostanimo ujedinjeni u toj 
ljubavi prema Isusu i dušama!« (J. G.,II. dio, str. 378) 


»Kad bi nam novorođenčad donosila novu sreću, 
radost i život u hrvatske domove; da samo nema okr- 
vavljenih ruku bezdušnih majki-ubojica, kako bi nam 
bila sretna i blagoslovljena domovina Hrvatska.« 


»Tajna vječnog svjetla tajna je moga života. Ja sam 
njegovo živo svjetlo, određeno da budem vječno svje- 
tlo.« (J. G., II. dio, str. 472) 

»Isus mene treba. On me odabrao za ovu uzvišenu 
službu: svijetliti, gorjeti, i napokon za njega izgorjeti 
u njegovoj službi, pred životnim oltarom moga preda- 
nja njemu i neumrlim dušama.« (J. G.,11. dio, str. 472) 


»A on je umoran sjedio na Jakovljevu zdencu — u 
potrazi za dušama. U potrazi za tobom, da s njime 
doneseš život tolikima, koji čeznu za Životom. Oh, 
ina li većeg djela od ovoga, ima li veće sreće: dati se, 
posve se istrošiti za njega i duše? I trošeći se, žrtvujući 
se — doživjeti novi život, vječnu mladost. Žudeći da 
mu dadeš uvijek više, da uvijek ideš naprijed... Bože 
moj, kolika li je u tom sreća!« (J. G. II., dio, str. 440) 


»Sva sreća da u našem svećeničkom životu nema 
"ljudskih računa". Milosti je uvijek toliko da se uvijek 
može više i više...« (J. G., III. dio, str. 71) 


»Poziv, poruka meteora ostat će u mome srcu da 
bih i ja mogao biti Božji meteor, meteor Božje ljuba- 
Vi.« (J. G., III. dio, str. 77) 


»Poteškoća je mnogo, budućnost više puta kao da 
nije sigurna. A ja mislim da je ona sigurna, jer je Isus 
siguran.« (J. G., III. dio, str. 101) 


»Glavna pokretna snaga u mome je radu Raspeti 
Isus.« (J. G., III. dio, str. 297) 


»Za nas svećenike veoma mnogo znači Sveto pismo 
i razmatranje. Ali veoma je teško naći vremena. Mno- 


go putujem, pa u onoj prirodi kad putujem pješice ili 

se vozim na maloj lađici Gangesom, uz mene je uvijek 
Sveto Pismo, te prevrni ovo ili ono, što govori Isus, i 
to tako kao da s njime ideš. Nastojim doživljavati ono 
što je on doživljavao.« (J. G., III. dio, str. 298) 


»No nije molitva samo sveta krunica ili izgovaranje 
»Zdravo Marijo«. Krunicu ja ne bih nikako propustio, 
jer to je tako lijepa molitva. Ali inače je molitva i to 
kad sa živom vjerom dotičeš gubavca, gledajući u nje- 
mu samog Isusa, kako govori Majka Terezija svojim 
sestrama. Isto je tako molitva i to kad vidimo Isusa i 
u onome što nam je teško. No molitva nas u strogom 
smislu riječi povezuje da se sjedinimo s onima s koji- 
ma i za koje radimo i žrtvujemo se.« (J. G., III. dio, 
str. 299-300) 


»Mislim da svećenik koji je iskreno pošten, mora 
priznati da laksizam nikad nije Crkvi učinio ništa do- 
bro, niti će učiniti. Zato preostaje jedina stvar: vratiti 
se križu, jer drugog puta nema.« (J. G., III. dio, str. 
303) 


»Ja sam u Bengaliji proživio svoj vijek, pa ću u miru 
proživjeti i zadnje dane. Ne znam koliko će ih još biti. 
Ja mislim da je za nas svećenike najljepše: radi i u 
radu počini tamo gdje ti Isus dade zadnju minutu. 
Svejedno je hoće li to biti pod kojom palmom ili u 
kakvom kanalu ili gdje drugdje...« (J. G., III. dio, str. 
318) 


»Isus nas je podigao po našem svećeništvu i po sve- 
tim zavjetima, premda smo nevrijedni. Podigao nas 

je, posvetio nas je, i mi moramo ostati posvećeni, jer 
on preko nas posvećuje svijet.« (J. G., III. dio, str. 328) 


»Svijet gleda na nas. Preko tri naša zavjeta, tri čavla 
što nas na križu drže, ljudi žele u nama vidjeti samog 
raspetog Isusa.« (J. G., III. dio, str. 328) 


»Ali glavna priprava, sestre, jest križ, križ i križ. Ako 
to ispustimo, možemo sve drugo imati, no Božji narod 
neće u nama vidjeti Isusa. A ako ne vidi Isusa, što će 
onda vidjeti?!« (J. G., III. dio, str. 329) 


»Mislim da bez molitve ne može biti ne samo sve- 
ćenički život, nego ni život drugog kršćanina. Možete 
staviti i najljepše žarulje, ali neće biti svjetla ako elek- 
trične instalacije nisu uključene u centralu.« (J. G., 11]. 
dio, str. 347) 


»Možemo biti zaposleni u apostolatu, ali moli, sjed- 
ni pred svetohranište, sjedni u svojoj sobi, dođi u cr- 
kvu! Za sve imamo vremena, a, eto, za Boga nemamo. 
Uvjeren sam da ćete i vi priznati da je najslađi i naj- 
sretniji dan kad smo ujedinjeni s Bogom po molitvi.« 
(U. G., III. str, 347) 


»Što je samoća? Što si više sam, više si s Njim, i 
preko Njega — Isusa Krista — s čitavim svijetom. Ne, 
ne, u svećeničkom životu ne može biti osamljenosti! 
Žrtva, plamen, ne može biti sam, on svijetli, gori i 
izgori...« 


»Braćo, ima li ljepše molitve od ove: gorjeti i izgor- 
jeti za Isusa, za duše?« 


126 


»Misijska nedjelja nema ni noći, ni ponoći, nego je 
to vječna zora, vječna nada njegove misijske molitve: 
Dođi kraljevstvo tvoje!« (J. G., IV. dio, str. 119) 


»Ne samo držati hostiju i kalež nego biti ta hostija 
i kalež — živa živcata žrtva. Njega držim, dajem. On 
mene drži i daje za spasenje svijeta.« (J. G., IV. dio, 
str. 121) 


»To je kalvarijska tajna. Tajna križa i žrtve. Ta se 
sreća ne slaže s takozvanom »srećom« ovoga svijeta, 
s namještenim podsmiješkom, s praznim srcem... 
Križ, žrtva, pokora, samoodricanje — sve čudne riječi. 
Kad ih jednom shvatimo, zavolimo, provedemo u dje- 
lo, Bože dragi, koje li radosti u njima! Radost sve više 
raste. Križ je čuvar sreće.« (J. G., IV. dio, str. 121) 


»Ja sam se malo bojao da neće biti za sve, no ono 
čudo umnožavanja kruha i ribe tako se često opetuje 
u našem životu: otvori ruke, otvori srce i uvijek ćeš 
imati dosta da čitav svijet prehraniš. Ljubav ne zna za 
mjeru. Mjeriti bez mjere: nikad se ne prevariš. A kad 
počneš gledati na vagu, pokvario si račune...« (J. G., 
IV. dio, str. 126) 


»Sve je slađe kad se dijeli, kad se daje. I darovi i 
život. Najslađe je kad sve možeš dati. To je poruka 
Kalvarije.« 


»Na mene je osobito djelovao primjer moje pokojne 
majke, a i oca, koji je redovito išao u crkvu i tamo 


krasno pjevao. Svetu smo krunicu dnevno molili. Ja 

se kao danas sjećam da je majka bila sva radosna kad 
sam jednom došao iz crkve kući i rekao joj da sam 
danas prvi put ministrirao. Majka me od radosti po- 
ljubila. To je najljepše čega se sjećam iz svoga djeti- 
njstva. Sve su te okolnosti pomogle da sam postao 
svećenik i misionar.« (U. G., II. dio, str. 365) 


»U molitvi za majku, u tim sretnim mislima zaspao 
sam pred oltarom Majke svih majka — Nebeske Majke 
Marije.« (J. G., I. dio, str. 267) 


»Mogu reći da mi je duhovno zvanje došlo s maj- 
činom ljubavlju, s njezinom molitvom i žrtvom.« (J. 
G., IV. dio str. 138) 


»Najranije čega se kao dijete od tri ili četiri godine 
sjećam bila je obiteljska molitva. Roditelji su nas doi- 
sta učili moliti.« (J. G., IV. dio, str. 139) 


»Gdje je samo jedno dijete ili možda dvoje, čovjek 
mora postati sebičan!« 


»Nema Božića bez davanja. Tek čestitka 'Sretan Bo- 
Žić' niti će tebe niti drugoga usrećiti. Davanje: potpu- 
no, iskreno davanje — tajna je Betlehema, tajna Bo- 
žića.« (J. G., IV. dio, str. 351) 


»Sigurno je teško živjeti daleko od grijeha, ali tu se 
krije sreća, sreća, čiste savjesti. Samo čistim srcem 
možemo primiti u sebe dar Isusove ljubavi i ljubiti 
druge ljubavlju Srca Isusova.« 

»ON ima za tebe svjetlo za svaku sjenu, plan za 
svako sutra, ključ za svaki problem, melem za svaku 
bolest.« 


»Isus mene treba. On me odabrao za ovu uzvišenu 
službu: svijetliti, gorjeti, i napokon za njega izgorjeti 
u njegovoj službi, pred životnim oltarom moga preda- 
nja njemu i neumrlim dušama.« 


»Osmijeh djeci, pozdrav radnicima, blagoslov star- 
cima. Lijepo je tako ići putem života. Umora tu nema. 
Svakog dana nova sreća, nova utjeha: dijeliti osmijeh, 
dijeliti pozdrave, dijeliti blagoslov.« 


»Treba gorjeti i izgorjeti... a mi dimimo! Zašto ću 
ja dimiti, molim vas lijepo?« 


»Ja ne bih ništa drugo ni želio, nego biti žrtva. Gori, 
brate pa izgori potpuno!... Treba se pretvoriti u kan- 
dilo, koje gori pred oltarom. Na taj način čovjek ispuni 
svoj život i ujedno dade život drugima.« 


»Tajna vječnog svjetla tajna je moga života. Ja sam 


Njegovo živo svjetlo, određeno da budem vječno svje- 
tlo.« 

ZAKLJUČAK 


U uvodu smo rekli da ovdje ne želimo napisati živo- 
topis patra Gabrića. Nastojali smo istaknuti neke di- 
menzije njegove osobe. Na kraju možemo reći da bi 
ovo mogla biti samo skica za njegov izvanredni por- 
tret. 

Oni koji smo ga susretali i koji su ga poznavali za 
njegova života, imaju već svoju sliku o njemu. Ova 
knjižica želi pomoći da tu sliku malo izoštre i posvi- 
jeste ono što su možda zaboravili ili što je izblijedjelo 
iz sjećanja. Želi također produžiti sjećanje na osobu 
koja je u svojem životu bila izvanredna. Želi nas sve 
podsjetiti da ne smijemo zaboraviti dobrotu čovjeka 
koji nas je toliko zadužio. Bio je Božji glas po be- 
spućima Bengalije. Bio je Božji put po Sunderbanskim 
džunglama. Bio je Božja istina u mnoštvu istina koje 
su drugi naučavali. Bio je Božji sirotan među najza- 
puštenijima i najsiromašnijima. Bio je Božje svjetlo u 
tami ljudskih života i sudbina. Mogli bismo i dalje 
nabrajati što je sve bio. Ne bismo mogli lako iscrpsti 
dobrotu i plemenitost koju je očitovao na najrazličitije 
načine. siva Isusova ljubav«, kako ga je kratko i jasno 
i ponajbolje opisala bl. Majka Terezija, bio je u ljubavi 
i dosjetljiv kako pomoći čovjeku i kako ostati Bogu 
vjeran. Stoga bi bilo presmiono prikazati sve što je 
jedna »Živa ljubav« ostvarila za života. Govoriti i pi- 
sati o toj ljubavi nije lako. Možemo je previše proma- 
trati kroz svoje naočale i ne uočiti ono što je najljepše 
i najbolje. Stoga smo je promatrali kroz naočale p. 

Gabrića, a to znači pustili smo da on govori i moli. 
Tako ga najbolje možemo slijediti i upoznavati. Zato 
su uglavnom u knjižici njegovi tekstovi i njegove misli 
i molitve. 

Ovom knjižicom želimo također potaknuti da se 
molimo za njega i da se molimo njemu. Želimo potak- 
nuti da postupak za proglašenje blaženim započne i s 
uspjehom se dovrši. Pater Gabrić doista je gorio za 
Boga i duše i do kraja izgorio. Zato je zavrijedio da 
bude svjetiljka postavljena na oltaru, koju će Crkva 
zapaliti da vječno gori i svijetli nama na poticaj. 


(Na spomendan sv. Franje Ksaverskog, u prigodi početka 
isusovačkih jubileja 2005./6.: 450. godišnjice smrti sv. Ig- 
nacija te 500. godišnjice rođenja sv. Franje Ksaverskoga i 
bl. Petra Fabera.) 

»U 38 godina što sam proveo u Indiji, nijedan 
dan nisam bio nesretan. I ljudi me pitaju: 
jelito moguće? Ja kažem: jest! Dok živimo s 
Isusom, dok se s Isusom žrtvujemo, 
moramo biti sretni.« (str. 120) 

